
INTRODUCERE ÎN STUDIUL IERARHIILOR


„Străduindu-se să reproducă o imagine perfectă (a lui Dumnezeu), ele se înalţă din toate puterile către Arhetipul lor şi la rândul lor se apleacă, asemenea divinităţii, către esenţele inferioare, ca să le transforme".

Dionisie Areopagitul* (Tratat asupra Ierarhiilor cereşti, cap.8)

* Lucrarea a fost tradusă în româneste de Cicerone Iordăchescu, sub titlul lerarhia cerească, în 1932 şi reeditata în 1994 de catre Institutul European, Iaşi, impreună cu o altă lucrare a lui Dionisie, Ierarhia Bisericească. În studiul introductiv al acestei traduceri se precizează, pe baza unui bogat aparat critic, că autorul scrierii resective nu este acel Dionisie Areopagitul care este menţionat în Faptele Apostolilor ca ucenic al apostol Pavel, ci un învăţat creştin care a trăit în sec.V sau la începutul sec.Vl e.n. De aceea, el este numit în scrierile mai noi Dionisie Pseudo-Areopagitul.

În această ediţie fragmentul citat este mai complet:

„Ele se străduiesc neîncetat să se asemene lui Dumnezeu, nepărăsind deloc imobilitatea lor divină prin vreo lipsă de bărbăţie, ci privind neclintite spre puterea cea mai presus de fiinţă şi întăritoare; transformându-se în icoană a acesteia, pe cât posibil, şi îndreptându-se spre dânsa cu tărie, ca izvor de putere; iar spre puterile cele de al doilea rang îndreptându-se ele le împart putere şi le îndumnezeiesc. (Cap.VIII, p.49) (n.red.).

Omul spune „Dumnezeu" şi se înalţă direct către un absolut imuabil şi transcendent faţă de toate făpturile. El spune „Dumnezeu" ca urmare a unei necesităţi interioare, în antiteză cu tot ceea ce pe pământ i se înfăţişează mărginit, josnic, trecător, impur. Spiritul său are nevoie  nu  numai sub aspect  sentimental,  ci  şi  riguros  logic de  Dumnezeu  pentru a contrabalansa iraţionalul care îl înconjoară. Şi cu toate că nu-l cunoaşte pe Dumnezeu, el şi-l imaginează. Deschide într-un colţ al inimii sale paradisul unei divinităţi care va fi pentru  el  punctul  de  sprijin  stabil,  absolutul  de  marginile  căruia  este  stăvilit  fluxul deconcertant al vieţii. Omului modern Dumnezeu nu i se mai arată, dar gândirea seacă şi aridă a acestuia îl consideră o axiomă necesară.

Totuşi în fapt Dumnezeu nu este această abstracţiune inaccesibilă suspendată în vid. Dacă gândirea modernă, prea legată de corp, s-a îngreunat în aşa măsură încât nu mai poate sesiza Fiinţa divină ca pe o realitate, mai demult nu era aşa. Gândirea omenească a cunoscut şi a venerat o întreagă gamă de mijlocitori între ea şi divinitate; a avut chiar viziunea acestor Spirite mediatoare între nimicnicia sa şi incomensurabila măreţie divină. Această viziune i-a hrănit viaţa spirituală. În sufletul modern nu s-a mai păstrat nici o urmă a acestei viziuni; el mai găseşte încă, într-adevăr, în Biserică o învăţătură teoretică despre ierarhii, dar fără nici un schimb afectiv cu aceste fiinţe supranaturale; acestea nu mai sunt cunoscute decât prin mărturiile artei religioase inspirate de tradiţie.

Ce  ne  poate  spune  ştiinţa  spirituală  despre  natura  acestor  Fiinţe,  despre  originea viziunilor pe care le-a avut odinioară omul, despre cauzele faptului că acum omul nu mai este conştient de existenţa lor?

Ea ne răspunde: ceea ce aflăm prin artă şi tradiţie religioasă despre Ierarhiile cereşti vine desigur dintr-un trecut îndepărtat, totuşi nu reprezintă decât o palidă supravieţuire a unor epoci mult mai îndepărtate, în timpul cărora omenirea poseda o viziune directă asupra universului. Această viziune, care nu poate fi comparată cu conştiinţa actuală, era mai puţin o percepţie şi mai mult o comuniune a fiinţei omeneşti cu universul, care şi el era mult diferit de cel pe care îl cunoaştem acum. Trebuie să urcăm, pentru a ne face o idee, într-un trecut care precede chiar şi preistoria: pământul nu era încă terenul ferm pe care îl avem astăzi sub picioare, nici corpul omenesc nu avea încă densitaiea lui de acum; elementele nu erau diferenţiate ca în vremurile noastre, când lichidul este distinct de solid iar gazul de căldură. Cât despre viaţa omului, ea oscila între Pământ şi mediul cosmic, în sânul căruia ea se încărca treptat de densitate terestră.

Investigaţiile lui Rudolf Steiner ne dau posibilitatea să ne reprezentăm aceste etape1.

1 Rudolf Steiner Ştiinţa ocultă, Editura Triades (n.a.)

În perioada vieţii sale când este preponderent un locuitor al Pământului, omul simte planeta ca punctul în care se condensează, se contractă întregul univers; are despre ea o impresie ce poate fi comparată cu cea a oaselor sale din profunzimea cărnii. El vede planeta scăldată într-o atmosferă vie, de la pământul către care corpul său îl atrage tot mai mult, până la marginile cerului, el sesizează straturi succesive, fiecare depăşind ca subtilitate  pe  cel  care  rămâne  mai  jos  de  el.  Aceste  sfere,  care  urmăresc  orbitele planetelor, formează în jurul Pământului cercuri succesive ocupate de Lună, Mercur, Venus, Soare, Marte, Jupiter, Saturn, până la centura aştrilor ficşi – Zodiacul.

În alte momente ale vieţii sale, omul pierde conştiinţa terestră şi îşi părăseşte corpul. El se identifică complet prin natura sâ spirituală cu universul, de care nu-l separă încă nici o conştiinţă personală, ca un copil la sânul maicii sale. Unindu-se prin o parte a fiinţei sale cu fiecare dintre sferele planetare, el preia de la ele culoarea şi ritmul: acest ritm deosebit este însăşi pulsaţia entităţilor spirituale care alcătuiesc acea sferă. Căci cetele de fiinţe divine, de diverse feluri, ierarhizate, se exprimă în aceste substanţe planetare, loc de predilecţie pentru manifestarea lor. Gradaţia se poate urmări de la entităţile cele mai apropiate de natura omenească, pământească – Îngerii, până la Heruvimi şi Serafimi, care depăşesc chiar sfera planetelor; fiind cei mai perfecti, cei mai apropiaţi de divinitate, nu se mai exprimă prin aştri în mişcare, rătăcitori, în care mişcarea însăşi este încă un semn de imperfecţiune, ci prin constelaţiile Zodiacului, care au căpătat deja ceva cu caracter divin – sunt imuabile.

Astfel, prin două stări de conştiinţă omul contemplă cele două feţe ale unei realităţi unice: el vede când astrul, cu ochii trupului, când entitatea, cu ochii spiritului.

Şi  simţind că  trăieşte  şi  respiră  în  acest  univers  ca  într-un  organism viu,  resimţind mişcarea planetelor în membrele sale, ritmul lor în circulaţia sângelui, maiestatea stelelor imobile în fixitatea capului său, omul vede cum transpare entitatea spirituală în astrul care îi este veşmânt. Pentru el astrul şi entitatea sunt de nedespărţit; unul este corpul celeilalte.

Pe măsură ce se afirmă conştiinţa terestră, creşte diferenţa între ceea ce percepe omul când se află în trup şi ce trăieşte el în clipele asemănătoare cu somnul, când participă la viaţa spirituală a universului. Mult timp încă el mai vede stelele ca pe o manifestare multiformă a măreţei Fiinţe vii, care exprimă prin intermediul lor aspectele infinite ale naturii sale insondabile. Pe măsură ce evoluţia înaintează, omul păstrează o amintire mai vie, mai personală, a timpului petrecut în stare de veghe în corpul său decât a timpului când simţirea universului îl desprinde de sine. Din acest sentiment confuz el păstrează ca pe un vis imaginea fiinţelor supranaturale care populează sferele înstelate, în timp ce ceea  ce  observă  în  cerul  material  îi  apare  din  ce  în  ce  mai  precis.  El  vede  aştrii deplasându-se după ritmuri care măsoară pentru el timpul, anii, anotimpurile, zilele; el urmăreşte cu ochii traiectoriile acestora, care marchează spaţiul cu puncte de reper. El mai ştie că întreaga sa viaţă este reglată, guvernată de aceste mişcări şi de aceste ritmuri care redau în semne vizibile înţelepciunea lui Dumnezeu. Dar conştiinţa sa se împarte din ce în ce mai mult; percepţia lui se dedublează. Lumina simiurilor scaldă lumea fizică unde el contemplă astrul, dar într-o altă lumină, cea a sufletului, cea a simţului interior, continuă să îi apară în vis, sau în clipele când evadează din lumea pământeană, Ierarhiile. Şi distanţa dintre cerul în care se cufundă privirile pământeşti şi cerul inimii sale creşte mereu.

Când aspiră la acesta, omul caută să păstreze viziunea lui prin forme de cult, ritualuri, religie.

Când urmăreşte cu un interes crescând fenomenele cereşti, asupra cărora va începe în curând să-şi exercite capacitatea de raţionament, de calcul, care se naşte în el, el face primii paşi spre ştiinţă.

Într-o zi nu a mai rămas nici măcar amintirea faptului că a putut exista vreo legătură cât de mică între lumea stelelor, pe care o studiază astronomia, şi ierarhiile divine de care vorbeşte teologia. Dar această despărţire s-a făcut foarte lent şi s-au scurs multe veacuri până să se ajungă la situaţia de astăzi.

Atunci când au apărut cultele şi religiile, în zorii vremurilor preistorice, cunoaşterea oştirilor cereşti nu era încă pierdută pentru privirea interioară. Întreaga lume antică şi primele epoci creştine se află sub semnul acesteia. Nici o religie antică nu a conceput divinitatea fără aceşti intermediari care transpun imaginile infinit de variate ale Chipului pe care numai lor singuri li se îngăduie să-l contemple. Ei sunt „gândirea" lui Dumnezeu, „ochiul" său, „braţul" său; divinitatea pe care nu putem să ne-o închipuim se înconjoară parcă cu un nimb alcătuit din aceste mari puteri cereşti; la rândul lor, zeii cei mari au în jurul  lor  zei  mai  puţin  elevaţi  şi  mai  apropiaii  de  oameni.  Printre  monumentele  şi sculpturile antice abundă astfel de fiinţe supranaturale, de la spiritele cele mai măreţe până la cele mai mărunte „genii" înaripate, cunoscute întregului Orient. Materialistul nu mai vede astăzi în acest furnicar de fiinţe mai presus de fire decât rodul imaginaţiei




4

orientale, care s-a complăcut să-şi descrie în mod somptuos delirurile, coşmarurile şi visele.

Desigur că pe măsură ce viziunea se şterge gradele spirituale se amestecă şi se confundă. Graniţa  dintre  cetele  cereşti  şi  cele  ale  iadului  este  nesigură.  Spiritele  de  natură intermediară şi neutră, cum sunt Elementalii, se suprapun oarecum pe această limită.

Dar  crestinismul  intervine  în această  dezordine  transmisă de  Orient.  El  ştie  să facă delimitarea între ce este ceresc şi ce este infernal. Gândirea umană în curs de a se naşte se străduieşte  să  reflecte  în ea însăşi  ordinea  ierarhică  a  entităţilor  care  au  atribute dumnezeieşti. Geniul elen creştinat coordonează, armonizează. Ceea ce dă, în primele veacuri creştine, şcoala Sfântului Dionisie Areopagitul în tratatul său asupra ierarhiilor cereşti nu mai este o viziune propriu-zisă, ci o conceptie spirituală, atunci când această şcoală stabileşte, între unitatea, principiul şi sfârşitul ulterior a toate şi făpturile care nu au în sine nici raţiune, nici termen, o stare de mijloc care este în acelaşi timp ştiinţă şi acţiune,  cunoaştere  şi  energie.  „Aceasta  este  Ierarhia,  instituţie  sacră,  înţeleaptă  şi puternică, care purifică, iluminează şi desăvârşeşte şi ne aduce astfel la Dumnezeu, care este puritate, lumină şi desăvârşire... Ţelul Ierarhiei este deci să asimileze şi să unească cu Dumnezeu... Căci, contemplând cu ochi sigur frumuseţea cea mai presus de fire, ea o reface în sine aşa cum poate; ea îşi preface adepţii în tot atâtea imagini ale lui Dumnezeu: oglinzi pure şi splendide în care poate să strălucească lumina veşnică şi inefabilă şi care, în  ordinea  dorită,  retransmit  în  mod  liber  asupra  lucrurilor  de  jos  această  lumină împrumutată care le face să strălucească." (Cap.III)*.

* În traducerea lui C.Iordăchescu:

„Ierarhia este, după mine, o rânduială sfântă, o cunoştinţă şi o lucrare ce duce pe cât se poate, la asemănarea cu divinitatea şi înalţă, în proporţie corespunzătoare, până la imitarea de Dumnezeu în măsura iluminării divine pe care o primeşte... Scopul ierarhiei este deci, pe cât cu putinţă, asemănarea şi unirea cu Dumnezeu... Privind în chip neclintit în sus spre frumuseţea cea preadivină, Ea o reproduce pe aceasta pe cât este posibil, şi desăvârşeşte pe partizanii ei până în a-i transforma în chipuri divine, în oglinzi curate şi fără pată, care să fie în stare să primească în sine raza ce porneste din obârsia luminii divine, în oglinzi care, în chip sacru, fiind pline de strălucirea cea luminoasă, să poată din nou lumina la rândul lor, fără pizmă treptele urmatoare, aşa cum se cuvine după rânduielile divine." (Ierarhia cerească, cap .III, p.35) (n.red.)

Treptat şi această concepţie se va estompa: dogma va păstra din ea noţiunile de bază, dar ideea Ierarhiilor va supravieţui printre oameni prin credinţa în dogmă şi nu prin viziune, nici măcar prin amintirea vechilor viziuni. Câtă vreme creştinul din Evul Mediu este însufleţit de o credinţă care mai este în oarecare măsură vizionară, el rămâne legat de Fiinţele supranaturale pe care le simte intervenind în sufletul său şi chiar în întâmplările care îi guvernează destinul. Căci Dumnezeu domneşte în înălţimi; mesagerii săi sunt mai accesibili pentru imaginaţia credincioşilor. Aceşti credincioşi îi cunosc cu caracterele şi calităţile  lor  proprii;  ei  nu  confundă  natura  Îngerului  care  veghează  asupra  fiecărui creştin şi îi poate vorbi prin vise cu cea a unui Arhanghel ca Preasfântul Mihail, care se arată  în  plină  strălucire  şi  vesteşte  fapte  de  seamă  pentru  tot  poporul,  care  privesc mântuirea neamului omenesc. Creştinul din Evul Mediu manifestă o gamă de sentimente legate de calitatea diverselor naturi spirituale faţă de care omul modern rămâne mult în urmă. El ştie că nu te poţi ridica către Dumnezeu decât din treaptă în treaptă; el gândeşte ca şi Areopagitul: „Dacă vrea cineva să spună că Dumnezeu i s-a arătat de-a dreptul, acela să ştie că după cum spune clar Scriptura nimeni pe Pământ n-a văzut şi nici nu va vedea esenţa intimă a lui Dumnezeu, iar viziunile sfinte, cinstind măreţia adorată, se arată  învăluite  de  cele  mai  minunate  simboluri  pe  care  le  poate  suporta  natura omenească". (Cap.IV)*.

* În traducerea lui Cicerone Iordăchescu:

"Dacă ar spune cineva că unora dintre oamenii cei sfinti li s-au făcut dezvăluiri şi, în chip nemijlocit, că unul dintre aceştia ar fi aflat clar din Sfintele Scripturi că nimeni nu a văzut ce este în sine fiinţa tainică a lui Dumnezeu şi nici nu o va vedea vreodată, dar că sfintii au avut teofanii (viziuni ale divinitaţii) prin mijlocirea viziunilor sacre, ce sunt asemenea intuiţiilor celor ce contempleaza, precum se vede din descoperirile cele de Dumnezeu vrednice." (Ca .IV, p.39) (n.red.).

Dar şi această percepţie la rândul ei se va pierde. Cerul şi sferele cereşti, care reprezentau fiecare câte o calitate divină, sunt pentru credincioşii de astăzi o noţiune foarte abstractă, pe care o evocă atunci când zic: „cerul". Numai îngerul păzitor mai păstrează încă pentru ei în oarecare măsură un caracter real, concret.

În schimb, pe măsură ce culorile vii ale Paradisului se schimbă într-un cenuşiu uniform, se conturează un alt cer: cel pe care telescopul îl face să se apropie de noi, cel pe care descoperirile lui Galilei, ale lui Copernic, ale lui Kepler l-au făcut accesibil calculelor omeneşti.

Cerul fizic (numit de englezi sky) a ajuns să se detaşeze complet de cerul lui Dumnezeu (heaven). Planetei care apare la capătul lunetei i se poate calcula distanţa la care se află de Pământ, de Soare, i se poate descrie orbita, i se pot prevedea mişcările; se află în lumea sensibilă, lumea materială, deşi este infinit de îndepărtată, ea face parte din ceea ce se vede, din ceea ce se poate cântări (de la distanţă); ipotetic nimic nu o distinge de obiectele care intră sub acţiunea simţurilor noastre.

Amintirea faptului că această planetă ar putea fi semnul vizibil al unor fiinţe mai presus de fire, că ea se află la hotarul împărăţiei lor, s-a pierdut fără urmă. Nici nu bănuim că ar putea exista vreo înrudire între acest obiect de studiu al astronomiei şi dogmele abstracte.

Şi aici intervine în vremurile noastre Ştiinţa spirituală.

Ea  se  iveşte  într-o  vreme  când  această  ruptură  s-a  produs,  când  pare  că  în  mod iremediabil s-a deschis o prăpastie între ştiinţă şi credinţă, între cunoştinţele reale ale omului  şi  ataşamentul  său  interior  faţă  de  credinţa  tradiţională.  Este,  de  asemenea, vremea când  această  poziţie  a  omului  modern  devine  de  nesuportat,  când  prăpastia aceasta,  dacă  nu  va  dispărea,  va  duce  la  declanşarea  unor  catastrofe  atât  în  lumea interioară cât şi în viaţa socială. Când mintea se îndreaptă într-o parte iar inima în alta, se ştie că eşecul individului este pe aproape.

Ea afirmă că o metodă de cunoaştere spirituală va fi accesibilă pentru toţi cei care au dobândit, lucrând asupra lor înşile, percepţia extrasenzorială. Obiectul văzut de ochii lumeşti va fi perceptibil sub aspectul său spiritual pentru privirile spiritului. Simţurile fizice nu ne permit, prin ele însele, să cunoaştem în realitatea lor profundă lucrurile şi fiinţele care ne înconjoară. Ceea ce este lăuntric ne scapă. Totuşi nu trebuie să credem că suntem sortiţi să nu putem niciodată să-l simţim. Este ceva în noi care aspiră la această cunoaştere şi ajunge să o poată realiza prin studiu, străduiniă, prin progrese în ştiinţa spiritualului. Căci această ştiinţă, deşi pare că are un obiect atât de tainic, poate fi deprinsă metodic.

Promotorul său a arătat deja la ce rezultate ne poate duce. Este foarte clar că el a fost un precursor, încă solitar, marcând un mare avans faţă de cei care au pornit la drum în urma lui. Omul care urma să deschidă o astfel de cale nu putea să fie decât un caz aparte. Aşa este situaţia tuturor precursorilor care revoluţionează arta, ştiinţa, filosofia. Dar a fost creată metoda, rezultatele au fost comunicate. Le găsim răspândite pe parcursul unei opere imense, cărţi publicate, cicluri de conferinţe, realizări practice. Nici un suflet de bună credinţă în care mijeşte dorinţa de a cunoaşte nu le mai poate ignora.

Să căutăm deci acum în primele materiale ale acestei ştiinţe spirituale în ce fel se împacă cele  două  părţi  distincte  ale  aceleiaşi  realităţi:  cerul  stelelor  şi  cel  al  îngerilor.  Ce perspective pentru o viziune sintetică ne oferă percepţia în acelaşi timp senzorială şi extrasenzorială  a  regiunilor  cereşti  care  înconjoară  planeta  noastră  înălţându-se  mai presus de ea.

Înainte de a aborda conferinţele care urmează şi care răspund la această întrebare, să parcurgem câteva date răspândite prin alte texte pe care le-am adunat aici (mai ales pentru cititorii care nu sunt încă foarte documentaţi în ştiinţa spirituală), care trebuie să fie cunoscute totuşi, pentru ca ceea ce vor citi în acest volum să se încadreze într-un ansamblu bine închegat.

O noţiune elementară le domină pe toate celelalte: deoarece aştrii exprimă viaţa spirituală a Ierarhiilor, rezultă că evoluţia cosmică este în întregime relatarea acestei vieţi. Originea lumilor, lenta geneză a lor, apariţia succesivă a planetelor, toate acestea sunt lucrarea Ierarhiilor; în această grafie cerească este înscrisă istoria lor2.

2Lucrarea lui E.Vreede Astronomie şi antroposofie este inspirată de această concepţie (n.a.).

Prin aceasta una din ideile care astăzi, în concepţia religioasă, este inertă se transformă şi revine la viaţă. Se crede că lumea spirituală nu mai evoluează. Pentru gândirea religioasă „cerul lui Dumnezeu" are un caracter atât de imuabil încât pare chiar o blasfemie ideea de evoluţie într-un paradis în care totul este perfect, absolut, identic cu sine însuşi în veşnicie. Noţiunea de tranziţie, de strădanii repetate, succesive, aşa cum le face natura pentru a-şi realiza creaţiile, este legată de lumea imperfectă a simţurilor, de ceea ce a fost creat.

Este una dintre cele mai mari greşeli ale gândirii religioase moderne; ea dă prin aceasta dovada cea mai clară că nu mai posedă înţelegerea adevărată a ierarhiilor. Materia care evoluează este pusă în opoziţie cu imuabilitatea lui Dumnezeu, iar stările intermediare se elimină. Această greşeală este cea care desparte cel mai tare gândirea religioasă fixistă de gândirea ştiinţifică evoluţionistă.

Opoziţia dispare atunci când regăsim, între materie, unde legile evoluţiei au maximum de efect, şi Dumnezeu, în care ele sunt anihilate, o întreagă serie de fiinţe. Cu cât acestea sunt mai „evoluate", mai apropiate de Dumnezeu, cu atât mai uşor scapă din ciclul transformărilor – ceea ce se poate constata deja la Heruvimi şi Serafimi, a căror expresie astrală este eliberată de mişcarea planetară. Legile evoluţiei se fac cel mai mult simţite la baza piramidei cereşti, la Îngeri şi mai ales la oameni. Ele acţionează cu presiune şi mai mare asupra regnurilor care sunt inferioare omului: animal, vegetal şi mineral. Dacă în prezent omul începe să le scape, aceasta este tocmai pentru că el atinge pe Pământ stadiul prin care se va încorpora în lumea ierarhiilor, în care va alcătui partea cea mai modestă, cea mai de jos, care este totuşi o parte integrantă. Ajunge la aceasta parcurgând stadiul omenesc.

Parcurgerea stadiului omenesc nu înseamnă că se trece printr-o experienţă rezervată exclusiv omului, aşa cum ar putea lăsa să se creadă terminologia prea săracă pentru bogătia acestei idei. Toate Ierarhiile au trecut la rândul lor prin stadiul omenesc. Ele l-au străbătut înaintea noastră; acum se numeşte stadiul omenesc pentru că oamenii sunt cei care îl parcurg pe Pământ. De fapt, este stadiul în decursul căruia o Ierarhie devine conştientă de caracterul ei special, care îi dă virtutile sale, calitatea sa printre celelalte. Astfel Principalităţile au căpătat pe vechiul Saturn conştiinta că sunt purtătoarele, în întregul  univers  divin,  ale  elementului  personalităţii.  Tot  astfel,  pe  vechiul  Soare

Arhanghelii au devenit conştienti că sunt purtătorii elementului care îi îndrumă pe Îngeri şi-i adună pe oameni. Tot astfel, pe vechea Lună, Îngerii care treceau atunci prin stadiul de om şi-au dat seama de existenţa Eului lor îngeresc, de misiunea pe care o are acest Eu la hotarul dintre lumina spirituală şi tenebrele materiei. Tot astfel, pe Pământul nostru omul trece prin stadiul omenesc, devine conştient că poartă în sine un Eu menit să cunoască libertatea în sânul ordinii de obşte a universului.

Desigur, Entităţile spirituale nu au fost oameni înainte de a fi Îngeri, Arhangheli etc. Ele au fost şi rămân Îngeri, Arhangheli, aşa cum omul a fost şi rămâne om. Dar într-un moment al evoluţiei lor ele au devenit conştiente de sine; şi cum în momentul de faţă omul se află în această situaţie, prin analogie, Ştiinţa spirituală denumeşte stadiu uman etapa de conştientizare. Înainte de a fi trecut prin acest stadiu, o fiinţă, oricât de sus-pusă ar fi natura sa, este lipsită de personalitate; conştiinţa sa nu este decât reflectarea datorată unor fiinţe care îi sunt superioare. Ceea ce primeşte astfel, însufleţind-o din afară, este un dar al dragostei care vine de la Ierarhiile mai vârstnice faţă de această formă incipientă de viaţă divină, care este o Ierarhie în curs de a se naşte.

Omul, care şi-a început evoluţia pe vechiul Satum şi nu a fost până acum decât oglinda tuturor influenţelor cosmice care se reflectau în el, ia contact pe Pământ cu Eul său, cu acel grăunte de eternitate din firea sa. Prin acest punct, el devine conştient de toate câte le-a primit din afară, şi care acum sunt ale lui . El nu mai rămâne pur şi simplu pasiv, destinat  doar  să  primească.  Prin  Eul  său,  care  îl  face  să  ia  parte  la  natura  divină, creatoare,  fiind  un  punct  al  eternităţii,  el  începe  să  se  elibereze  de  constrângerile imperioase ale evoluţiei, pe care o suportă încă fără nici o oprelişte naturile inferioare.

Pe măsură ce acest Eu devine conştient de sine şi de libertatea sa, el se străduieşte să realizeze ceea ce lumea spirituală aşteaptă de la el: crearea celei de a zecea ierarhii, care va face ca la sfârşitul vremurilor pământeşti glasul omului să se alăture Corurilor cereşti.

Fără noţiunile de evoluţie, de istorie a divinităţilor, a trecutului neamului omenesc şi a viitorului său, nu poate fi înţeleasă viaţa Ierarhiilor.

Pentru a o aborda, trebuie mai întâi să ne pătrundem de o viziune de ansamblu a evoluţiei prin etapele deja parcurse3, pentru ca apoi să urmărim pentru fiecare Ierarhie momentele în care s-a ivit fiinţa sa, conştiinţa sa, activitatea sa şi darurile sale.

3  Descrierea acestei evoluţii cosmice poate fi găsită în multe dintre lucrările lui Rudolf Steiner. În rimul rând în Ştiinţa ocultă (apăruta în traducere românească la Editura Princeps, Iasi, 1993 – n.red.), apoi în numeroase cicluri: Evanghelia după Ioan, Facerea după Biblie, Apocalipsa ş.a. Ajunge să menţionăm aici că Pământul nostru a fost precedat de trei stari planetare care au fost denumite: vechiul Satum, vechiul Soare, vechea Lună. Va fi urmat de alte trei stări planetare, numite viitorul Jupiter, viitoarea Venus, viitorul Vulcan. (n.a.).

1. Saturn 2. Soarele 3. Luna
4. Pământul 5. Jupiter
6. Venus 7. Vulcan




Constatăm astfel că în vremea vechiului Saturn, când a început evoluţia omului, toate ierarhiile existau deja, dar trei dintre ele mai aveau încă de străbătut stadiul uman. Acest

lucru s-a înfăptuit succesiv în cursul celor trei etape cosmice trecute: Saturn, Soare şi Lună, în timp ce omul, la rândul lui, dobândea pe rând cele trei elemente ale naturii sale: fizică, eterică, astrală. Entităţile care l-au precedat direct: Îngerii, Arhanghelii, Arheii, alcătuiesc ierarhia care se află chiar deasupra sa: cea de a treia. Alcătuind a doua Ierarhie, Puterile, Virtuţile şi Dominările sunt deja în măsură să dea atunci când începe evoluţia omenească; ele şi-au dobândit deja Eul şi deci posedă puterea de sacrificiu şi de dăruire liberă. Dar ele nu au atins încă perfecţiunea firii lor şi în fiecare etapă de evoluţie fiecare dintre ele, conform naturii lor, trebuie să găsească un echilibru între „a lua" şi „a da".

În ce priveşte prima Ierarhie, cea a Tronurilor, Heruvimilor şi Serafimilor, ea se află acum la acea culme a evoluţiei la care jertfa constituie suprema afirmare a fiinţei*.

* După Dionisie Pseudo-Areopagitul (opul citat):

Teologia a dat tuturor fiinţelor ceresti nouă denumiri explicative; pe acestea iniţiatorul nostru în cele divine le împarte în trei grupări triadice. Prima grupare (ordin), spune el este aceea ce stă totdeauna în jurul lui Dumnezeu; ea este în vecinătatea Lui şi se cunoaste cu el în chip nemijlocit şi înaintea celorlalte. Căci revelaţia Sfintelor Scripturi, spune el ne-a lăsat, ca tradiţie, că tronurile cele mai sfinte şi ordinele cele cu ochi multi şi aripi multe, denumite în limba ebraică heruvimi şi serafimi, sunt asezate în chip nemijlocit în cea mai mare apropiere de Dumnezeu... A doua triadă, afirmă el, este cea formată din: domnii, stăpâniri şi puteri. În sfârsit a treia şi cea din urmă dintre ierarhiile cereşti spune că este cea a îngerilor, arhanghelilor şi începătoriilor. (Cap.VI, p.43) (n.red.).

Aceste câteva noţiuni au doar scopul de a facilita înţelegerea conferinţelor care urmează. Considerăm că ele vor contribui mai mult la aceasta dacă însumează pentru fiecare dintre ierarhiile care au fost enumerate până acum trăsăturile generale ale naturii şi ale istoriei sale. Bineînţeles că nu este posibil să sintetizăm în câteva rânduri o întreagă doctrină, dar am dorit să dăm o orientare cititorului,  dându-i posibilitatea  să identifice  în fiecare capitol descrieri şi chiar denumiri care variază uneori de la un ciclu de conferinţe la altul.

ÎNGERII

Sfera lor este circumscrisă de orbita Lunii. Sunt numiti şi Mesagerii; Fii vieţii. Ei sunt Spiritele clarobscurului, ale penumbrei: ei reprezintă crepusculul pentru viaţa pură a spiritului, dar pentru omenire sunt zorii zilei divine.

Când începe evoluţia omenirii, sunt cei din urmă născuţi printre Ierarhiile existente. De aceea ei preced direct omul în drumul său spre divinitate.

Pe vechiul Saturn nu au încă decât o conştienţă înăbuşită, asemănătoare unui somn fără vise. Deşi obscură, această conştienţă există totuşi; ea este insuflată Îngerilor de către Heruvimi. Acest dar al Heruvimilor deşteaptă în ei un fel de înţelegere inconştientă, de gândire cosmică, care emană din ei ca un val sonor umplând spaţiul ceresc şi care pătrunde cu undele sale germenii omului viitor.

Pe vechiul Soare, conştienţa lor este luminată de imagini comparabile cu cele din vis, tot datorită jertfei Heruvimilor; aceştia au viziunea a tot ce se desfăşoară în cadrul evoluţiei solare. Dar ei renunţă la bucuria care le-ar fi dată de această contemplare, pentru a îndrepta spre conştienţa de vis a „fiilor vieţii" imaginile acestei înţelepciuni divine. Pe vechea  Lună,  Îngerii  ating  stadiul  lor  uman;  în  ei  se  trezeste  sentimentul  de  sine. Conştienţa nu mai este luminată prin acţiunea Heruvimilor, ca în etapele precedente. Ei transformă în gânduri, prin propria lor activitate, tot ce le vine din afară, ca şi din interior. Pentru aceasta ei folosesc ca intermediar corpul fizic al omului lunar. Îndeosebi organele de simţ, care începuseră să se schiţeze în germenul viitoarei fiinţe omeneşti încă din timpul lui Saturn, le servesc ca oglindă pentru a-şi conştientiza reprezentările. Omul nu poate  încă  să  utilizeze  aceste  simţuri pentru  a  percepe  mediul  exterior.  Ele  servesc

Îngerilor,  care  percep  prin  intermediul  lor.  Iar  imaginile  pe  care  oglinda  simţurilor omeneşti le deşteaptă în ei le dau conştiinţa de sine. Dar chiar prin acest fapt simţurile omului se ascut la rândul lor.

Pe Pământ, Îngerii dezvoltă conştienţa, care este numită în Ştiinţa spirituală Imaginaţie; ea rezultă din transformarea naturii astrale în Eu spiritual. Aşa cum pe Lună corpul fizic al omului i-a ajutat să dobândească conştiinţa Eului, pe Pământ ei folosesc corpul eteric al omului pentru a-şi elabora conştiinţa imaginativă. Această elaborare umple corpul eteric al omului de forţele de gândire ale Îngerului şi dă omului substratul gândirii proprii. „Prin această activitate a Îngerului în corpul eteric, Inteligenţa cosmica este încorporată în regnul omenesc." (R.Steiner) .

De  altfel  Ingerul  găseşte  în  mediul  eteric  cea  mai  mare  densitate  cu  care  se  poate amesteca; el nu se poate încorora decât în ceea ce este în continuă transformare. În ce priveste principiile sale suerioare, ele nu suportă nici un fel de condensare, de nici o natură. Dorinţele şi gândurile îngerilor sunt reglate de Ierarhii, şi anume de entităţile solare. Nu se poate ca gândurile lor să nu reflecte ordinea cosmică.

Fiind purtătorul acestei înţelepciuni, Îngerul nu se poate întrupa într-un om. El stă chiar îndărătul lui. Pentru a-l vedea, ar trebui „să te întorci" în spirit, adică să te abaţi de la linia terestră care ne este impusă de la naştere şi pe care înaintăm până la moarte, atraşi de pietrele preţioase care strălucesc de-a lungul drumului şi care sunt ceea ce a dobândit conştiinţa personală. Dar Îngerul este cel care ne-a pornit pe acest drum şi care ne dă posibilitatea să legăm între ele aceste pietre pretioase. El ne dă firul pe care se înşiră acest colier, căci el reprezintă amintirea care trece dincolo de viaţa aceasta; noi întâlnim pietrele acestea pe calea pe care ne împinge el să păşim, căci el călăuzeşte destinul nostru personal dintr-o încarnare în alta. El ne ocroteste ca într-un cuib şi ne înveleşte cu aripa amintirii, pe care o elaborează în corpul nostru eteric. Descoperindu-l în acest corp, am găsi în acelaşi timp sensul destinului nostru. Îngerul acţionează cu o afinitate deosebită în eterul nostru chimic; prin aceasta el pătrunde în sânge, în combinaţiile şi asociaţiile impresiilor senzoriale, ale gândurilor noastre; prin aceasta ne inspiră. Îngerul resimte reacţiile noastre chimice ca pe o muzica. În schimb el trăieşte de preferinţă în elementul eteric al muzicii.

ARHANGHELII

Arhanghelii, Spiritele focului, se exprimă în sfera planetară atribuită de obicei lui Venus. Ei îi conduc pe Îngeri, nu-i călăuzesc ei înşişi individual pe oameni. În schimb, sunt inspiratori şi călăuze ale marilor comunităţi, triburi sau popoare. În sufletul fiecărui popor  se  exprimă  viaţa  unui Arhanghel.  El  îşi  trăieşte  propria  tinereţe  în  tinereţea poporului pe care îl conduce. Iar când un popor îmbătrâneşte, el simte că se usucă resimte  o  desprindere  care  poate  să  meargă  până  la  desfiinţarea  completă,  care corespunde cu moartea acelul popor.

Atunci când a început evoluţia pe Saturn Arhanghelii posedau deja o conştiinţă de vis. Ei au primit  acest dar de la Serafimi, în timp ce Îngerii îl  au de la Heruvimi.  „Când Serafimii au contemplat viaţa de pe Saturn, ei au renunţat la tot ce le-ar fi fost de folos pentru sine din aceasta viziune în favoarea Spiritelor focului; ei au	proiectat acele imagini în conştiinţa Arhanghelilor care le visau." (R.Steiner). Această ofrandă le-a fost adusă înainte ca ei să ajungă în stadiul uman.

Arhanghelii  au  atins  stadiul  uman  odată cu  vechiul  Soare. Aşa cum partea  fizică  a organismulul omenesc şi în special viitoarele sale organe de simţ au servit ca punct de sprijin	pentru conştiinţa Îngerilor în timpul evoluţiei lunare, pe Soare s-au petrecut următoarele: fiinţa omenească poseda deja două principii: cel care ajunge la o a doua etapă de evoluţie, trecând de la Saturn la Soare, şi care se va afla 1a originea naturii sale eterice; pe de altă parte, natura saturniană, fizică, care rămâne aşa cum era. Ea formează ca  o  enclavă  întunecată  în  substanţa  eterică  luminoasă  a  Soarelui.  Ea  va  servi Arhanghelilor ca punct de sprijin. În timp ce ei fac să circule curenţii lor de forţă prin această arte întunecoasă a viitorului om pământean, ei înşişi devin „oameni" pe Soare, şi facând aceasta introduc în această natură care a rămas saturniană o structură care la început nu este decât o reţea luminoasa fină, dar care va duce la constituirea în viitor a organelor de simţ.

În etapa lunară, cucerind ceea ce dobândesc în prezent Îngerii în lumea pămantească, Arhanghe1ii s-au înălţat până la Eul spiritual. El au aflat în corpul eteric al omului lunar oglinda activităţii lor, reglând în el circulaţia curenţilor solari.

Pe Pământ corpul nostru astral este cel care le dă un punct de sprijin, pentru edificarea propriul  lor  corp  eteric  în  Spiritul  vieţii.  Conştiinţa  inspirată  care  rezultă  de  aici (conştiinţa imaginativă) le dă posibilitatea să conceapă în imagini stările interioare ale altor fiinţe şi chiar să le resimtă ca pe viaţa lor proprie.

Ei nu coboară până la condiţiile vieţii fizice şi nici chiar la ale celel eterice, ci numai până la natura astrală a focului şi a luminii. Acolo se găsesc la limita capacităţii de manifestare şi doar în acest foc şi în această lumină Arhanghelul se poate arăta omului. Natura lor, care a primit îndeosebi darurile evoluţiei din faza solară, se exprimă şi acum cu predilecţie în fenomene spirituale care fac ca pe Pământ să apară lumina, şi prin sistemul nostru nervos. (R.Steiner).

ARHEII

Se află în fruntea celei de a treia Ierarhii; sfera lor planetară este cea mai apropiată de Soare, dacă pornim de pe Pământ; este cea atribuită lui Mercur.

Arheii sunt numiţi şi Spiritele timpului, căci timpul s-a născut pentru om atunci când Arheii au căpătat conştiinţa acestuia; sau Principalităţi, Principi, Primordiali... pentru că ei au creat „începutul" creând conştiinţa timpului, sau Spirite ale personalităţii, pentru că doar odată cu ei, care au fost primii care au trecut printr-un „stadiu omenesc", a apărut fenomenul  primordial  al  conştiinţei:  într-un  punct  al  substanţei  divine  se  produce  o concentrare în care este reflectat Dumnezeu; în mediul universal se formează o enclavă. Aceasta va atrage spre sine o parte din acest mediu şi va imprima ritmul său personal unei părţi din ansamblul acesta.

Nu trebuie să vedem deja în aceasta autonomia unei fiinţe care se închide în sine însăşi şi se izolează în sânul cosmosului, aşa cum o va face omul pe Pământ. Iată ce trebuie să vedem: posibilitatea care o va avea substanţa divină de a se divide în esenţe diferite, dobândind conştiinţa esenţei lor specifice.

Ca Spirite ale timpului, Arheii guvernează epocile. Gnosticii i-au numit în acest caz Eoni. Succesiunea de perioade mici şi mari care alcătuiesc evoluţia noastră terestră constituie corpul   lor   spiritual.   Ca   spirite   ale   personalităţii,   ei   difuzează   printre   oameni personalităţile marcante care apar în decursul vremurilor; sub impulsul lor în fiecare

epocă  se  formează  în  omenire  un  focar  în  care  se  concentrează  cu  cea  mai  mare intensitate tendinţele directoare ale epocii.

Pe Saturn, Arheii primesc prin jertfa Tronurilor un trup de foc. Ei aspiră focul acesta, pe de  o  parte  îl  interiorizează  pentru  ca  să  constituie  centrul  fiinţei  lor,  pe  de  alta  îl exteriorizează prin alcătuiri care se vor desprinde din ei. Acest ritm, care generează schimburi  şi  contrapuneri,  le  procură  o  conştiinţă  personală. Atunci  ei  îşi  îndreaptă forţele  spre  ceea  ce  Rudolf  Steiner  (în  prelegerile  care  urmează)  numeşte  „ouă  de căldură" şi care nu sunt altceva decât viitorii oameni. Ne putem imagina natura acestei forţe comparând-o cu cea care rezidă astăzi în gândirea noastră. Căci ei au realizat această acţiune magică prin puterea lor de reprezentare. Iar „ouăle de căldură" le restituie imaginea reflectată a ceea ce se petrece în ei. În acest fel Arheul găseşte în germenul nostru fizic un punct de sprijin pentru conştiinţa „umană" pe care a dobândit-o pe Saturn, aşa cum Arhanghelul îl va găsi pe Soare în germenul nostru eteric, iar Îngerul pe Lună în germenul nostru astral.

Pe Soare Arheii se înalţă până la conştiinţa imaginativă, la Eul spiritual; pe Lună ei ajung la conştiinţa inspirată, la Spiritul vieţii. Pe Pământ ei ating conştiinţa intuitivă cu acel principiu spiritual care echivalează cu ceea ce va fi pentru noi, la capătul oricărei evoluţii omeneşti, Omul-Spirit. Relaţia pe care au avut-o în prima fază a evoluţiei cu elementul fizic al omului, în cea de a doua cu elementul eteric, într-a treia cu elementul astral, o au acum cu Eul nostru. Desigur, nu cu Eul nostru personal, ci cu acea natură spirituală mult mai subtilă chiar decât natura eterică sau astrală în care Eul nostru se poate într-adevăr încorpora. În măsura în care forma corpului omenesc este organizată în aşa fel încât să servească ca expresie a unui Eu care gândeşte, ea este opera spiritelor personalităţii.



Să ne ridicăm din sfera planetelor interioare până la cea a Soarelui şi dincolo de aceasta. Să trecem de la cea de a treia Ierarhie (ale cărei destine sunt cel mai strâns legate de cel al omului) la entităţile din cea de a doua triadă. Toate fiinţele pe care le vom întâlni de aici înainte şi-au dobândit conştiinţa de sine într-o stare care nu poate fi atinsă prin concepţiile  noastre  de  timp  şi  de  spaţiu,  străină  de  sistemul  nostru  cosmic.  Ele  se caracterizează mai puţin prin ceea ce dobândesc şi mai mult prin ceea ce dau.

PUTERILE

Soarele este sfera lor.

Numite Exousiai în terminologia grecească, Potentates în cea latină, ele sunt în esenţă Spirite ale Formei.

Sunt pătrunse de o energie care tinde să facă să apară forma în lumea manifestată.

Aşa cum Arheii au folosit pe Saturn substanţa Tronurilor pentru a-şi realiza stadiul omenesc, omul primeşte astăzi elementul necesar Eului său. Acest dar este înscris în primul capitol al bibliei: Şi Dumnezeu a zis „Să-l facem pe om după chipul nostru".

„Dumnezeu" reprezintă în acest caz Puterile, şi îndeosebi acel grup pentru care textul ebraic nu foloseşte cuvântul Dumnezeu la singular, ci Elohim, care este un plural. Iar în următorul capitol al Bibliei, unde crearea omului păm'ntean urmează acestei prime creaţii cereşti, este descris şi acest dar. Dar de data aceasta el rezultă din o parte a substanţei solare a Elohim-ilor, care s-a desprins şi s-a unit cu forţele lunare: şase Elohim au rămas

pe Soare; al şaptelea, Iehova, îşi conjugă cu ei forţele pe care le îndreaptă spre Pământ de pe Lună. In traduceri, iehova este redat prin expresia „Dumnezeul cel veşnic". Oamenilor li s-a dat în dar forma omenească locuită de eu; aceasta este epoca în care în Atlantida au apărut propriu-zis condiţiile terestre.

„Atunci Dumnezeul cel veşnic l-a zidit pe om din ţărână şi a suflat asupra lui suflare de viaţă şi omul a devenit suflet viu."4

4  Pentru a înţelege acţiunea Spiritelor formei trebuie să consultăm descrierea grandioasă schiţată de Rudolf Steiner în Creaţia după Biblie – misterele Genezei (n.a.)

VIRTUŢILE

Cuvântul Virtuţi a pierdut în zilele noastre forţa pe care o avea atunci când reda esenţa activă a unei fiinţe, a unei plante. Acest sens iniţial îl regăsim în cuvintele Virtutes* sau Dynamis, care desemnează treapta ierarhică superioară Puterilor. Cea mai bună traducere ar fi astăzi Tăriile.

* Sensul iniţial al cuvântului il regăsim în limba română veche, în cuvântul „virtute", cu sens de forţă, tărie; sensul actual al neologismului „virtute" este similar cu cel din franceza modernă, din care provine (n.red.).

Aceste spirite care sunt cele ale miscării, ale activităţii, ale forţei işi au sfera pe Marte. Areopagitul vorbeste de o „bărbătie virilă şi neclintită cu privire la toate acţiunile lor cele deiforme, (bărbătie) ce nu slăbeşte deloc, primind bărbăteste luminările cele divine ce i se comunică"*.

* Dionisie Pseudo-Areopagitul, Ierarhia cerească, Editura Institutul European, Iaşi, 1994, p.49 (n.red.).

De  fapt  ei  primesc  de  la  Spiritele  înţelepciunii  planul  coordonat  în  care  îşi  înscriu activitatea; ele îl pun în actiune şi îl trec mai departe Spiritelor formei, care îl vor condensa în operele pe care le creează.

S-a văzut care este relaţia dintre esenţa omului pământean şi Puterile situate cu patru trepte deasupra lui în ordinea ierarhică. Or, Virtuţile se află într-o relaţie asemănătoare cu Îngerii pe care i-au ajutat când erau pe Lună să-şi obţină conştiinţa, căci ele au alăturat dinamismul lor la ceea ce primisera înainte Îngerii prin jertfa Heruvimilor. Datorită lor, conştiinţa  în  imagini  a  devenit  vie,  maleabilă,  stimulatoare  prin  contradicţiile  şi prefacerile ei.

Acţiunea acestor Dynamis se exprimă atât în muzica sferelor cât şi în caracterul mobil al astralului, atât în asocierile şi disocierile din eter, în pulsaţiile sevei şi ale sângelui, cât şi în mişcările spaţiului universal.

Ele reprezinta activitatea pură; dau formă prin perceperea lor interioară, prin cufundarea în continua devenire a fiinţelor vii.

DOMINĂRILE

Domnii, Kyriotetes, sălăşluiesc pe Jupiter.

Ei sunt în Univers Spiritele înţelepciunii, care produc şi coordonează impulsurile pe care li le inspiră prima ierarhie şi pe care, la rândul lor, le încredinţează spiritelor Dynamis.

Înţelepciunea lor nu poate fi asemănată cu cea la care poate aspira o fiinţă omenească. Ea nu este gândire, ci un fluviu de viaţă al cărui preaplin se revarsă asupra întregii creaţii

care se adapă din ea. În acest preaplin de înţelepciune s-au format fiinţele de pe vechiul Soare,  cosmos  de  înţelepciune.  Kyriotetes  au  fost  în  acea  vreme pentru Arhangheli demiurgii care sunt pentru noi Exousiaii. Ei i-au ajutat să ajungă la conştiinţa de sine, şi în  acelaşi  timp  această  relaţie  cosmică  a  dat  naştere  condiţiilor  favorabile  pentru germenul eteric al omului.

Dominările au imprimat înţelepciunea lor în substanţa eterului cosmic, care a păstrat structura acesteia până în zilele noastre. Şi ele continuă să reverse forţele lor în eteric, să îndrepte spre pământ eterul lumilor.

Dar de la înălţimea la care se află acum Spiritele înţelepciunii, ele nu mai pot face daruri directe oamenilor. (Aşa stau lucrurile începând de la nivelul Puterilor.) Activitatea lor este acum cu mult mai presus de om. Arhanghelii le sunt mijlocitori, aşa cum Îngerii mijlocesc acţiunea Virtuţilor.



Am ajuns astfel în regiunile cele mai înalte, unde ni se vor descoperi Entităţile care se bucură de vederea directă a lui Dumnezeu. Până la ele, impulsurile divine au putut fi numai comunicate, transmise. Prima ierarhie le ia direct din izvorul vieţii.

Activitatea lor creatoare este de aşa natură încât vieţuieşte ca o realitate obiectivă chiar când aceste Entităţi se desprind de ea. Creaţia este opera lor.

„Pe acestea trebuie să le socotim curate; nu numai ca fiind libere de pete întinătoare şi de necurăţenii, sau ca nefiind accesibile privirilor materiale, ci ca fiind fără amestecare şi mai presus de orice scoborâre şi decât orice lucru sfânt inferior lor; în puritatea lor cea mai aleasă ocupă ele un loc superior faţă de toate puterile, sunt cele mai asemenea divinităţii  şi-şi  susţin  neclintită  mişcarea  cea proprie  ordinului  lor şi uniformă,  spre dragostea lui Dumnezeu cea neschimbată; aşa încât ele nu cunosc deloc scoborârea în vreo  direcţie  spre  cele  fără  însemnătate,  ci-şi  păstrează  fără  şovăire  sau  schimbare statornicia cea mai nezdruncinată, ce corespunde zelului lor de a fi asemenea divinităţii. Trebuie să le concepem ca spirite ce contemplează... şi ca fiind pline de o lumină ce este mai presus de orice cunoştinţă nematerială şi ca fiind saturate, pe cât este îngăduit, de contemplarea acelei frumuseţi de la obârşie, care creează frumosul şi este obârşie a frumuseţii  celei  mai  presus  de  fiinţă  şi  strălucind  într-o  lumină  întreită...  La  fel  le concepem noi perfecte... şi ca fiind primele în jurul lui Dumnezeu, ele sunt iniţiate în chip nemijlocit de către izvorul cel adevărat de sfinţenie în planurile lucrărilor divine, fiind rânduite ierarhic în chipul cel mai sublim."*

* Dionisie Pseudo-Areopagitul, op. cit., pp.45-46.

TRONURILE

Ele sunt „constanţă şi neclintire"; ele sunt Spiritele voinţei. Reazemul lor planetar este sfera lui Saturn.

Când au început vremurile lui Saturn, Tronurile s-au oferit să fie punct de plecare, prima substanţă originară de unde a pornit tot ce a urmat în evoluţie, şi care nu poate fi asemuită decât cu o căldură spirituală, aşa cum este aceea pe care o numim căldură sufletească. Ea a oferit primul sprijin pentru ca să se ivească o conştiinţă nouă, cea a Arheilor; astfel s-au creat condiţiile de existenţă cosmică care se află la obârşia corpului fizic al omului.

„Aceste Spirite ale voinţei erau pe Saturn în stadiul de a-şi putea transmuta propria lor substanţă în căldură substanţială, pentru ca să reverse focul lor în existenţa planetei; apoi acest foc a devenit aer prin densificare (pe vechiul Soare); tot ei au dus la condensarea atmosferei în apă în timpul Lunii vechi, şi în sfârşit, a apei în pământ în vremurile existenţei terestre. Când privim acum lumea care ne înconjoară, putem să ne spunem referitor la elementul solid că în el acţionează forţele Tronurilor care i-au dat posibilitatea să existe." (Rudolf Steiner). În mineral substanta primordială a Tronurilor atinge cea de a patra etapă de involuţie şi este la capătul transformărilor ei. Ea a devenit osatura lumii fizice. În trupurile noastre, oasele constituie ultima expresie a darului pe care pe Saturn „minunatele neclintiri" le-au făcut evoluţiei. Dar deşi sunt mărturia lucrării din trecut a Tronurilor, ele nu pot să ne pună în legătură cu activitatea lor de astăzi. Aceasta nu poate fi atinsă decât printr-o conştiinţă omenească în stare să conceapă masa voinţelor cosmice în stare pură.

HERUVIMII

Heruvimii şi Serafimii nu mai acţionează ca izvor al unei substanţe anume, aşa cum au făcut Tronurile pe Saturn, Domniile pe Soare, Tăriile pe Lună, Puterile e Pământ.

Ei s-au înălţat până în preajma Divinităţii, dincolo de orice  sferă planetară. Prin ei Dumnezeu  împarte  raze  în  mod  impersonal,  universal.  Ei  s-au  ridicat  la  rangul  de Jertfitori cosmici.

Heruvimii pun de acord între ele mişcările planetelor, pentru a uni într-un sistem perfect armonizat impulsurile particulare. Căci ei sunt Spirite ale armoniei. Numele lor înseamnă mulţimea cunoştinţei sau revărsare de înţelepciune.

SERAFIMII

Numele lor înseamnă lumină şi căldură. Vine de la cuvântul saraph - ardere, ardoare. Ei reprezintă ardoarea în stare pură - Spiritele dragostei universale şi asigură 1egăturile de la un sistem cosmic la altul. Dintre toate Ierarhiile ei sunt cei mai îndeaproape uniţi cu divina Trinitate, cei care, să zicem aşa, preiau de la ea ţelurile care vor prezida la crearea fiecaruia dintre sistemele cosmice.

Omul pământean nu  le  poate  bănui  prezenţa  decât  atunci  când  vede  ţâşnind  „focul dumnezeiesc" dintr-un nor încins de furtună.

Ne vom opri aici, lăsând deoparte problema celor trei Logoi şi, la celălalt capăt al scării, fiinţele  elementale  despre  care  nu  se  vorbeste  decât  incidental  în  acest  ciclu  de conferinţe.

Am ajuns la capătuI simfoniei Ierarhiilor. Şi parcă n-am fi spus nimic. Căci  nu este de ajuns să enumeri nişte caractere sau să aminteşti nişte nume. Sigur că aceste nume dau lămuriri asupra naturilor spirituale pe care le desemneaza. Dar numai nomenclatura nu poate să ne deschidă calea înţelegerii Ierarhiilor. Nu ne putem apropia de ele decât printr-un anumit mod de gândire, printr-un fel de a fi dobândit în decursul studierii Ştiinţei spirituale şi printr-o muncă de autotransformare.

Căci orice fiinţă omenească este lucrarea şi odrasla Ierarhiilor. Întreaga noastră fire, din măduva oaselor până la cele mai înălţătoare gânduri care ne trec prin minte, s-a născut din darurile lor. Puterile care pătrund în noi şi care trec de la una la alta prin intermediul nostru au făcut să apară toate cele care ne alcătuiesc. Răspândite de-a lungul universului

pe  care  îl  însufleţesc,  ele  se  concentrează  în  fiinţa  omenească  ca  într-un  punct  de convergenţă; ele se întâlnese în om - organul lor comun de exprimare. Iar omul este chemat să  facă  din  această  întâlnire  singurul  focar  de  conştiinţă  în  care  se  reflectă universul spiritual. El se îndreapta spre acest ţel pe măsură ce dobândeste progresiv conştiinţa şi stăpânirea a ceea ce a fost asezat necondiţionat de Dumnezeu în trupul, sufletul şi spiritul sau.

Va veni o zi când omul va contopi aceste daruri de preţ într-o unică creaţie, care va fi lucrarea sa în inima Cosmosului. Dragstea universală, cu care a început să se manifeste divinul, se va exprima în el, dar înzestrată cu o nouă trăsătură: dragostea în libertate conştientă. În ziua aceea omul va desăvârşi şi va da preţ creaţiei celor două ierarhii care l-au precedat în drumul său către Dumnezeu.

Paris, 20 aprilie 1945 S. Rihouët-Coroze


CONFERINŢA I

Înţelepciunea originară transmisă omenirii • Budism şi creştinism • Aştrii
în viziune materialistă şi în viziune ocultă • Ierarhia cerească

Düsseldorf, 12 aprilie 1909, dimineaţa

Conferinţele din acest ciclu ne vor conduce nu numai în spaţiul fizic, ci şi în lumile spirituale de unde îşi are izvorul acest spaţiu. Dar conferinţele de acest fel au ca ţel mai ales dezvăluirea faptului că în fond întreaga cunoaştere, ştiinţa în totalitatea ei urmăresc să dezlege marea taină, cea mai mare dintre toate, taina fiinţei omeneşti. Într-adevăr, pentru a înţelege ce este omul trebuie să ne întoarcem mult în trecut. Cei care vor să urmărească aceste conferinţe trebuie deci să aibă deja unele cunoştinţe spirituale de bază. Pe lângă aceasta, pentru a le putea urmări este nevoie de un avânt sufletesc deosebit, deşi noi facem tot posibilul pentru ca subiectul prezentat să fie cât mai uşor de înţeles.

Prin faptul că vorbim despre ceea ce numim „Ierarhie spirituală", sufletul nostru îşi înalţă privirile spre entităţi care îşi desfăşoară existenţa mai presus de cea a lumii noastre pământene.  Ochii  noştri  materiali  nu  pot  vedea  decât  făpturile  celor  patru  regnuri naturale:  mineral,  vegetal,  animal  şi  uman.  Dincolo  de  regnul  uman  începe  lumea fiinţelor invizibile şi pe măsură ce dobândeşte cunoaşterea celor aflate mai presus de simţuri  omul  poate  înainta  spre  acele  entităţi  care,  în  lumea  nevăzută,  constituie continuarea celor patru regnuri.

În evoluţia omenirii cunoştinţele şi căutările care duc spre aceste domenii nu s-au ivit pentru  prima  dată  în  epoca  noastră. A existat  întotdeauna  ceva  ce  s-ar  putea  numi înţelepciune primordială. Omul o poate aprofunda, poate ajunge să cunoască conţinutul acestei înţelepciuni, căci ideile, conceptele pe care le poate dobândi cu privire la acest subiect, cele întrezărite prin imaginaţie, inspiraţie şi intuiţie datorită clarviziunii la care poate ajunge, pe toate acestea de fapt omul doar le retrăieşte; ele au fost mai dinainte concepute, cunoscute de entităţile care se află mai presus de el. Să ni se îngăduie să folosim o  comparaţie  curentă:  să  ne  gândim că  un  ceasornicar  are  mai  întâi  ideea, conceptul ceasului pe carc îl va fabrica. Ceasul va fi făcut după această idee, care a



16

trebuit să preceadă în mod necesar realizarea sa. Dar după aceea cineva ar putea să-l demonteze, să-l cerceteze şi să regăsească astfel gândirea din care a lual naştere acesta, să regândească, am putea spune, ideea ceasornicarului.

Doar în acest fel poate să reacţioneze omul, la gradul său actual de dezvoltare, în faţa înţelepciunii primordiale şi a entităţilor spirituale situate mai presus de el. Aceste entităţi au avut la început imaginaţia, inspiraţia, intuiţia, ideile şi gândurile pe baza cărora este alcătuit universul care ne înconjoară astăzi. Iar omul regăseşte aceste idei, aceste gânduri în  universul  actual;  când  se  înalţă  până  la  o  viziune  clarvăzătoare,  el  regăseşte  şi imaginaţia, inspiraţia şi intuiţia care îi permit să pătrundă în lumea entităţilor spirituale.

Putem deci să spunem că înţelepciunea despre care vom vorbi exista de mai înainte în universul nostru; ea constituie planul acestui univers. Până unde trebuie să ne întoarcem în  timp  pentru  a  regăsi  această  înţelepciune  originară,  rămânând  totuşi  în  limitele realităţii? Ne pulem gândi la o epocă istorică anume în timpul căreia predica unul sau altul dintre marii Învăţători ai omenirii? Desigur avem mult de învăţat adâncindu-ne în anumite epoci istorice şi devenind astfel discipolii marilor Maeştri. Dar pentru a ajunge până la înţelepciunea primordială, în forma sa cea mai înaltă, mai adevărată, trebuie să ne întoarcem în timp până în epoca când nu era încă un Pământ care să poată fi văzut, nu exista un Univers material, căci lumea a apărut chiar din această înţelepciune. Şi totuşi această înţelepciune pe seama căreia fiinţele sprituale au dat formă universului nostru a ajuns mai apoi la îndemâna omului. Acesta a putut, în propria sa gândire, să vadă, să perceapă gândurile pe seama cărora Dumnezeu a zidit lumea. Apoi această înţelepciune originară, această înţelepciune a Creatorilor universului a îmbrăcat succesiv mai multe forme; ea s-a dezvăluit în sfârşit, după marea eră atlantă, celor care au călăuzit prima dintre epocile civilizaţiei de după Atlanlida, Rishilor, marii Învăţători ai Indiei străvechi.

Această înţelepciune originară le-a parvenit sfinţilor Rishi într-o formă pe care omul de astăzi nu şi-o poate decât cu greu reprezenta. Capacitatea de gândire, de simţire a omului s-a modificat profund faţă de cea din timpurile cănd marii Maeştri hinduşi instruiau omenirea. Iar dacă în zilele noastre nu am face altceva decât să repetăm ceea ce spuneau Rishii, cei mai mulţi dintre oameni nu ar vedea în aceasta decăt vorbe în vânt. Deoarece este nevoie de altfel de receptivitate decât cea a omului de astăzi pentru a înţelege cu adevărat  cunoştinţele  care au  fost comunicate  atunci  omenirii  de  după Atlantida.  În cărţile care s-au mai păstrat, chiar în cele mai bune, cele mai frumoase, nu găsim decât un palid ecou al înţelepciunii originare. Sub unele aspecte nu este decât o cunoaştere voalată, împuţinată. Şi oricât de măreţe, de sublime sunt Vedele, oricât de frumoase imnurile lui Zoroastru, oricât de mare  strălucirea anticei înţelepciuni  egiptene,  toate acestea - pe care nu le putem îndeajuns admira - nu ne mai aduc totuşi decât o oglindire ştearsă  a  marilor  învăţăminte  ale  lui  Zoroastru*  şi  Hermes  şi  chiar  a  minunatelor cunoştinţe răspândite odinioară de sfinţii Rishi.

* Numele dat de greci magului persan Zarathustra (n.red.).

Această înţelepciune sublimă a fost totuşi păstrată pentru oameni; ea a fost întotdeauna cunoscută în anumite cercuri, desigur foarte restrânse, care au fost păzitoarele a ceea ce numim Mistere sacre. Înţelepciunea primordială s-a păstrat până în zilele noastre prin aceste centre ale Misterelor din India, Persia, Egipt, Caldeea, în Misterele creştine. Până foarte de curând o puteai găsi, în formă vie, nu în cărţi, ci numai în interiorul acestor cercuri închise. Seria aceasta de conferinţe va explica motivele pentru care în epoca noastră ceea ce a rămas viu şi s-a păstrat astfel în aceste cercuri restrânse trebuie să se răspândească pe scară largă în rândul oamenilor. Căci această înţelepciune a sfinţilor

Rishi n-a secat niciodată; la începutul vremurilor noastre s-ar putea spune că s-a adăpat din izvorul care redă tinereţea. După ce i-a inspirat pe Rishi, pe Zoroastru şi pe discipolii săi, pe magii caldeeni şi egipteni, după ce a pătruns până în adâncuri în învăţătura lui Moise, ea a ţâşnit iarăşi, ca un impuls cu totul nou, prin venirea lui Christos pe Pământ. Dar atunci ea a devenit atât de profundă, de interiorizată, încât nu s-a putut infiltra în omenire decât în etape. De când a început să se răspândească în lume revelaţia creştină, se  vede  cum  înţelepciunea  originară  pătrunde  în  viaţa  exterioară  a  omenirii  treptat, progresiv, într-o formă încă elementară. Mesajele există; le găsim în Evanghelii şi în alte scrieri  creştine;  ele  conţin  înţelepciunea  sfinţilor  Rishi,  dar  într-o  formă  înnoită  şi întinerită, ca şi cum ar ieşi din izvorul de apă vie.

Dar cum ar fi putut fi înţelese aceste mesaje chiar de la începuturile unei ere pe care creştinismul nu o purificase încă? Până acum nu a fost înţeleasă decât o mică parte din Evanghelii. Drumul spre o înţelegere mai deplină a lor se realizează doar pas cu pas; iar în unele privinţe înţelesul lor devine chiar mai obscur. În zilele noastre Evangheliile sunt poate cărţile cele mai pecetluite. Vor putea fi din nou înţelese în viitor numai de acela care va sorbi noi puteri din înţelepciunea originară. Comorile revelaţiei creştine, care nu sunt decât cele ale înţelepciunii orientale, dar născute din nou, înzestrate cu o forţă nouă, s-au păstrat şi ele în cercuri închise, care au fost urmate apoi de diferite asociaţii mistice, cum ar fi confreria Sfântului Graal şi, în sfârşit, cea a rosicrucienilor. Aveau acces la aceste  comori  de  adevăruri  doar  cei  care  se  pregătiseră  să  le  primească  prin  grele încercări. Şi aşa, multe veacuri de la începutul erei creştine toată această înţelepciune a Orientului şi Occidentului a rămas aproape inaccesibilă celei mai mai părţi a omenirii. Doar din când în când câte puţin din această înţelepciune se infiltra în lumea din afară; cea mai mare parte rămânea secretul noilor Mistere.

Dar  a  venit  o  vreme  când  a  fost  posibil  să  se  vorbească  de  această  înţelepciune primordială într-un limbaj care putea fi înţeles, care era accesibil unui număr mai mare de oameni. Cam de pe la ultima treime a secolului al XIX-lea s-a putut face aluzie într-o formă mai mult sau mai puţin voalată la aceste lucruri. Datorită unor evenimente care au avut loc în lumile spirituale, păzitorii misterelor au avut posibilitatea, ca să zicem aşa, să lase să se strecoare înafară câte ceva din înţelepciunea originară.

Cunoaşteţi cu toţii istoria mişcării teosofice. Ştiţi că într-un fel gheaţa a fost ruptă la început prin revelarea unor adevăruri, într-un fel pe care nu este nevoie să-l descriu aici, prin  ceea  ce  este  cunoscut  sub  numele  de  versetele  lui  Dzyan. Aceste  versete  ale „Doctrinei secrete" cuprind de fapt o cunoaştere dintre cele mai profunde, o mare parte din  ceea  ce  a  trecut  din  învătătura  sfinţilor  Rishi  în  doctrinele  orientale  şi  apoi  în Occident, după ce au fost întinerite prin creştinism. Nu este vorba numai de ce s-a păstrat în Orient din străvechea înţelepciune, ci şi de ceea ce, venind din şcolile secrete ale Occidentului, a strălucit în primele veacuri ale erei noastre, străbătând Evul Mediu. În mare parte conţinutul acestor versete nu va putea fi înţeles în toată profunzimea sa decât putin  câte  puţin.  Trebuie  într-adevăr  să  ne  dăm  seama  că  acum  nu  există  nici  o posibilitate să descoperim prin capacitătile noastre obişnuite, exoterice, temelia acestei lumi de cunoştinţe.

Spărgându-se astfel gheaţa, a venit vremea când putem vorbi de sursele ocultismului occidental, care de altfel nu este altceva decât ocultismul oriental, aşa cum s-a perpetuat acesta, ţinând seama de schimbările intervenite în viaţa spirituală şi fizică. Se poate vorbi acum  de  sursele  ocultismului  viu,  aşa  cum  s-a  păstrat,  cu  fidelitate,  în  Misterele rosicrucienilor.  Nu  există  înţelepciune  orientală  care  să  nu  fi  pătruns  în  ocultismul occidental; în învăţătura rosicrucienilor se regăseşte tot ce au ştiut şi au transmis marii

înţelepţi ai Orientului. Nimic, absolut nimic din ceea ce se poate şti din înţelepciunea orientală  nu  lipseşte  din  cea  occidentală.  Singura  deosebire  este  că  înţelepciunea Occidentului trebuie să adune la un loc întreaga doctrină, toate căutările Orientului şi, nelăsând să se piardă nimic, trebuie să arunce asupra lor lumina aprinsă în lume de impulsul lui Christos. Să nu creadă nimeni, când este vorba despre ocultismul occidental, care în anumite privinţe provine de la acei Rishi ascunşi ai Occidentului – pe care desigur ochii nu pot să-i vadă –, să nu zică nimeni că acestui ocultism îi lipseşte vreo iotă din ocultismul oriental. Nu-i lipseşte absolut nimic. Numai că trebuie ca toate acestea să renască prin impulsul dat de Christos. Toate marile cunoştinţe privind lumile mai presus de cele omeneşti şi existenţa necuprinsă de simţuri, aşa cum au ieşit pentru prima oară din gura sfinţilor Rishi, trebuie să se regăsească astăzi în ceea ce se poate spune despre Ierarhii şi despre proiectarea lor în plan fizic.

Aşa cum geometria lui Euclid nu s-a schimbat, cu toate că astăzi este predată şi învăţată prin alte metode,  înţelepciunea  sfinţilor  Rishi nu s-a modificat prin faptul  că noi o predăm şi o învăţăm cu ajutorul facultăţilor pe care le-a deşteptat în noi impulsul lui Christos. Am putea deci să considerăm ca înţelepciune orientală o mare parte din ceea ce avem de spus despre lumile spirituale. Dar trebuie să evităm orice neînţelegere în această privinţă, şi aceste neînţelegeri pot să apară foarte uşor.

De exemplu, cei care nu vor să se străduiască să înţeleagă ne pot spune: „Ieri mai vorbeaţi încă de adevărurile mari, sublime, ale învăţăturii lui Buddha. Spuneaţi că el a revelat marile adevăruri privitoare la viaţă, la suferinţă, arătând că naşterea înseamnă suferinţă, despărţirea de cei dragi este suferinţă, faptul că nu primesti ceea ce doreşti este suferinţă etc., şi adăugaţi: priviţi-i pe cei care, începând din era creştină, au primit cu adevărat  impulsul  lui  Christos.  Prin  actul  înţelegerii,  conştientizării  acestui  impuls, adevărurile predicate de Buddha şi-au pierdut din semnificaţie, căci într-un fel s-a găsit o cale de alinare a acestor suferinţe. Buddha spune că naşterea duce la suferinţă, dar cel care îl înţelege pe Chrislos răspunde că noi împărtăşim cu Christos viaţa în care intrăm prin naştere şi că, prin aceasta, suferinţa se şterge. Tot aşa, prin puterea mântuitoare a lui Christos  nici  boala  nici  moartea  nu  mai  înseamnă  suferinţă.  Şi totuşi  în Evanghelii regăsim aceleaşi expresii ca şi în textele budiste. Şi acolo se spune că boala înseamnă suferinţă, că viaţa este suferinţă şi aşa mai departe. Dacă toate aceste scrieri religioase cuprind aceleaşi lucruri, înseamnă că nu s-a înregistrat nici un progres de la o religie la alta, toate religiile au aceeaşi valoare. Dar s-a vorbit de un progres, ne-aţi explicat că datorită creştinismului vechile învăţături ale budismului nu mai sunt adevărate".

Cel care vorbeşte aşa se înşală amarnic. Este adevărat că s-au spus acestea, în afară de ultima frază, dar este important să înţelegem cu mare precizie cele ce se referă la un dotmeniu atât de subtil. Gândirea fanatică nu va reuşi niciodată; pentru a înţelege în mod exact trebuie să fii obiectiv.

Cel care se inspiră din izvoarele înţelepciunii rosicruciene nu va spune niciodată că aceasta este în contradicţie cu ceea ce cuprind scrierile budiste sau că este ceva fals în acestea. Toţi cei care pornesc de la aceste izvoare împărtăşesc convingerile lui Buddha şi ale înţelepciunii orientale. Ceea ce i-a fost revelat lui Buddha prin iluminare asupra suferinţelor vieţii este absolut adevărat, până în cele mai mici amănunte. Nu se pune problema să se dea la o parte nimic din acestea. Totul rămâne adevărat. Şi tocmai pentru că este adevărat că naşterea înseamnă suferinţă, că boala este suferinţă etc., asa cum a spus Buddha, impulsul lui Christos este pentru noi un remediu măreţ şi puternic. El ne alină suferinţa, căci este adevărat că aceasta există, cât timp un impuls puternic nu a eliberat lumea. De ce a intervenit Christos? Pentru că Buddha a spus adevărul.

Omenirea  trebuia  să  coboare  din  înălţimile  spirituale  unde  domnea  în  puritate înţelepciunea originară. Ea trebuia să se îndrepte spre independenţă în sânul existenţei fizice şi chiar prin acest fapt viaţa a devenit suferinţă şi a apărut boala; de asemenea, a fost nevoie să fie încorporat în evoluţie şi marele remediu opus acestor rele inevitabile. Deci nu negăm realitatea când spunem aşa: ceea ce s-a spus despre această realitate este adevărat, dar pe de altă parte ni s-a dat posibilitatea să facem aşa încât lucrurile să se desfăşoare în mod sănătos. În înălţimile existenţiale unde trebuie să căutăm acestc fapte, în sferele Ierarhiilor spirituale, nu se spune că budismul se opune creştinismului sau creştinismul  budismului. Acolo  Christos  îi  întinde  mâna  lui  Buddha  şi  Buddha  lui Christos. Dar cine nu vrea să recunoască dezvoltarea, progresul făcut de omenire, nu cunoaşte în esenţa sa cel mai mare dintre faptele spirituale care au intervenit în evoluţia Pământului; venirea lui Christos.

Deci nu trebuie respins nimic din înţelepciunea orientală care atât de multă vreme a transmis  oamenilor  înţelepciunea  sfinţilor  Rishi,  înţelepciunea  primordială.  Dar,  în decursul tuturur acestor perioade, înţelegerea acestei învăţături a devenit din ce în ce mai grea pentru mulţimea celor care nu mai erau în stare să se ridice până la sursa sfintelor mistere. În vremurile de dinainte de scufundarea Atlantidei, înainte de Potop, cei mai mulţi dintre oameni erau înzestraţi cu o clarviziune ceţoasă; când îşi cufundau privirile în spaţiul ceresc vedeau cu totul altceva decât în vremurile de după Atlantida când, cei mai mulţi  dintre  ei,  pierzând  vechea  clarviziune,  nu  mai  vedeau  decât  cu  ochii  fizici întinderea fizică a cerului. Înainte de catastrofa Atlantidei, ar fi fost absurd să vorbeşti despre corpurile cereşti aşa cum se face astăzi. Ochiul clarvăzător percepea în spaţiu lumile spirituale. N-ar fi avut nici un sens, în acea epocă, să vorbeşti despre Mercur, Neptun sau Saturn aşa cum ne sunt prezentaţi acum de astronomi.Aceştia nu pot decât să înregistreze ceea ce văd ochii fizici în întinderile cerului.

Lucrurile se petreceau altfel în vremurile Atlantidei, când omenirea era încă înzestrată cu clarviziune; ridicând ochii, oamenii nu vedeau aştrii luminoşi, limitaţi fizic în spaţiu. Ceea ce se vede astăzi prin telescop nu mai este decât aspectul exterior al elementului spiritual care era contemplat odinioară; acolo unde se află, de exemplu, Jupiter, acum vedem un glob fizic înconjurat de sateliţii săi. Ce vedea odinioară atlantul clarvăzător? Ceea ce percepe ochiul nostru fizic era văzut tot atât de neclar cum vedem noi acum luminile prin ceaţa deasă a toamnei. Vedem în acest caz o licărire înconjurată de un fel de halou colorat. Tot aşa, ochiul atlantului nu ar fi văzut pe Jupiter ca astru fizic, ci ar fi perceput ceea ce şi astăzi este legat de Jupiter, cu toate că oamenii nu mai pot vedea aceasta: aura lui Jupiter, adică o grupare de entităţi spirituale. Acest astru nu este decât expresia, manifestarea entităţilor respective. Privirea spirituală a atlantului rătăcea în spaţiul universal, unde nu vedea decât ceea ce se află mai presus de simţuri. Înainte de scufundarea Atlantidei, n-ar fi avut nici un sens să vorbeşti de aştrii fizici, ochiul fizic nu se deschisese încă ca acum. În spaţiu ceea ce se putea vedea erau Ierarhiile spirituale.

Iată cum s-a făcut evoluţia: să presupunem că am intra într-o ceaţă deasă; nu vedem clar luminile, totul este învăluit într-un halou estompat. Apoi negura se destramă şi diferitele lumini pot fi văzute, una câte una; haloul dispare. Ne servim de acest element fizic pentru comparaţie, dar într-adevăr aşa percepea odinioară privirea clarvăzătoare aura lui Jupiter, aura entităţilor spirituale care într-un anumit stadiu de evoluţie aparţineau lui Jupiter. Apoi omenirea a obţinut vederea fizică. Aura continua să existe, dar oamenii nu mai puteau să o vadă, în timp ce corpul astrului devenea din ce în ce mai clar pentru ei; elementul spiritual care ţinea de acel corp a dispărut, în timp ce corpul în sine a devenit vizibil. Cât despre cunoaşterea elementului spiritual care înconjoară aştrii, cunoştinţele

privitoare la entităţile care trăiesc acolo, acestea s-au păstrat în Misterele sacre. Despre acestea vorbesc toţi sfinţii Rishi. Într-o vreme când oamenii nu mai aveau decât percepţii fizice, Rishii mai vorbeau încă despre atmosfera spirituală, despre locuitorii corpurilor cereşti răspândiţi în spaţiu.

Vedeţi  deci  cum stăteau  pe  atunci  lucrurile:  în  centrele  de  iniţiere  se  vobea  despre entităţile spirituale care se află împrejurul aştrilor. Dar în afara acestora, ochiul fizic dezvoltându-se tot mai mult, nu se mai vorbea decât despre aştrii fizici. Când Rishi pronunţau cuvântul „Mercur" (de altfel ei nu-l numeau aşa, dar spunem aşa pentru a înţelege mai uşor lucrurile), înţelegeau prin aceasta globul fizic? Sigur că nu; chiar vechii greci, când se refereau la Mercur, nu înţelegeau prin aceasta planeta materială, ci într-adevăr ansamblul de fiinţe spirituale legate de ea. Discipolii Magiştrilor în templele cunoaşterii  evocau  lumi  spirituale,  entităţi  spirituale,  atunci  când  pronunţau  numele Mercur,  Venus,  Soare,  Jupiter,  Saturn.  Era  o  întreagă  serie  de  entităţi  spirituale.  În vremea noastră numele acestor globuri nu mai evocă decât elementul cel mai grosier. Esenţialul lipseşte. Spunând cuvântul „Lună" înţeleptul de altădată făcea să se ivească imaginea unei vaste sfere spirituale şi când arăta punctul ceresc unde se află Luna vedea în aceasta treapta cea mai de jos a Ierarhiei spirituale. Dar cel care se îndepărtase de această concepţie, ca urmare a dezvoltării percepţiilor senzoriale care erau tot mai ample, nu mai avea în vedere decât astrul fizic şi pe acesta îl numea Lună. În felul acesta un singur termen denumea două lucruri care desigur sunt legate între ele, dar care evocă pentru om reprezentări complet diferite. Acelaşi lucru se întâmpla atunci când înţelepţii din centrele de iniţiere  îşi ridicau  ochii  spre Mercur, Soare sau Marte.  Curentul  de orientare spirituală înţelegea prin aceste denumiri cu totul altceva decât curentul de orientare materialistă.

Aceste două curente s-au separat din ce în ce mai mult. În cadrul Misterelor, numele care pentru  noi  acum sunt  corpuri  cereşti  continuau  să  desemneze  lumi spirituale,  trepte succesive ale lumilor spirituale. În exterior, aceleaşi denumiri nu mai desemnau decât globuri materiale. Acelaşi lucru se petrece cu această mitologie – şi folosesc cu bună ştiinţă acest cuvânt – această mitologie care este astronomia actuală. Ea nu mai vede decât sfere alcătuite din materie fizică. Aşa cum ştiinţa spirituală recunoaşte întreaga valoare a altor mitologii, vă dati seama că ea ştie să aprecieze şi pe cea pe care o numim astăzi astronomie. Dar pentru cel care cunoaşte realitatea, această mitologie modernă nu este altceva decât o fază oarecare a mitologiei în general. O linie dreaptă uneşte direct ceea  ce  spuneau  vechii  locuitori  ai  Europei  în  legendele  lor  asupra  zeilor,  aştrilor, universului cu ceea ce povesteau grecii şi romanii în mitologia lor şi chiar cu mitologia mai mult sau mai puţin obscură a Evului Mediu şi cu această mitologie modernă, foarte demnă de admiraţie, care a fost întemeiată de Copernic, Kepler şi Galilei. Va veni o vreme când se va vorbi despre această mitologie modernă cam în felul următor: „Au existat odinioară oameni care au considerat justificat să situeze un soare material în centrul unei elipse şi să facă să se învârtă în jurul lui planete care se mişcă în diferite feluri. Şi-au făurit astfel un sistem cosmic, aşa cum s-a făcut şi în alte vremuri. Dar astăzi – aşa va spune într-o epocă viitoare – toate acestea sunt considerate basme şi legende". Da, cu toate că epoca modernă dispreţuieşte atât de mult vechile mitologii şi nu crede decât în a sa, va veni vremea când astronomia noastră va fi pusă pe acelaşi plan cu celelalte, când, oricât ni s-ar părea de imposibil acest lucru se va vorbi despre „mitologia copernicană". Iată ce ne poate face să înţelegem mai bine cum aceleaşi cuvinte au ajuns să desemneze noţiuni diferite.

Cu toate acestea, înţelepciunea primordială s-a transmis mereu, fără întrerupere. Dar ea a fost din ce în ce mai puţin înţeleasă exoteric, pentru că a fost interpretată, explicată într-un mod din ce în ce mai materialist, pe măsură ce viziunea spiritului se stingea. Pentru ca omenirea să nu piardă contactul cu această înţelepciune antică atunci când s-a produs înnoirea de la începuturile erei creştine a devenit necesar să i se reamintească că acolo unde ochiul omenesc fizic nu vede altceva decât materie în spaţiu acest spaţiu este totuşi impregnat de spirit. Şi asa s-a făcut că discipolul cel mai apropiat al apostolului Pavel, Dionisie Areopagitul*, predica la Atena, în termenii cei mai afirmativi, că în spaţiu nu se află numai materie, că acolo se află entităţi spirituale care au precedat omul în evoluţie şi că sufletul află aceasta când, prin simţirea sa, se înalţă în spaţiul universal. Termenii pe care îi folosea erau diferiţi de cei pe care îi utiliza străvechea înţelepciune căci dacă el ar fi reluat aceleaşi expresii lumea nu ar fi văzut în ele decât sensul lor material. Rishii vorbeau  de  Ierarhii  spirituale  în  acelaşi  sens  ca  mai  târziu  grecii  şi  romanii  când enumerau ca şiruri de lumi Luna, Mercur, Marte, Jupiter, Saturn. Dionisie Areopagitul avea în vedere exact aceleaşi sfere ca şi Rishii, dar el insista cu tărie pe faptul că este vorba de lumi spirituale şi recurgea la denumiri de care era sigur că vor fi luate într-un sens spiritual. El vorbea de Îngeri, Arhangheli, Arhei, Puteri, Virtuţi, Domnii, Tronuri, Heruvimi şi Serafimi.

* Vezi nota din Introducere (n.red.).

Apoi oamenii au uitat din nou de tot ceea ce ştia omenirea odinioară. Dacă s-ar fi înţeles raportul care există între ceea ce au văzut Rishii şi ceea ce vedea Dionisie Areopagitul, s-ar fi ştiut când se vorbea de Lună pe de o parte şi de lumea Îngerilor pe de altă parte, că este vorba despre acelaşi lucru. S-ar fi ştiut când se vorbea de Mercur pe de o parte şi de Arhangheli pe de altă parte, că reprezintă acelaşi lucru. Auzind că se vorbeşte despre Arhei,  s-ar  fi  ştiut  că  este  vorba  despre  Venus.  S-ar  fi  înţeles  că  cuvântul  „Soare" corespunde lumii Puterilor şi că, raportându-ne la şcoala lui Dionisie Areopagitul Marte corespunde Virtuţilor şi Jupiter Domniilor, pe când Saturn corespunde Tronurilor.

Dar toate acestea nu se mai ştiau, nu era cu putinţă să se mai ştie. Deci s-a dezvoltat pe de o parte o ştiinţă a materiei care a devenit din ce în ce mai materialistă şi care, pentru a desemna ceea ce este material, a păstrat vechile nume, care altădată aveau o încărcătură spirituala.  Pe  de  altă  parte  exista  o  viaţă  spirituală  pentru  care  fiinţau  Spiritul, Arhanghelii, Îngerii etc., dar care a pierdut din vedere legătura dintre aceste entităţi spirituale şi manifestările lor fizice.

Vedem deci ca străvechea înţelepciune originara a pătruns în şcoala întemeiată de Sfântul Pavel cu ajutorul lui Dionisie Areopagitul; acum este nevoie să fie impregnat cu această spiritualitate   noul   care   se   creează.   Misiunea   stiinţei   spirituale   moderne   sau   a antroposofiei este tocmai de a reface legătura între fizic şi spiritual, între univers, pământ şi Ierarhii. Totuşi pentru cei care nu ştiu de unde provin cu adevărat reprezentările pe care le avem asupra lumii exterioare sensibile, este imposibil să recunoască cealaltă latură, faţa spirituală a cunoaşterii.

Aceasta  ne  frapează  îndeosebi  când  abordăm  scrierile  inspirate  de  înţelepciunea străveche;  cu  toate  că  ele  nu  mai  cuprind  decât  un  palid  ecou  al  ei,  doar  această înţelepciune ne dă posibilitatea să le înţelegem cu adevărat. Să luăm de exemplu un pasaj din acea cântare divină care este Bhagavad Gita, în care ni se clarifică în mod profund relaţia vieţii omeneşti cu Ierarhiile: „Îţi voi explica, omule care cauţi adevărul (traducerea citată de Steiner – n.red.), prin ce stări trec aleşii atunci când părăsesc pământul şi trec prin porţile morţii, fie că va trebui să renască, fie că nu. Îţi voi spune: iată focul şi fumul,

ziua şi noaptea, timpul lunii noi; vezi mijlocul anului când soarele ajunge în punctul său culminant. Cei care mor sub semnul focului, al zilei, în timpul când luna este în creştere intră prin porţile morţii în Brahma. Dar cei care mor sub semnul fumului, al nopţii, în timpul când luna este în scădere, în timpul anului când soarele coboară cel mai mult pe boltă, aceia, părăsind lumea prin poarta morţii, intră doar în sfera Lunii şi vor reveni pe pământ"*. (Bhagavad Gita, cap.8, versetele 23–24).

* „23. Acum iţi voi spune în ce timp mor yoginii care nu se mai întorc şi aceia care se întorc.

24. Focul, lumina, ziua, luna în crestere, cele sase luni în care (soarele) străbate partea de nord a cerului; cei care-l cunosc pe Brahma, dacă mor atunci, merg la Brahma.

25. Fumul, noaptea, luna în descreştere, cele şase luni în care (soarele) străbate, partea de sud a cerului: yoginul (care moare în aceste epoci), după ce ajunge la lumina lunii, se reîntoarce (din nou).

26. Acestea sunt cele două drumuri veşnice ale lumii: unul luminos, celălalt întunecat: pe unul (din ele) (omul) merge spre liberarea de renaşteri; pe celălalt se reîntoarce din nou." (Traducere de Th.Simenschy, 1944, Editura Casa Şcoalelor) (n.red.).

În acest pasaj ni se spune că evoluţia unei fiinţe, reîncarnarea sa, variază în funcţie de timpul când s-a produs moartea: sub semnul luminii, al zilei, al lunii în creştere, în timpul solstiţiului de vară sau, dimpotrivă, sub semnul fumului, al nopţii, al lunii descrescătoare, al solstiţiului de iarnă. Acesta este sensul material al acestui text. Se spune că cei dintâi nu mai sunt nevoiţi să revină pe pământ, pe când cei din a doua categorie sunt supuşi acestei reveniri. Acest pasaj provoacă mari dificultăti celor care caută să-l explice din punct de vedere exoteric. El nu poate fi înţeles decât în lumina cunoaşterii spirituale datorită căreia a fost scris, acea lumină care a strălucit în şcolile oculte din toate timpurile şi care, reîntinerită prin creştinism, ne face să descoperim legătura care uneşte noţiunile: Luna şi Îngerii; Mercur şi Arhanghelii; Venus şi Arheii etc. Vom găsi cheia unor pasaje ca cel citat acum ca exemplu, dacă le lămurim cu ajutorul acestei lumini spirituale. Această explicaţie,  inaccesibilă  gândirii  exoterice,  va  fi  punctul  de  plecare  al  conferinţelor noastre; după ce vom găsi această cheie, ne vom ridica la studiul Ierarhiilor spirituale.



CONFERINŢA a II-a

Focul, căldura şi lumina • Spiritele elementale şi legătura lor cu omul

Düsseldorf, 12 aprilie 1909, seara

Doctrina predicată de sfinţii Rishi în prima epocă de civilizaţie de după Atlantida era o doctrină care se înălţa până la sursele spirituale ale existenţei. Această învătătură avea o importantă deosebită deoarece ea pătrundea la începutul erei noastre atât de adânc în procesele ce au loc în natură încât putea să regăsească în ele acţiunea spiritului. În fond, noi suntem în permanenţă înconjuraţi de entităţi şi de fenomene spirituale. Tot ce se petrece în plan material nu este decât expresia unor fapte spirituale; toate lucrurile care ni se înfăţişează în formă materială nu sunt decât manifestările exterioare ale unor fiinte spirituale. Şi atunci când această învăţătură sacră vorbea despre fenomenele din jurul nostru, pe care le percepem în apropierea noastră, insista întotdeauna asupra aceluia care din punctul de vedere al cunoaşterii spirituale de atunci era cel mai important dintre toate: focul. În centrul oricărei explicatii privind ceea ce se petrece pe pământ, se punea ceea ce cercetarea spirituală putea să spună desre foc. Dar dacă dorim să înţelegem această veche doctrină a focului, care a avut un rol atât de mare în vremurile vechi pentru tot ce însemna cunoaştere şi chiar pentru viaţă, trebuie să ne facem o idee despre felul

cum erau  considerate  fenomenele  şi  lucrurile  din  natură  în  lumina  acestei  doctrine, desigur foarte veche, cu toate că este încă acceptată de ştiinţa spirituală de astăzi.

Toate câte alcătuiesc mediul fizic în care trăieste omul erau reduse atunci la ceea ce se cheamă cele patru elemente. Aceste patru elemente nu mai sunt recunoscute, desigur, de ştiinţa materialistă modernă. Ştiţi că ele erau numite: pământ, apă, aer, foc. Prin „pământ" nu se înţelegea, acolo unde înflorea cunoaşterea spirituală ceea ce înţelegem acum prin acest cuvânt. Era vorba despre o stare a materiei, starea solida. Tot ce vedem că este solid, fie că este vorba de pământul arabil, de un cristal, de plumb sau de aur, se numea „pământ". Tot ceea ce era lichid, nu numai apa, dar orice se putea lichefia, de exemplu o bucată de fier topit efectul căldurii, orice metal în stare de fuziune era „apă". Tot ce numim  acum  „gaz"  era  considerat  „aer",  indiferent  de  natura  substanţei  respective: hidrogen, oxigen sau altceva. În sfârşit, al patrulea element era „focul".

Ştiinţa actuală nu consideră focul ca fiind ceva comparabil cu pământul, aerul sau apa: pentru fizica moderna el nu este decat o stare de vibraţie. Dar pentru ştiinţa spirituală, în căldură, în foc, exista substanţialitate, deşi aceasta este mult mai subtilă decât cea a aerul. Aşa cum pământul – deci solidul – se poate transforma în lichid, ceea ce este gazos se transformă treptat, din punctul de vedere al ştiinţei spirituale, într-o stare calorică, în foc, şi focul este un element atât de subtil încât le impregnează pe toate celelalte. Focul impregnează aerul si-l încălzeşte; la fel se întâmpla cu apa şi cu pămantul. În timp ce celelalte trei elemente sunt izolate, ca să zicem aşa, elementul foc impregnează totul.

Cei vechi ziceau – lucru confirmat de ştiinţa spirituală – că mai există încă o diferenţă importantă între pământ, apă, aer şi ceea ce numim foc sau căldura. Cum putem percepe ceea ce este solid? Desigur, atingându-l, simţind că opune rezistenţă. La fel şi lichidul; el cedează mai uşor, rezistenţa sa este mai mică, totuşi îl percepem ca e ceva aflat în afara noastră. Situaţia este aceeaşi chiar şi pentru aer; nu-l percepem decât din exterior. În ceea ce priveste căldura, situaţia este complet alta. Atunci când este vorba de căldură trebuie să punem în evidenţă un lucru care nu are nici o importanţă pentru concepţiile actuale, dar care contează dacă vrem cu adevârat să pătrundem în tainele existentei: faptul că noi percepem căldura şi fără să avem un contact exterior cu ea. Putem desigur să o percepem ca  pe  ceva  exterior,  ca  pe  celelalte  elemente,  atingând  un  corp  care  are  o  anumită temperatură. Dar pe de altă parte noi o simţim şi în propriul nostru organism. Încă din Antichitate  cunoaşterea pusese în evidenţă acest  fapt:  „Percepi pământul,  apa, aerul numai în lumea exterioară, ziceau hinduşii. Căldura este singurul element care poate să fie perceput în interior".

Căldura are deci două aspecte, cel exterior, care se dezvăluie când o percepem din afară, şi cel interior, atunci când simţim starea noastră internă de căldură. Omul îşi dă seama foarte bine în ce stare de căldură se găseşte, dacă îi este cald sau frig. În schimb, nu este deloc conştient de substanţele care se află în el în stare solidă, lichidă sau gazoasă. El nu începe să fie conştient de sine însuşi decât în elementul căldură. Acest aspect în acelaşi timp interior şi exterior al căldurii explică faptul că în toate perioadele ştiinţa spirituală i-a învăţat pe oameni, aşa cum o face şi astăzi, că există căldură sau foc acolo unde materia începe să devină psihică. Putem deci să vorbim, în sensul propriu al cuvântului, de un foc exterior, pe care îl percepem la fel ca pe celelalte elemente, şi de un foc interior, psihic, care se află în noi.

Pentru cunoaşterea spirituală, focul a constituit întotdeauna un fel de punte între ceea ce este exterior, material, şi ceea ce ţine de psihic şi nu poate fi perceput decât lăuntric. Dacă focul a ocupat un loc central în orice studiu asupra naturii, aceasta se datorează

faptului că el constituie într-un fel poarta prin care trecem din afară înăuntru. Este într-adevăr ca o poartă în faţa căreia poţi să te aşezi; o priveşti din afară, o deschizi şi poţi apoi să o priveşti din interior. Aşa este focul printre elementele naturii. Pipăind un obiect exterior, recunoşti focul care vine din afară ca şi celelalte elemente; cât despre căldură, o simţi  ca  pe  ceva  care  îţi  este  propriu. Ai  intrat  pe  poartă;  ai  pătruns  în  domeniul sufletului. Aşa se exprima cunoaşterea focului. Se considera că este punctul de întâlnire între materie şi elementul psihic.

Ceea ce vom recapitula acum în sufletele noastre este de fapt o lecţie elementară a primei înţelepciuni omeneşti. Iată cu aproximaţie cam ce spuneau vechii Magiştri: Privind un lucru care arde, pe care focul îl mistuie încetul cu încetul, vei vedea două lucruri: unul care în acele vremuri era numit „fum", şi pe care putem şi noi să-l numim aşa, şi un altul, pe care îl numeau „lumină". Într-adevăr acestea sunt fenomenele care apar atunci când focul distruge un obiect: pe de o parte fum, pe de alta lumină. Magistrul explica atunci că focul se află la mijloc, între lumină şi fum, că din flacără se naşte într-un fel pe de o parte lumina, pe de alta fumul.

În privinţa luminii care se naşte din foc, ne putem face o imagine clară dintr-un fapt foarte simplu, dar de mare însemnătate. Dacă vom întreba foarte mulţi oameni „Vedeţi lumina?" probabil că vor răspunde „Bineînţeles că o văd". Totuşi acest răspuns este greşit, căci de fapt nici un ochi fizic nu vede lumina; afirmaţia că vedem lumina este falsă. Vedem, datorită luminii, corpurile solide, lichide şi gazoase, dar nu vedem însăşi lumina. Închipuiţi-vă că întregul spaţiu universal ar fi plin de lumină şi că sursa acestei lumini ar fi în spatele vostru, în afara câmpului vostru vizual. Aţi privi acest spaţiu saturat de lumină, dar aţi vedea lumina însăsi? N-ati vedea nimic. Nu vedeti nimic dacă un obiect oarecare nu este plasat în acest spaţiu luminat. În realitate lumina fizică nu poate fi percepută de ochiul fizic. Acesta este un fapt care se dezvăluie cu claritate observaţiei spirituale. Pentru aceasta, lumina face ca toate lucrurile să fie vizibile, dar ea însăşi este invizibilă. Este un fapt foarte important: lumina nu este perceptibilă pentru simţurile noastre. Se observă din exterior solidul, lichidul, gazul şi chiar acest ultim element care este căldura; dar pe aceasta din urmă începem deja să o percepem şi din interior. Cât despre lumină, ea nu mai poate fi percepută din exterior. Dacă credeti că privind soarele vedeţi lumina, vă înşelati: vedem un corp în flăcări, o substanţă arzând, din care radiază lumina. Dacă aţi putea verifica, aţi vedea că ceea ce percepem este solid, lichid sau gazos. Nu vedem lumina, ci ceea ce arde.

Când ne ridicăm de la pământ la apă, apoi la aer, la foc şi în sfârşit la lumină, trecem – din punctul de vedere al ştiinţei spirituale – de la ceea ce este perceptibil, vizibil din exterior, la ceea ce este nevăzut, spiritual, eteric. Deci se poate spune că focul este la limita dintre natura perceptibilă, exterioară, materială şi ceea ce este eteric, spiritual, ceea ce nu mai este perceptibil din exterior. Ce se întâmplă deci când un corp este consumat de flăcări? Când arde ceva, vedem că pe de o parte apare lumina; acest prim fenomen deja nu mai este pur material, nici perceptibil din exterior; cu toate că acţionează până în lumea spirituală, este produs de căldură atunci când ea este destul de puternică ca să devină o sursă de lumina. E dă atunci ceva inzibilului, ceva ce nu mai este perceptibil din exterior,  dar  care  trebuie  răscumpărat  din  fum.  Din  ceea  ce  era  mai  înainte  era transparent, impregnat de lumină, ia naştere ceva opac, fumul. Vedem deci că de fapt caldura sau focul se diferenţiază, se divid. Pe de o parte apare lumina, şi chiar prin aceasta se deschide o cale spre lumea aflată deasupra simţurilor. Dar deoarece lumina este trimisă în acea lume, este necesar ca altceva să coboare în lumea materială, în lumea care nu este transparentă, ci este vizibilă. În univers nimic nu se întâmplă fără un efect

contrar. Toate câte există au două laturi: atunci când datorită căldurii se iveşte lumina, în altă  parte  se  produce  o  întunecare,  apare  materie  opacă.  Aceasta  este  o  învăţătură fundamentală a ştiinţei spirituale.

Procesul pe care l-am descris nu este decât aspectul exterior, fizic, material, a ceea ce se petrece. Dar la baza acestui proces material se află cu totul altceva. Atunci când un obiect conţine căldură, fără răspândească lumină, caldura percepută nu este numai aspectul fizic, exterior; la aceasta se adaugă şi un element spiritual. Apoi, dacă căldura devine destul de intensă pentru ca din ea să rezulte pe de o parte lumină şi pe de alta fum, o parte din conţinutul ei spiritual trebuie să treacă în fum. Iar acest element spiritual care se găsea în căldură şi a trecut în fum, deci într-un element inferior, este ca „prins de vrajă" în fumul acesta. Entităţile spirituale care însoţesc căldura trebuie să conceadă, ca să zicem aşa, să se lase legate în această densitate, în fum. Tot ceea ce se petrece în acest fel,  ca  o  materializare,  o  condensare  a  căldurii,  aduce  după  sine  legarea  magică  a entitătilor spirituale.

Putem sa găsim exemple şi mai impresionante. Să presupunem că transformăm aerul în lichid, ceea ce este deja posibil în zilele noastre. Aerul însuşi nu este altceva decăt căldură condensată; s-a născut din căldură, pe când se forma fumul. Spiritul care dorea în realitate să fie căldură a fost legat magic în fum. Unele entităţi spirituale, numite şi spirite ale elementelor, au fost prinse prin magie în tot ce este aer şi într-un fel sunt condamnate la o existenţă şi mai de jos, dacă aerul devine lichid. De aceea ştiinţa spirituală vede în tot ce este perceptibil din exterior ceva provenit dintr-o stare calorică originară. Focul – sau căldura – a devenit mai întâi aer, fum sau gaz printr-un fenomen de condensare; apoi ceea ce era gazos a devenit lichid, iar lichidul s-a solidificat.

„Priviţi, spune ocultistul, orice corp solid. El a fost mai înainte lichid şi a devenit solid în decursul evoluţiei. În timpuri şi mai îndepărtate, a fost gaz, şi acest gaz s-a născut din foc sub formă de fum. Dar peste tot unde se produce o condensare, există o legare magică a entităţilor spirituale."

Să privim lumea care ne înconjoară, stâncile, râurile, pâcla care se formează atunci când se evaporă apa, în sfârşit, aerul: în fond toate acestea nu sunt altceva decât foc. Totul este foc, dar un foc condensat: aurul, argintul, arama sunt foc condensat. Totul a fost foc odinioară: toate s-au născut din foc. Dar în acest proces de condensare, întotdeauna un element spiritual este captiv, ca printr-o vrajă.

Cum acţionează deci entităţile divine care ne înconjoară ca să apară solidul, lichidul, gazul, aşa cum le găsim pe pământul nostru? Ele determină spiritele elementale care trăiesc în foc să coboare şi le întemniţează în aer, apă şi pământ. Aceste spirite sunt trimişii fiinţelor spirituale creatoare, formative. Le găsim mai întâi în foc. Acolo se poate spune că se simt încă în largul lor. Apoi însă ele sunt nevoite să trăiască sub puterea vrăjii.  Privind  în  jurul  nostru  vedem  că  fiinţele  cărora  le  datorăm  tot  ceea  ce  ne înconjoară au fost silite să părăsească elementul foc; ele sunt captive în corpuri.

Noi, oamenii, am putea face ceva pentru aceşti elementali? Aceasta este marea întrebare pe care şi-o puneau sfinţii Rishi. Putem să facem ceva ca să eliberăm din vrajă ceea ce este captiv? Da, putem face aceasta. Căci ceea ce facem noi în lumea fizică nu este decât manifestarea exterioară a unor activităţi spirituale. Tot ce facem noi este important şi pentru lumea spirituală. Să presupunem că cineva priveşte un cristal de stâncă, o pepită de aur sau orice alt obiect material. Ce se întâmplă? Are loc o relaţie, un schimb continuu între spiritul elemental înlănţuit în materie şi persoana respectivă. Să presupunem că

aceasta nu face decât să privească obiectul, nevăzând decât ceea ce îi sare în ochi; totuşi ceva din spiritul elemental pătrunde în ea. Necontenit, de dimineaţa până seara, câte ceva trece  în  acest  fel  de  la  elementali  la  fiinţele  omeneşti.  Din  toate  obiectele  care  ne înconjoară emană fără încetare o mulţime de spirite ale elementelor care au fost înlănţuite şi care continuă să fie legate prin procesul cosmic de condensare; ele pătrund necontenit în noi. Să presupunem că cel care priveşte astfel obiectele nu are nici o dorinţă să se intereseze de ele, să facă să trăiască în sufletul său un pic din spiritul lucrurilor; el va trece indiferent prin lume, fără să conceapă nimic prin gândurile şi simţirea sa. Putem spune că va rămâne un simplu spectator la tot ce i se înfăţişează în lumea materială. În acest caz, elementalii care pătrund în el şi rămân acolo nu obţin nimic prin procesul cosmic de  condensare,  decât  faptul  că  au  trecut  din  lumea  exterioară  într-o  făptură omenească.

Să ne închipuim că, dimpotrivă, cineva acţionează asupra impresiilor primite din lumea exterioară, îşi elaborează unele idei asupra temeliilor universului; nu priveşte numai un fragment de metal, ci reflectează şi la natura acestuia, şi, într-un cuvânt, spiritualizează ceea ce vederea acestuia îi sugerează. Ce face acest om? El eliberează prin propria sa activitate spirituală spiritul elemental care trece în el din lumea exterioară. El readuce acest spirit în starea lui iniţială, îl eliberează de vrajă. Aşa că noi putem fie să blocăm în noi entităţile captive în aer, apă şi pământ, fără să le transformăm, fie, spiritualizându-ne noi înşine tot mai mult, putem să eliberăm aceste entităţi, să le salvăm, să le dăm drumul din nou în elementul lor. Pe toată durata vieţii sale pe pământ, omul face să treacă prin el spirite elementale venite din afară. Câtă vreme nu face altceva decât să privească la lucruri iară să se gândească, el lasă să intre în sine aceste spirite fără să le transforme. Dar pe măsură ce, prin idei, sentimente, prin simţul frumosului, caută să modeleze lumea exterioară în spiritul său, el eliberează şi salvează aceste fiinţe.

Ce se întâmplă cu elementalii care au trecut, ca să zicem aşa, din obiecte în oameni? La început rămân acolo. Chiar cei care au fost eliberaţi de cineva trebuie să rămână în el, dar numai până la moarte. Când omul acela trece pragul morţii, apare o diferenţă între spiritele elementelor care au intrat numai în el, fără ca să fi fost aduse într-o stare superioară, şi cele pe care le-a dezlegat de vrajă prin propria sa spiritualizare. Primele, cele care nu au fost transformate, n-au câştigat nimic prin faptul că au trecut din lucruri într-o fiinţă omenească, dar celelalte au dobândit posibilitatea să se întoarcă în lumea din care au venit atunci când omul respectiv moare. Fiinţa omenească, în timpul vieţii, este un loc de trecere pentru elementali. Apoi, când după trecerea sa prin lumea spirituală omul este gata să se reîncarneze, când trece pragul naşterii, toti cei care nu au fost eliberaţi revin cu el în lumea fizică. Cât despre cei pe care i-a eliberat, aceştia nu mai revin cu el, nu mai coboară în lumea noastră; aceştia s-au înapoiat în elementul lor de origine.

Deci depinde de om dacă prin evoluţia sa, prin comportarea sa faţă de natura exterioară eliberează elementalii a căror captivitate a fost necesară pentru existenţa sa terestră, prin care omul îi înlănţuie şi mai mult de pământ. Ce realizează cel care, prin modul său de a privi şi de a explica lucrurile, eliberează un elemental? Din punct de vedere spiritual, el face contrariul a ceea ce s-a înfăptuit la începuturi. Pe când odinioară focul s-a condensat în fum, omul, prin puterea spiritului său, extrage din nou focul din ceea ce devenise fum; dar el nu eliberează în fapt focul acesta decât atunci când moare.

Gândiţi-vă acum la măreţia nesfârşită, la spiritualitatea vădită de străvechiul obicei al aducerii  de  jertfe,  atunci  când  acesta  este  privit  în  lumina  înţelepciunii  străbune. Reprezentaţi-vă un preot în faţa altarului, în vremurile acelea când religia se baza pe o

cunoaştere adevărată a legilor spiritului. Când preotul aprindea focul se ridica fum şi această ascensiune a fumului devenea cu adevărat o jertfă, era însoţită de rugăciuni. Ce se  întâmplă  prin  jertfă? Acolo  unde  din  căldură  a  apărut  ceva  solid,  un  spirit  este înlănţuit; prin faptul că o fiinţă omenească însoţeşte cu rugăciuni întreaga desfăşurare a lucrurilor, spiritul acesta este absorbit de acea fiinţă, iar după moartea acesteia el se va înălta în lumea superioară. Ce spunea deci adeptul înţelepciunii antice celor care trebuiau să înţeleagă aceste lucruri? El spunea: „Dacă priveşti lumea exterioară în aşa fel încât activitatea ta spirituală să nu rămână la fum, ci să se ridice până la elementul foc, tu vei elibera după moarte spiritul legat prin vrajă în fum. Dar dacă vei lăsa acel spirit aşa cum era în fum, el va trebui să se nască din nou odată cu tine; el nu va putea să se mai întoarcă în lumea spirituală. Dacă, dimpotrivă, l-ai eliberat, l-ai redat focului iniţial, el se va înălţa după moartea ta în sfere spirituale şi nu va mai fi nevoit să revină pe pământ când tu te vei naşte din nou".

Regăsim aici acel pasaj profund din Bhagavad Gita pe care l-am menţionat în conferinţa precedentă. Acolo nu este vorba de Eul omului, ci de aceste spirite ale naturii, aceşti elementali care pătrund în om din lumea exterioară. S-a zis: „Priveşte focul şi fumul. Ceea ce redă omul focului prin activitatea spirituală sunt spiritele pe care le eliberează la moartea sa. Cele pe care le lasă aşa cum sunt în fum vor rămâne unite cu el după moartea sa  şi  vor  trebui  să  se  nască  din  nou  împreună  cu  el".  Soarta  elementalilor  este caracterizată astfel: atunci când omul dezvoltă sâmburele de înţelepciune pe care îl are în el, el eliberează necontenit după moarte fiinţe de acest fel; prin lipsă de înţelepciune, printr-un ataşament pur material la lumea aparenţelor sensibile, el întăreşte legătura care îl uneşte cu aceste fiinţe şi le constrânge să revină în lume împreună cu el, să renască mereu împreună cu el.

Dar aceste spirite elementale nu sunt legate numai de foc şi de tot ce depinde de acesta. Ele sunt reprezentanţii entităţilor divine pentru tot ce se petrece în lumea simţurilor. De exemplu, acţiunea forţelor care au ca efect ziua şi noaptea nu s-ar putea desfăşura dacă n-ar exista astfel de fiinţe în cete numeroase, care imprimă planetelor mişcarea de rotaţie de unde rezultă alternanţa dintre zi şi noapte. Tot ceea ce se petrece este lucrarea oştirilor de entităti  spirituale  inferioare  şi  superioare.  Ne  ocupăm  acum  de  cele  din  subordinea celorlalte, cele trimise să le servească pe celelalte.

Când din noapte se iveşte ziua şi din zi noaptea, intervin deci fiinţele elementale, şi omul este şi în acest caz strâns legat de ele. Când este leneş, nepăsător, indolent, el exercită altfel de influenţă asupra acestor fiinţe decât atunci când este harnic, întreprinzător, productiv. Când omul este leneş, se uneşte cu unii elementali în aceeaşi măsură ca şi atunci când este activ, dar în cu totul alt fel. Această a doua categorie de fiinţe, a căror viaţă se desfăşoară din plin în timpul zilei, care într-un fel fac ziua să se desfăşoare, se află aici în elementul lor superior. Dar tot aşa cum fiinţele din prima categorie, cele ale focului, sunt legate de aer, de apă, de pământ, unele dintre cele din această a doua categorie sunt legate de întuneric, şi ziua nu s-ar deosebi de noapte dacă aceste  fiinţe n-ar fi întemniţate în noapte. Dacă omul poate beneficia de lumina zilei, el datorează aceasta entităţilor divine care au îndepărtat unele fiinţe elementale şi le-au întemniţat în noapte. Aceste spirite pătrund necontenit în om; când acesta este leneş, le lasă ca atare; când este activ, muncitor, el le aduce înapoi, prin spirit, în domeniul zilei. Astfel el eliberează neîncetat spirite din cea de a doua categorie. Pe toată durata vieţii purtăm în noî astfel de fiinţe care au pătruns fie în clipele când eram leneşi, fie atunci când eram harnici. Când murim, cei pe care i-am adus în domeniul zilei se pot întoarce în lumea spirituală, dar cei pe care, prin lenea noastră, i-am lăsat în întuneric, rămân înlănţuiţi de

noi şi când ne reîncarnăm îi facem să renască. Acesta este al doilea punct la care se referă Bhagavad Gita. Nici acum nu este vorba de Eul omenesc, ci de acest fel de spirite elementale, despre care se spune: „Iată ziua şi noaptea... Cei pe care prin activitatea ta îi transformi din spirite ale nopţii în spirite ale zilei vor intra în lumea spirituală atunci când vei muri. Cât despre cei pe care îi iei cu tine în starea de spirite ale nopţii, pe aceia îi condamni să se nască din nou împreună cu tine".

Acum puteţi să vă daţi seama cum se petrec lucrurile. La fel se întâmplă şi cu alte fenomene naturale, de exemplu cele douăzeci şi opt de zile ale ciclului lunar. O întreagă mulţime de fiinţe elementale a trebuit să acţioneze ca să pună luna în mişcare, în aşa fel încât să rezulte diferitele faze lunare şi să se dezvolte tot ceea ce pe pământ are legătură cu acestea. Din nou a trebuit ca unele fiinţe elementale să fie prinse de vrajă, să fie întemniţate de către entităţile superioare. Clarvăzătorului i se dezvăluie de fiecare dată că atunci când luna este în creştere fiinţe spirituale de rang inferior se înalţă spre un rang superior. În schimb, alte spirite trebuie să fie atrase prin vrajă în regnuri inferioare. Şi fiinţele  din  această  categorie,  cea  de  a  treia,  au  un  raport  direct  cu  omul.  O fiinţă omenească veselă, care se bucură de viaţă, care vede întotdeauna partea cea bună a lucrurilor, eliberează necontenit spiritele întemniţate în perioada de descreştere a lunii. Aceste spirite pătrund în om, care prin calmul său, prin mulţumirea interioară, prin modul armonios în care concepe universul le eliberează neîntrerupt. Cele care pătrund într-un om posomorât, mereu nemulţumit şi care se descurajează din orice rămân în starea de captivitate în care se găseau în faza de lună descrescătoare. Sunt într-adevăr oameni care prin armonia interioară pe care au dobândit-o, prin buna lor dispoziţie acţionează eliberator asupra unei multitudini de fiinţe legate prin vrajă, după cum am arătat. Omul al cărui suflet este în armonie cu lumea, cel care este mulţumit de viaţă, este de fapt un eliberator pentru spiritele elementale. Dimpotrivă, omul trist, nemulţumit, descurajat, înlănţuie pe cei care ar fi putut fi eliberaţi prin bună dispoziţie. Vedeţi deci că starea de spirit a cuiva nu are importanţă numai pentru el însuşi, ci veselia sau tristeţea lui se pot difuza în afară, eliberând sau înlănţuind. Influenţa pe care o exercită omul doar prin starea sa de spirit se împrăştie în toate părţile în lumea spirituală.

Ajungem astfel la cel de al treilea punct menţionat în pasajul din Bhagavad Gita: când un om, prin buna sa dispoziţie, eliberează spiritele, aşa cum se întâmplă în perioada de creştere a lunii, acestea se pot întoarce în sfere superioare la moartea acelui om. Dacă însă prin proasta sa dispoziţie, prin ipohondrie, le lasă neschimbate, aşa cum au trebuit să fie pentru ca să apară diferitele faze ale lunii, spiritele care pătrund în el rămân captive şi vor trebui să se nască din nou odată cu el. Este deci o a treia categorie de elementali, dintre care unii sunt eliberaţi la moartea omului şi se întorc la locul de unde şi-au luat fiinţa, iar alţii trebuie să revină în lume odată cu omul.

În sfârşit, există şi a patra categorie de elementali: cei care trebuie să regleze mersul soarelui  în  decursul  anului,  pentru  ca  el  să  strălucească  vara  deasupra  pământului, trezindu-l, fecundându-l, pentru ca să se poată dezvolta ceea ce creşte din primăvară până în toamnă. Pentru aceasta trebuie ca unele spirite să fie prinse de vrajă în timpul iernii. Din nou omul acţionează asupra acestor spirite, la fel ca în cazul celor trei categorii anterioare. Să presupunem că la venirea iernii cineva îşi zice: iată că nopple sunt tot mai lungi şi zilele tot mai scurte; ajungem în acea parte a anului când într-un fel soarele îşi retrage de pe pământ forţele fecundatoare. Pământul pare că moare, dar în faţa acestei agonii mă simt şi mai obligat să-mi intensific viaţa spirituală. Pe măsură ce se apropie Crăciunul, omul acela va dezvolta în el o dispozitie interioară care-l va face să înţeleagă mai bine adevărata semnificatie a acestei sărbători; adică, pe măsură ce lumea din afară

amorţeşte, spiritul trebuie să se trezească tot mai mult în noi. Dacă străbate astfel toată iarna, până la Paşte, amintindu-şi că trezirea lumii exterioare corespunde cu moartea elementului spiritual, el va trăi sărbătoarea Paştilor înţelegând ce este aceasta; nu va fi numai o formalitate religioasă, ci o înţelegere religioasă a proceselor naturale, a spiritului care  trăieşte  în  natură,  şi  va  elibera  prin  pietatea  sa,  prin  spiritualitatea  sa,  fiinţele elementale din cea de a patra categorie care intră şi ies din om neîncetat şi de care depinde mersul soarelui pe bolta cerească. Dar cel care nu cunoaşte acest fel de pietate, care  neagă  spiritul  sau  nu  este  sensibil  la  el,  cel  care  se  împotmoleşte  în  haosul materialismului este năpădit de fiinţe elementale din cea de a patra categorie, care rămân în el neschimbate. Şi în acest caz moartea omului are ca efect fie că aceste fiinţe sunt eliberate, fie că rămân legate de el şi trebuie să revină când va avea loc o nouă încarnare a lui. Când se leagă de spiritele iernii fără să le transforme în spirite ale verii, el le osândeşte să se nască din nou în lumea noastră, deşi n-ar fi fost nevoie.

Priveşte focul şi fumul. În raporturile cu lumea exterioară, activitatea ta spirituală şi psihică poate fi comparată cu cea care produce focul şi fumul; dacă prin gândurile şi simţirea ta vei spiritualiza lucrurile care te înconjoară, ajuţi unii elementali să se înalţe. Dacă te asociezi cu fumul, îi osândeşti să se nască din nou. Să ai în vedere lumina, ziua, luna în creştere, partea însorită a anului. Dacă acţionezi în aşa fel încât aduci înapoi spiritele elementelor la lumină, la zi, la luna crescătoare, la vară, vei elibera la moartea ta aceste fiinţe care ţi-au fost atât de necesare. Ele se vor înălţa din nou în lumea spirituală. Dacă te asociezi cu fumul, dacă nu iei în considerare decât materia solidă şi o priveşti cu ochii goi, dacă te asociezi cu noaptea datorită lenei sau cu spiritele lunii descrescătoare prin starea ta de supărare, dacă te asociezi prin necredinţă sau lipsă de spiritualitate cu spiritele înlănţuite în iarnă, vei osândi toate aceste fiinţe să renască împreună cu tine.

Doar acum ştim despre ce este vorba în Bhagavad Gita. Dacă ne gândim că este vorba despre om, nu înţelegem nimic din acestea. Dar atunci când ştim că întreaga viaţă a omului este un schimb continuu între om şi o serie de spirite care trăiesc captive în preajma noastră şi care de altfel trebuie să fie aşa, înţelegem că este vorba de eliberarea sau de reîncarnarea celor patru grupe de elementali. Secretul acestui gen de ierarhie inferioară  a  fost  păstrat  în  acest  pasaj  din  Bhagavad  Gita.  Când  regăsim  astfel înţelepciunea  primordială  în  mari  documente  religioase,  ne  dăm  seama  câte  lucruri preţioase conţin acestea şi vedem ce mult greşesc cei care le înţeleg în mod superficial sau refuză să le vadă în toată profunzimea lor. Nu ne comportăm aşa cum trebuie faţă de ele decât dacă ne spunem: nici o cunoaştere nu se ridică destul de sus ca să poată descoperi tot ce este ascuns în ele. Doar atunci simţim cum emană din aceste documente un suflu magic de pietate adevărată; ele devin ceea ce trebuie să fie de fapt: un mijloc de purificare şi de înnobilare în procesul de dezvoltare a omenirii. Adesea ele ne fac să pătrundem în profunzimea nesfârşită a înţelepciunii omeneşti. Ceea ce se poate răspândi acum în omenire pornind din şcolile oculte sau izvorând din Mistere va permite să fie revelate în toată măreţia lor, în toată strălucirea lor, aceste imagini – căci nu sunt decât nişte imagini reflectate – ale înţelepciunii originare.

Am dorit să vă arătăm, printr-un exemplu destul de greu de înţeles, că în vremurile înţelepciunii străvechi erau cunoscute acţiunile şi reacţiile tuturor acestor spirite care ne înconjoară, care, prezente pretutindeni, intră şi ies din fiinţele omeneşti, căci atunci se ştia că faptele şi gesturile oamenilor corespund unor schimburi între lumea spirituală şi propria lume interioară a omului. Taina existenţei omeneşti capătă un sens deplin când ştim că prin toate acţiunile noastre şi chiar prin starea noastră sufletească, prin dispoziţia noastră, acţionăm asupra întregului Cosmos, că mica noastră lume are o infinit de mare

importanţă   pentru   Macrocosmos   în   ansamblul   său.   Simţul   foarte   puternic   al responsabilităţii este ceea ce este mai frumos şi mai important din tot ceea ce deşteaptă în noi ştiinţa spirituală. Acest sentiment ne face să înţelegem cu adevărat viaţa, să dorim din toată  inima  să  dăm  deplină  valoare  acestei  vieţi  pe  care  am  adăugat-o  curentului evoluţiei.



Stările planetare succesive • Vechiul Saturn;
evoluţia Spiritelor personalităţii • Vechiul Soare; Arhanghelii


Düsseldorf, 13 aprilie 1909, dimineaţa

După ce aţi ascultat conferinţa precedentă, poate că în mintea voastră au apărut unele gânduri, unele întrebări referitoare la regnul care s-ar putea spune că este la nivelul cel mai de jos în seria Ierarhiilor spirituale. Este foarte normal, căci faţă de modul obişnuit de a gândi şi de a-ţi reprezenta faptele, o mare parte din ceea ce s-a spus ieri poate părea la început îndoielnic şi destul de inexplicabil. Conferinţele ce urmează vor lămuri unele aspecte. Să revenim chiar de astăzi asupra unui aspect, ca să ştiţi în ce stare de spirit trebuie abordate astfel de cunoştinţe.

Am putea, de exemplu, să ne punem întrebarea: Dacă într-adevăr eliberezi o fiinţă prinsă prin vrajă într-o piatră numai gândindu-te la ea, reflectând asupra ei, ce mai rămâne atunci din piatra aceea? Ce se întâmplă de fapt? Fiinţa aceea mai este în piatră? Iar dacă mai vine cineva după aceea şi se petrece acelaşi proces, ce se înlâmplă? Mulţi şi-ar putea pune astfel de întrebări. Trebuie să ne dăm seama că asemenea lucruri nu pot să fie înţelese de om prin modul de gândire pe care îl foloseşte de obicei pe pământ. Căci în lumea noastră totul este învăluit, totul este cuprins de maya şi lucrurile ne apar în gând cu totul altfel decât sunt ele în realitate. Nu faptele sunt de vină dacă întrebările rămân fără răspuns. Adesea întrebările nu sunt bine puse, dar cu timpul vom învăţa să le punem corect. Lucrurile ni se înfăţişează în cu totul altă lumină atunci când putem să ridicăm vălul care le acoperă. Pe Pământ lucrurile se amestecă, fapt care induce mereu în eroare gândirea omenească.

Pentru a ne da seama mai bine despre ce este vorba, trebuie să ne ducem foarte mult înapoi în trecut. Aşa cum omul trece din încarnare în încarnare, din metamorfoză în metamorfoză, toate fiinţele din Univers, de la cea mai măruntă la cea mai mare, se încarnează şi se reîncarnează. Acelaşi lucru se petrece şi cu Pământul, această fiinţă planetară. Pământul nostru nu s-a născut ca atare; el a fost precedat de o altă stare. Aşa cum o viaţă omenească este reîncarnarea unei vieţi anterioare, Pământul este reîntruparea unei planete care l-a precedat şi pe care o numim „Lună". Nu este vorba despre luna de astăzi, care nu mai este decât un rest, o rămăşiţă a celei vechi, ci de o stare străveche a Pământului nostru. Această „Lună veche" a existat odinioară. Apoi a trecut printr-o fază spirituală numită de obicei „Pralaya", după cum şi fiinţa omenească trece printr-o stare spirituală după moarte. Şi ca şi omul această planetă lunară s-a născut din nou. Dar acea veche stare lunară nu era decât reîncarnarea planetară a unei stări anterioare, pe care o numim vechiul Soare. Acela, care nu era soarele de astăzi, ci cu totul altă fiinţă – era el însuşi reîntruparea celei mai vechi stări planetare pe care o cunoastem urcând în trecut când vorbim despre întrupările Pământului: era vechiul Saturn. Deci vorbim de patru întrupări succesive ale Pământului: Saturn, Soare, Lună; Pământ.

Fiecare stare planetară are o misiune specială. Care este cea a Pământului? Ea constă în a da  posibilitate  celui  pe  care  îl  numim  acum  om  să-şi  realizeze  existenţa  ca  fiinţă omenească. Totul este organizat pe Pământ în aşa fel, încât omul să poată deveni un Eu, ceea ce nu era posibil în stările anterioare de existenţă la care a participat. Căci omul nu a devenit o fiinţă omenească în sensul actual al cuvântului decât pe Pământ. Fiecare dintre stările planetare precedente a avut o misiune analoagă. Pe alte plante, alte fiinţe au devenit „oameni", fiinţe care se află acum la un nivel de evoluţie superior omului.

Poate vă amintiţi că în lucrarea Creştinismul ca realizare mistică1  se spune că un înţelept egiptean i-a dezvăluit grecului Solon un adevăr uimitor, adică faptul că odinioară Zeii au fost fiinţe omeneşti. Cunoaşterea acestui lucru făcea parte dintre adevărurile pe care le învăţau în vechime cei care se iniţiau în Mistere: zeii care se află acum în înălţimi spirituale,  se  spunea, n-au fost  întotdeauna  zei.  Ei au  evoluat.  Odinioară  ei  au fost „oameni", adică au trecut prin stadiul omenesc.

1 Das Christentum als mystische Tatsache (1902) - n.a.

Din aceasta decurge în mod evident un adevăr din care cei care se iniţiau în Mistere trăgeau o concluzie îndrăzneaţă: că la rândul lor oamenii vor deveni odată zei. Datorită acestei concluzii adevărul însuşi era considerat ca primejdios, căci trebuie adăugat aici că omul nu poate deveni zeu decât dacă a atins maturitatea necesară. Dacă îşi închipuie, la un moment dat, că l-a găsit pe Dumnezeu în sine însuşi înainte de a atinge maturitatea dorită, nu va deveni Dumnezeu, ci va înnebuni. Deci în faţa omului se deschid două căi: să înainteze cu răbdare spre ceea ce Dionisie Areopagitul numeşte „deificare" sau să-şi închipuie înainte de vreme că aceasta s-a înfăptuit deja. Prima cale duce cu adevărat la îndumnezeire, cealaltă la nebunie.

Expresiile folosite în Antichitate duc adesea la neînţelegeri, pentru că în vremea noastră nu mai ştim să facem distincţie între diferitele trepte pe care se află entităţile divine. Atunci când vorbea despre zei, iniţiatul egiptean nu avea în vedere numai un grup de fiinţe  divine,  Divinitatea,  ci  o  întreagă  serie  ierarhică  de  entităţi  divine.  Dionisie Areopagitul, ca şi înţelepţii Orientului, ştia să facă distincţia cuvenită între aceste entităţi. Nu contează că unul vorbeşte despre Îngeri iar ceilalţi despre Dhyan-Chohàni, căci cei care recunosc cu adevărat unitatea înţelepciunii universale ştiu că aceste nume diferite exprimă acelaşi lucru.

Fiinţele nevăzute care se găsesc chiar deasupra omului, care au atins un grad de evoluţie mai înalt decât al său, sunt numite în esoterismul creştin Îngeri, Angeloi sau Mesageri, căci ei sunt trimişii lumilor spirituale. Cei care sunt cu o treaptă mai sus, adică cu două trepte  mai  sus  de  om,  sunt  numiţi Arhangheli, Archangeloi  sau  Spirite  ale  focului. Urmează  fiinţele  care,  atunci  când  au  evoluat  în  mod  normal, se  află  cu  o  treaptă deasupra  Arhanghelilor  –  acestea  sunt  Spiritele  personalităţii,  Forţele  primordiale, Archaii sau Arheii. Aceste trei grupe de fiinţe care se află imediat deasupra omului au trecut toate prin „stadiul omenesc". Toate au fost „oameni". Dacă privim lucrurile la scara timpului cosmic, acest stadiu omenesc nu este prea îndepărtat în trecutul celor care acum sunt Îngeri, căci ei erau „oameni" pe vechea Lună. Arhanghelii au trecut prin acest stadiu pe vechiul Soare, iar Principatele sau Spiritele personalităţii pe vechiul Saturn. Aceste entităţi s-au ridicat gradat deasupra omenirii; ele sc află mai presus de ea în seria Ierarhiilor. Privind din punct de vedere spiritual ansamblul regnurilor din Univers, vom avea deci regnurile: mineral, vegetal, animal, uman, care sunt vizibile pe Pământ, apoi, în lumea nevăzută, regnul Îngerilor, cel al Arhanghelilor sau Spirite ale focului şi cel al Principatelor sau Spirite ale personalităţii. Iar în vreme ce în ceea ce priveşte viaţa lor

interioară, natura lor, aceste spirite treceau astfel din starea de oameni în cea divină – sau mai degrabă în cea de mesageri ai Zeilor, căci aceasta sunt –, în timp ce aceste fiinţe se înălţau în existenţa lor spirituală, planetele pe care şi pentru care trăiau se transformau la rândul lor. Vechiul Saturn, pe care Arheii au fost „oameni", avea cu totul alt aspect decât pământul nostru.

Am vorbit în conferinţa anterioară că pe Pământ distingem patru elemente: pământ, apă, aer şi foc sau căldură. Pe Saturn nu exista nici urmă din primele trei. Exista atunci numai focul sau căldura. Pentru cel care gândeste materialist, căldura nu poate exista decât legată de obiecte exterioare; pot exista corpuri solide calde, apă caldă, dar nu poate exista căldură în sine. Asa crede materialistul, dar aceasta este o eroare. Dacă cu simţurile noastre de astăzi am fi putut vedea vechiul Saturn, cum ar fi arătat el? Să presupunem, ca o ipoteză, că pe timpul vechiului Saturn s-ar fi putut zbura în spaţiul cosmic; nu s-ar fi văzut nimic în locul unde se găsea acel astru, dar am fi avut impresia că intrăm într-un cuptor de brutărie; nu s-ar fi simtit nici cel mai slab suflu de aer şi nici urmă de apă; n-ai fi putut să stai în picioare nici să pui mâna pe ceva, căci nu exista nimic solid; întregul glob nu era decât căldură. O planetă de căldură, aşa era pământul nostru în prima stare prin care a trecut. Vă daţi seama că Heraclit avea mare dreptate când spunea că totul s-a născut din foc. Da, totul vine din foc. Deoarece Pământul nu este decât vechiul Saturn metamorfozat, putem spune că şi pe Pământ totul a provenit din foc. Este un adevăr pe care Heraclit l-a aflat în cadrul vechilor Mistere şi la acest adevăr se referă relatarea că el a dedicat cartea în care a consemnat acestea zeiţei din Efes*. Aducănd cartea ca ofrandă pe altarul zeiţei, el adeverea faptul că datora aceste cunoştinţe Misterelor din Efes, unde întotdeauna a fost expusă cea mai pură doctrină a focului primordial al lui Saturn.

*Artemis (la romani, Diana) (n.red.)

Se înţelege de la sine că fiinţele pe care le numim Principate sau Spirite ale personalităţii şi-au realizat „stadiul omenesc" în condiţii total diferite de cele de astăzi. Omul de astăzi are posibilitatea să încorporeze în organismul său, în oasele sale, în sistemul circulator, solidul, lichidul şi gazosul. „Omul" de pe Saturn – Spirit al personalităţii – trebuia să-şi alcătuiască corpul din căldură. De fapt nu avea decât un corp de căldură.

V-am spus în conferinţa precedentă că există, ca să zicem aşa, două faţete ale căldurii: una este cea perceptibilă în calitate de căldură interioară; ne este cald sau frig fără a avea vreun contact cu un corp străin, dar putem, de asemenea, să simţim o căldură exterioară atunci când atingem un corp cald. În evoluţia lui Saturn se remarcă un fapt deosebit: căldura, care la început era exclusiv internă, a devenit spre final exterioară, perceptibilă. Dacă aţi fi putut intra în spaţiul lui Saturn aşa cum era el la origine, n-aţi fi simţit nici o senzaţie de căldură la nivelul pielii, ci în interior, şi v-aţi fi zis: Ce bine este aici! Dacă aţi fi  putut  cunoaşte  acest  stadiu  de  început  al  evolutiei  lui  Saturn,  v-ar  fi  izbit  ceva asemănător cu ceea ce numim acum căldură sufletească. Ne putem imagina această experienţă  gândindu-ne  la  senzaţiile  diferite  pe  care  le  avem  atunci  când  privim  o suprafaţă roşie şi o suprafaţă albastră. Culoarea roşie dă o impresie de căldură, pe când privind albastrul ai o impresie de răcoare. Închipuiţi-vă ce poate simţi sufletul omenesc la vederea unui roşu frumos, sentiment care desigur nu a putut exista în acea vreme; este această senzatie de căldură plăcută pe care aţi fi avut-o. Dar la sfârşitul evoluţiei lui Saturn nu aţi fi avut numai această impresie de mulţumire interioară, ci pe lângă aceasta şi senzatia unei călduri ce vine din afară. Căldura interioară s-a transformat treptat în căldură  exterioară. Acesta  este  drumul  străbătut  de  Saturn:  de  la  căldura  interioară, psihică, la căldura exterioară, perceptibilă, aşa cum o cunoaştem acum.

Aşa  cum copilul  se  transformă  treptat  în  adult  trecând  prin  tot  felul  de  experienţe, Spiritele personalităţii s-au dezvoltat pe vechiul Saturn. Au simţit la început căldura, care le-a dat o impresie de mulţumire; apoi, puţin câte puţin, au început să perceapă această căldură şi ca pe ceva exterior, ca ceva care s-a înfăptuit, s-a întrupat, am putea spune. Ce s-a întâmplat atunci? La început căldura interioară a globului lui Saturn a dat posibilitate Spiritelor personalităţii să se întrupeze. Apoi, în decursul acestui proces, s-a format căldura exterioară. Dacă s-ar fi putut călători pe Saturn într-un stadiu mai avansat al evoluţiei sale, s-ar fi distins locuri calde şi altele mai reci.

Suprafaţa lui Saturn era formată în întregime din „ouă de căldură". Văzute din afară – dacă cineva ar fi putut să le vadă – arătau ca nişte mure sau boabe de zmeură. Ce erau acele „ouă"? Erau corpurile Spiritelor personalităţii iar prin căldura lor interioară aceste Spirite produceau căldura exterioară a ouălor de pe Saturn. Pornind de la această situaţie, putem spune pe bună dreptate că aceste spirite au „clocit" căldura, că aşa s-au ivit într-adevăr primele corpuri de foc. Acestea au fost „clocite" pornind din spaţiul universal. În căldura din jur, ouăle de căldură  s-au coagulat  sub acţiunea focului  care venea din interior. Astfel că pe vechiul Saturn Spirtele personalităţii, Arheii se încarnaseră în aceste trupuri de foc. Însuşi astrul era alcătuit în întregime din elementul foc.

Or, în acea perioadă a evoluţiei lui Saturn Spirtele personalităţii aveau de asemenea posibilitatea să aducă căldura interioară în stare de căldură exterioară printr-un proces intern mişcător. De fapt, aceste Spirite produceau neîncetat ouă de căldură, pe care apoi le  destrămau.  Vă  puteţi  reprezenta  mai  precis  acest  lucru  presupunând  că  faceţi  o călătorie pe suprafaţa lui Saturn; veţi remarca că în unele epoci nu era perceptibilă nici o căldură exterioară, ci exista numai senzaţia de mulţumire, de foc interior; apoi, în alte epoci,  ouăle  de  căldură  apăreau  iarăşi. Aţi  percepe  în  acest  fel  ceva  ce  ar  pute  fi considerat  respiraţia  lui  Saturn,  dar  o  respiratie  de  foc.  Dispărând  orice  căldură exterioară, totul fiind doar un sentiment de mulţumire, v-aţi spune că Saturn inspiră din nou căldura. Iar într-un alt moment, când aţi regăsi ouăle de căldură, v-aţi gândi că acum Saturn a expirat căldura sa interioară, care a devenit foc exterior. Aceasta este imaginea pe care sfinţii Rishi o evocau în faţa discipolilor lor. Ei îi readuceau în cuget în epoca vechiului Saturn şi îi făceau să simtă că o întreagă planetă realizează un proces care se aseamănă cu ritmul actual al respiratiei noastre. Deşteptau în ei imaginea unui foc care exală în afară şi se fragmentează în nenumărate corpuri de căldură, apoi, fiind inspirat din  nou,  devine  esenţa,  Eul  Spiritelor  personalităţii.  Viaţa  aceasta  a  planetei  era comparabilă astfel cu o respiraţie, dar care pe Saturn era o respiraţie de foc, căci aerul nu exista încă.

Să ne închipuim acum următorul lucru: că pe vechiul Saturn toate aceste Spirite ale personalităţii ar fi expirat şi apoi ar fi inspirat căldura fără încetare. Şi-ar fi realizat astfel pe Saturn evoluţia lor normală, ceea ce ar fi avut drept urmare, după câtva timp, că totul ar fi fost absorbit din nou, ar fi fost readus la starea de căldură interioară. Satum ar fi dispărut în calitate de planetă de foc, ar fi fost absorbit din nou de lumea spirituală. Ar fi putut să se întâmple aşa. Atunci n-ar mai fi existat niciodată stadiile următoare, cel al vechiului Soare, al vechii Luni şi al Pământului, pentru că tot ceea ce ar fi putut fi expirat ar fi fost transformat din nou în căldură interioară şi s-ar fi întors în lumea spirituală.

Ne vom exprima acum într-un mod mai concret, pentru ca lucrurile să fie mai uşor de înţeles; unele Spirite ale personalităţii au preferat, ca să zicem aşa, să nu ia înapoi prin inspiraţie decât o parte din căldura expirată, să mai lase ceva din ea, astfel încât ouăle de pe Saturn nu s-au destrămat toate; unele au subzistat. Astfel că pe Saturn s-a format treptat o dualitate: pe de o parte căldură interioară, pe de alta căldură exterioară, în

corpurile care erau ouăle de pe Saturn. Nu a fost tras înapoi totul. Putem spune că Spiritele personalităţii au lăsat să fie de sine stătătoare o parte din căldura expirată; au lăsat-o pe dinafară. De ce au făcut asta? Au trebuit să procedeze aşa, pentru că altfel n-ar mai fi devenit niciodată „oameni" pe Saturn.

De fapt ce înseamnă „să devină oameni"? Înseamnă să devină conştienţi de Eul lor, ceea ce nu este cu putinţă dacă nu poţi distinge ceva exterior faţă de tine. Doar astfel esti un Eu. Mănunchiul acesta de flori este acolo – eu sunt aici. În calitate de Eu, mă deosebesc de  obiectul  acela.  Spiritele  personalităţii  n-ar  fi  făcut  nimic  altceva  decât  să  se răspândească în spaţiu în veşnicie, dacă nu ar fi lăsat în afara lor ceva ce urma să le opună  rezistenţă:  elementul căldură  devenit  obiectiv. Dacă  Spiritele  personalităţii  au ajuns să fie conştiente de Eul lor, aceasta se datorează faptului că au redus o parte a naturii lor la o existenţă calorică pur exterioară. Şi-au zis: să exteriorizăm ceva din noi înşine; să lăsăm acest lucru să se răspândească şi să subziste în afară, pentru ca noi să ne distingem de el şi să deşteptăm astfel în noi conştiinţa Eului. În felul acesta au creat un regn alăturea de al lor, o reflectare exterioară a naturii lor interioare.

Dar aceasta a avut ca urmare faptul că atunci când s-a terminat evoluţia lui Saturn Spiritele personalităţii n-au mai putut să facă să dispară această planetă, cum s-ar fi întâmplat dacă ele ar fi inspirat toată căldura; ne mai având posibilitatea să ia înapoi ceea ce ele însele expiraseră, au fost nevoite să lase în voia lui câmpul de acţiune care le dăduse posibilitatea să dobândească o conştiinţă personală. Numai prin ele însele nu aveau putere să facă ca Saturn să intre în starea de Pralaya. A fost deci nevoie să intervină spirite mai elevate pentru a determina acea destrămare, pentru a face să se realizeze o stare de tranziţie, de somn, de Pralaya. Deci, odată terminată evoluţia lui Saturn, s-au întâmplat următoarele: Spiritele personalităţii dobândiseră conştiinţa Eului; absorbiseră din nou o parte a căldurii înconjurătoare; ajunseseră la o anumită concentrare a Eului lor, iar pe de altă parte dăduseră naştere unui regn inferior. Ceea ce părăseau ele acum a fost destrămat de către Tronuri şi Saturn a intrat într-un fel de noapte planetară.



Răsare o nouă zi şi din nou toate se vor trezi într-un anumit fel, după legi pe care vom învăţa încetul cu încetul să le cunoaştem. Dacă toată substanţa calorică de pe vechiul Saturn ar fi fost luată înapoi prin inspiraţie, dacă toată viaţa de pe Saturn ar fi revenit în lumea spirituală, această deşteptare n-ar mai fi avut loc. Tronurile au putut să destrame pentru un timp ceea ce extrăseseră din ele însele Spiritele personalităţii sub forma ouălor de căldură, dar numai pentru un timp. În vederea unei noi evoluţii, a trebuit ca aceste ouă să apară din nou, la un nivel inferior al existenţei. A apărut deci următorea zi planetară; este prima metamorfoză a lui Saturn, starea solară. Dar ce a renăscut atunci? Spiritele personalităţii revin de pe vechiul Saturn după ce planeta a petrecut un timp în stare de somn. Ele au acum conştiinţa Eului lor şi nu mai au nevoie să treacă prin aceleaşi experienţe. Dar ouăle de căldură care au fost expirate de ele pe Saturn reapar puţin câte puţin şi se diferenţiază de masa generală, ceea ce are drept urmare faptul că Spiritele personalităţii ajung să fie legate, ca să zicem aşa, de ceea ce se trage din ele. Dacă ar fi luat totul cu ele în lumea spirituală, nu ar fi fost legate de Soare, obligate să coboare din nou, pe când aşa au trebuit să se îngrijească de acea parte a fostei lor naturi pe care o părăsiseră. Aceasta le-a atras cu ea spre o nouă existenţă planetară.

Era Karma lui Saturn, Karma universului, Karma Cosmosului. Prin faptul că nu au reabsorbit totul pe vechiul Saturn, Spiritele personalităţii şi-au pregătit o Karma care le-a obligat să revină acolo unde şi-au putut regăsi propriile făpturi, ca pe o moştenire a

vechiului Saturn. Aşa s-a întâmplat ceea ce a fost prezentat şi în conferinţa anterioară: căldura s-a împărţit pe de o parte în lumină, pe de alta în fum. În acest Saturn reînviat, în noua planetă, din ouăle de căldură  a ieşit  un element gazos – aerul  sau fumul,  nu contează ce nume îi dăm – şi în acelaşi timp a apărut lumina şi astfel am putea spune că s-a revenit la o stare superioară a căldurii. În interiorul vechiului Saturn metamorfozat se află pe de o parte fumul, gazul, aerul, pe de altă parte lumina. Dacă călătorind prin spatiu aţi fi ajuns la locul unde se găsea vechiul Soare aţi fi perceput încă de departe lumina, pentru că fumul se condensa dedesubt. Aţi fi văzut, dacă nu lumina, cel putin un glob luminos, tot aşa cum vechiul Saturn fusese un glob de căldură. La suprafaţa acestui glob luminos şi chiar în interiorul lui aţi fi perceput nu numai căldură, ci şi vânturi, aer, curenţi de gaze deplasându-se în toate părţile. Astfel globul de căldură s-a prefăcut într-un glob de lumină. A luat naştere un Soare. Este numit pe bună dreptate Soare, pentru că sorii de astăzi trec şi acum prin acest proces; în interior sunt alcătuiti din curenţi de gaze, iar pe de altă parte la exterior gazul devine lumină; ei răspândesc lumina în spaţiul universal.  Lumina  nu  apare  decât  în  acel  stadiu  al  metamorfozei  în  care  se  găsea Pământul în acea perioadă.

Spiritele  personalităţii  deveniseră  „oameni"  în  căldura  vechiului  Saturn;  alte  spirite puteau face acelaşi lucru în lumina pe care o împrăştia acum Soarele. Acestea sunt entităţile Ierarhiei spirituale care, pentru noi, este cea a Arhanghelilor. De fapt, dacă cineva înzestrat cu clarviziune s-ar fi apropiat atunci de Soare, n-ar fi văzut numai razele de lumină; în această lumină ar fi distins activitatea Arhanghelilor. Dar aceştia au trebuit să-şi mai ia o sarcină pe deasupra: Spiritele personalităţii nu găsiseră decât foc pe vechiul Saturn. Arhanghelii, care n-au putut să devină „oameni" decât pe vechiul Soare, au găsit acolo în plus fumul, gazul. Ce trebuiau să facă ca să rămână în strânsă legătura cu Soarele, pentru ca acesta să devină locuinţa lor? Au fost datori să-şi modeleze natura interioară din lumină; şi-au făcut un suflet de lumină, la care s-a adăugat un corp exterior făcut din substanţă gazoasă. Aşa cum astăzi noi avem trup şi suflet, aceşti Arhangheli – în calitate de oameni pe Soare – aveau o natură interioară în stare să emită lumină şi un corp exterior, fizic, alcătuit din gaz, din aer. Pe când corpul omenesc actual este alcătuit din solid, lichid, aer şi foc, cel al Arhanghelilor este făcut din aer la exterior şi din lumină în interior. Dar, desigur, exista şi elementul foc; chiar el era acela care se transforma în lumină şi în fum. Natura acestor Arhangheli consta deci din lumină, fum şi foc. Prin lumină ei duceau o viaţă exterioară; exalau în spaţiul universal o forţă luminoasă. Prin foc ei cunoşteau o viaţă interioară şi simţeau o mulţumire datorită căldurii. Trăind într-un trup gazos, ei luau parte la însăşi existenţa planetei. Dar aveau posibilitatea să distingă propriul lor trup gazos de substanţa solară în general; astfel se izbeau de ceva situat în exteriorul lor, ceea ce trezea în ei un fel de conştiinţă de sine.

Dar această conştiinţă nu putea să se dezvolte în continuare decât dacă aceşti Arhangheli doreau să rămână în trupurile lor gazoase, de fum, sau cel puţin să le facă să dureze în sânul substanţei solare. Căci pe Soarele acesta vechi Arhanghelii puteau, alternativ, să absoarbă toată substanţa gazoasă din mediul lor înconjurător, pentru ca apoi să o restituie substanţei solare. Era un adevărat proces de respiraţie. În substanţa gazoasă se formau curenţi  care ar fi putut  fi percepuţi  ca un fel de respiraţie. Fazele de calm absolut corespundeau momentelor în care Arhanghelii inspirau toată substanţa gazoasă. Apoi ei o expirau, se formau curenţi şi simultan apărea lumina. Aceasta era alternanţa stărilor solare: Arhanghelii aspirau întreaga substanţă gazoasă, şi atunci era un calm absolut, dar şi întuneric, noapte solară. Ei expirau acea substanţă şi Soarele se umplea de curenţi gazoşi, dar în acelaşi timp împrăştia raze în afară şi era ziuă solară. Întregul corp al

Soarelui respira: expiraţia = ziuă solară, iluminarea lumii exterioare; inspiraţia = noapte solară, întunecarea în întregul univers înconjurător.

Vedeţi deci ce diferenţă este între vechiul Soare şi Soarele actual. Acesta străluceşte fără întrerupere şi întunericul nu apare decât atunci când un corp opac se interpune, acoperind lumina sa. Dar vechiul Soare nu era aşa: el avea în sine puterea să fie rând pe rând luminos şi întunecat, să strălucească pentru ca apoi să se stingă; în fond acesla era modul său de respiraţie.

Să ne imaginăm acum ce s-a întâmplat în exterior, în mod vizibil. Să avem în vedere situaţia de expirare. Lumina se răspândeşte şi, în schimb, Soarele se umple de fum. Curenţii de gaze, fumul, formează figuri regulate. La fiecare expiraţie, un anumit număr dintre aceste formatiuni se inserează în substanţa solară. Ceea ce mai înainte avea simpla formă  de  ouă  s-a  transformat  în  tot  felul  de  figuri  regulate.  Se  ivesc  formaţiuni extraordinare, alcătuite din aer şi fum, înzestrate cu viaţă şi cu o ordine interioară. Dacă pot să mă exprim aşa, aş zice că „din ouă au apărut puii". S-a întâmplat ceva ce poate fi într-adevăr comparat cu acest fenomen de densificare. Aşa cum iese puiul din ou, oul de căldură  s-a  desfăşurat  şi  din  el  au  ieşit  forme gazoase  regulate. Aceste  forme sunt corpurile cele mai dense ale Arhanghelilor. Aceştia populează Soarele cu corpuri aeriene, de fum. În felul acesta ei sunt „oameni" pe Soare.

Întâlnim aici noţiunea spirituală de „stea fixă", de Soare cosmic, care este Soare prin propria sa forţă, ca să zieem aşa, care face prin sine însuşi să alterneze ziua cu noaptea. Ca şi o respiraţie, el face să apară alternativ claritatea şi obscuritatea, căci Soarele este atunci  o  stea  fixă.  Tot  ceea  ce  străluceşte  de  la  sine  în  spaţiul  Universului  nostru împrăştie nu numai lumină, ci şi viaţa mesagerilor spirituali: Arhanghelii.

Ce au produs deci Archaii, Arheii sau Spiritele personalităţii prin propria lor evoluţie? Au dat posibilitate Soarelui să apară. Datorită faptului că au lăsat pe Saturn ouă de căldură, Saturn a putut să devină Soare. Altfel în evoluţie nu ar fi existat decât Saturn şi pe Saturn Arheii. Pe Soare, Arhanghelii au avut posibilitatea să treacă prin stadiul uman. Ei au fost „vestitorii" care au putut spune Universului: Principatele, Spiritele personalităţii, ne-au precedat; noi, trimişii lor, mărturisim în lumina strălucitoare existenţa anterioară a unui Saturn  de  foc,  căldură  interioară  pură.  Suntem  mesagerii,  trimişii Arheilor. Angeloi înseamnă   mesager,   trimis.   Archai   înseamnă   primordiali,   Principi   (Începători). Arhanghelii nu erau deci decât trimişii care făceau cunoscute lumii acţiunile realizate de Principate sau Arhei în trecut. Ei sunt „Îngerii începuturilor", Arhanghelii care au fost odată oameni, pe vechiul Soare.



CONFERINŢA IV

Dezvoltarea spirituală a omului • Forţele care au acţionat pe vechiul Saturn şi pe vechiul Soare • Heruvimii • Semnele zodiacale

Düsseldorf, 13 aprilie 1909, seara

Dacă ne aducem aminte cele spuse în conferinţa anterioară, condiţiile care domneau pe vechiul Saturn ne vor deveni mai clare, ca şi felul în care unele entităţi – la care se referă acel pasaj atât de profund din Bhagavad Gita – pot fi alternativ eliberate sau întemniţate în materie. Amintiţi-vă ce s-a spus: dacă pe vechiul Saturn Spiritele personalităţii ar fi

reaspirat în întregime ouăle de căldură, fără să lase nimic să subziste, Saturn, la sfârşitul evoluţiei sale, ar fi fost în întregime adus într-o stare pur spirituală. Dar acest lucru nu s-a întâmplat: Spiritele personalităţii şi-au pus pecetea pe vechiul Saturn mai intens decât ar fi trebuit, lăsând acolo ceva din ele însele, care n-a fost reabsorbit: ouă de căldură perceptibile din exterior.

Care este forţa care acţiona în Spiritele personalităţii pe vechiul Saturn? Nu era nimic altceva decât ceea ce cunoaştem astăzi la om ca forţă a gândirii. Căci pe vechiul Saturn Spiritele personalităţii nu fac nimic altceva decât să-şi exercite forţa de gândire. Ouăle de căldură se formează pentru că aceste spirite suscită în ele însele reprezentarea acestor ouă. Dar această forţă de reprezentare era la ele mult mai puternică decât la omul de astăzi. Când omul îşi reprezintă ceva, apare o formă numai în astral; ea nu persistă decât acolo.  Deci  nu  i  se  poate  constata  fizic  existenţa.  Pe  vechiul  Saturn,  Spiritele personalităţii aveau puteri magice remarcabile. Prin intensitatea gândirii lor au format ouăle de căldură de pe Saturn şi tot prin puterea lor le-au făcut să subziste în afara lor. Deci această forţă a Spiritelor personalităţii a lăsat unele rămăşiţe pe vechiul Saturn, şi aceste rămăşiţe au apărut din nou, mereu, la început în timpul evoluţiei solare. În felul acesta este uşor de înţeles că o fiinţă care trece prin stadiul omenesc a putut extrage forme din mediul care o înconjoară, căci acele ouă erau de fapt provenite din ceea ce îl înconjura pe Saturn; apoi ele au fost prinse de vrajă, întemniţate într-o nouă existenţă.

Gândiţi-vă la focul primordial al lui Saturn: acea parte a acestui foc care s-a spiritualizat necontenit, care se întoarce la starea de căldură interioară, căldură sufletească, sentiment de mulţumire, se înalţă în lumile superioare. Dacă nu ar fi existat decât aceasta, Saturn ar fi dispărut în întregime în lumile superioare. Dar ceea ce devine căldură perceptibilă, ceea ce se condensează în căldură exterioară trebuie să renască, să apară din nou, şi într-adevăr reapare pe Soare. Am văzut deja că pe acest Soare vechi entităţile pe care le numim Arhangheli sau Spirite ale focului au trecut prin stadiul uman. Pe de o parte, elemenlul căldură s-a condensat devenind fum, gaz, ceea ce face ca Soarele să fie un glob gazos, pe de altă parte, prin inflamarea gazului, lumina străluceşte în Univers. Tocmai Arhanghelii sau Spiritele focului sunt cei ce trăiesc în această strălucire a luminii; ei inspiră şi expiră această lumină ducându-şi viaţa în acest fel. Dacă s-ar fi putut călători în spaţiu în acel timp, s-ar fi văzut de departe Soarele vechi strălucind, iar în el ar fi putut fi percepuţi curenţi gazoşi ca o respiraţie a întregului glob solar.

Să ne reprezentăm cât mai bine vechiul Saturn şi vechiul Soare. În aceste două corpuri planetare este viaţă, activitate. În ele se întâmplă ceva. Am văzut că pe vechiul Saturn au apărut nişte forme ovoide, care apoi au dispărut, cu excepţia câtorva rămăşiţe. Cel care ar fi putut observa această activitate internă şi-ar fi zis că de fapt întregul Saturn era o singură fiinţă vie uriaşă. El trăia, trăia prin el însuşi şi scotea necontenit alte forme din propria sa viaţă. Acelaşi lucru s-a petrecut, chiar în mai mare măsură, cu vechiul Soare. Acesta  se  prezenta  ca  un  întreg  care  trece  alternativ  prin  zile  şi  nopţi,  expirând  şi inspirând lumină. Toate acestea, dacă am fi putut să le observăm, ar fi dat impresia nu a unor corpuri cosmice moarte, ci a unora pline de viaţă.

Dar dacă toate acestea sunt vii şi se manifestă printr-o asemenea activitate, dacă toate acestea sunt însufleţite de mişcări interioare, aceasta se datorează faptului că unele Fiinţe spirituale  dirijează  şi  conduc  aceste  mişcări.  Am  spus,  ce  e  drept,  că  Spiritele personalităţii formaseră ouă de căldură prin forţa gândirii lor. Într-adevăr, dar este uşor de înţeles că trebuia să fi existat la început ceva din care aceste ouă să-şi extragă substanţa. Această substanţă nu putea fi creată de Spiritele personalităţii; trebuia să fie ofranda altor fiinie, care au emanat din ele căldura nediferenţiată, însusi focul. Spiritele personalităţii

nu au făcut altceva decât că i-au dat formă. Dar a fost nevoie să o primească din altă parte. De unde a primit universul saturnian (deci mai ales Spiritele personalităţii) această substanţă  calorică, elementul-căldură, focul? Acesta i-a venit de la spirite  de esenţă superioară,  entităţi  spirituale  care  au  atins  stadiul  omenesc  într-o  epocă  atât  de îndepărtată încât pe Saturn ele îl depăşiseră de mult.

Pentru a ne face o idee asupra acestor fiinţe devenite atât de sublime încât pot să producă căldura, focul vechiului Saturn, trebuie să cunoaştem evoluţia omenească şi să procedăm prin comparaţie, pentru că într-o zi şi omul va deveni o fiinţă divină.

Omul de astăzi, aşa cum îl ştim, este alcătuit din cele patru elemente despre care am vorbit de mai multe ori şi care sunt cheia întregii ştiinţe spirituale. Acestea sunt: corpul fizic, corpul eteric, corpul astral şi Eul. Ştim iarăşi cum se dezvoltă omul, Eul acţionând din interior pentru a transforma mai întâi corpul astral, pentru a-l lua în stăpânire cu totul. Atunci când corpul astral este dominat în totalitate de Eu, el devine un Eu spiritual sau Manas. Acelaşi  lucru  se  întâmplă  cu  corpul  eteric. Atunci  când  Eul  acţionează  cu intensitate şi mai mare, el stăpâneşte forţele de rezisteniă ale corpului eteric care se transformă atunci în Spirit al vieţii sau Budhi. În sfârşit, atunci când Eul devine stăpânul corpului fizic, când a învins rezistenţa cea mai puternică, cea a corpului fizic, acesta se transformă în Om-Spirit sau Atma. Omul care şi-a transformat în felul acesta corpul fizic în Atma este de atunci înainte alcătuit din şapte elemente. În exterior corpul îşi păstrează încă forma fizică, dar în interior el este în întregime stăpânit şi pătruns de focul Eului. Este deci în acelaşi timp corp fizic şi Atma. Corpul eteric este în acelaşi timp corp eteric şi Spirit al vieţii sau Budhi; corpul astral este în acelaşi timp corp astral şi Eu spiritual sau Manas; cât despre Eu, el a devenit stăpânul acestui ansamblu. În acest fel omul se ridică la grade superioare de evoluţie, se transformă pe sine, lucrează la îndumnezeirea sa, după expresia lui Dionisie Areopagitul. Dar nici atunci dezvoltarea lui nu s-a încheiat.

Chiar cel care ar fi destul de înaintat pentru a dobândi stăpânire completă de sine, adică care şi-ar domina în întregime corpul fizic, s-ar afla în faţa unor trepte de evoluţie şi mai înalte. Privirea spirituală se ridică spre înălţimi spirituale, spre fiinţe mai presus de om, din ce în ce mai puternice. În ce constă în realitate faptul că fiinţele devin din ce în ce mai puternice? Constă în aceea că după ce au simţit nevoia să ceară ceva Universului s-au dezvoltat destul de mult încât să fie în măsură să îi dea ceva. În fond, în aceasta constă sensul şi spiritul evoluţiei: se trece de la „a lua" la „a da". Există o analogie cu viaţa unei fiinţe omeneşti de la naştere la moarte: copilul se naşte neputincios, trebuie să primească totul de la cei din jurul său. Pe măsură ce creşte, el iese treptat din starea aceasta de neputinţă şi devine la rândul său un ajutor pentru apropiaţii săi. Acelaşi lucru se întâmplă cu marea evoluţie a omenirii în univers.

Omul exista pe Saturn doar ca un prim germen fizic. A trebuit să lase să i se dea, ca să zicem aşa, primele rudimente ale umanităţii sale. Acelaşi lucru s-a întâmplat pe vechiul Soare şi pe vechea Lună. Pe Pământ, el a primit Eul şi de atunci se pregăteşte puţin câte puţin să acţioneze prin acest Eu asupra corpurilor sale (astral, eteric şi fizic). Devine astfel, puţin câte puţin, o fiinţă capabilă să „dea". Participă acum la puterea universală, cosmică, de a da, trece de la „a lua" la „a da". Entităţile despre care am vorbit mai înainte, Arhanghelii, ne oferă un exemplu al acestei evoluţii; ei s-au dezvoltat pe Soare destul de mult  ca să poată să răspândească lumină în spaţiul universal. Evoluţia se desfăşoară deci de la „a lua" la „a da", dar în ceea ce priveşte datul lucrurile merg mult mai departe.

Când fiinţele nu pot da altceva decât, să zicem, gândurile lor, aceasta nu reprezintă mare lucru. Căci dacă rămânem aici, în domeniul ideilor, chiar dacă dăm numeroase idei, aceasta nu schimbă nimic. Nu ai dat nimic vizibil, de substanţă. Dar vine un timp când fiinţele pot da şi altceva decât gândurile lor, adică de exemplu ceva de care Spiritele personalităţii aveau în mod special nevoie pe Saturn: substanţa focului primordial. Ce fiinţe erau atunci la un nivel atât de ridicat de evoluţie încât au putut să extragă din propria lor substanţă pe aceea făcută din foc, din căldură, a vechiului Saturn? Erau cele pe care le numim Tronuri. Vechiul Saturn s-a format deci datorită faptului că Tronurile s-au adunat într-un punct din Univers şi au făcut, la scară mare, ceea ce face în mica sa sferă viermele de mătase, atunci când secretă din propriul său corp firele de mătase. Ele au  extras  din  propria  lor  fiinţă  substanţa  calorică  pe  care  au  sacrificat-o  pe  altarul vechiului Saturn. Cât despre Spiritele personalităţii, ele n-au făcut altceva pe vechiul Saturn decât că au dat personalitate, conştiinţa Eului acestei călduri. Substanţa însăşi a căldurii s-a adunat din toate punctele Universului, ale Cosmosului; ea a ieşit din acele entitaţi spirituale sublime numite Tronuri. Acum ştim în ce constau ouăle prezente pe vechiul Saturn: ele sunt făcute chiar din corpul Tronurilor, oferit ca jertfă.

Totuşi, dacă numai Tronurile şi Spiritele personalitălii ar fi lucrat ca să dea lui Saturn viaţă şi activitate interioară, accasta n-ar fi fost de ajuns. Spiritele personalităţii aveau puterea să facă să prindă formă substanţa calorică, dar singure nu puteau să reuşească. Pentru ca să producă această energie, această activitate interioară a vechiului Saturn, a fost nevoie de contribuţia altor entităţi, mai puţin elevate în comparaţie cu Tronurile, dar superioare Spiritelor personalităţii, pe care au misiunea să le ajute. Ne putem face o idee asupra acestui ajutor, dacă ne amintim că în lumea aceasta avem deasupra noastră în primul rând Îngerii, Arhanghelii şi Principatele, Arheii sau Spiritele personalităţii. Toate acestea fac parte din Ierarhia aflată imediat deasupra noastră. Tronurile nu urmează imediat după Spiritele personalităţii. Între acestea şi Tronuri sunt trepte intermediare, mai întâi aceea a entităiilor pe care, după Dionisie Areopagitul, le numim Exousiai sau Puteri. Acestea se află cu o treaptă mai sus faţă de Spiritele personalităţii, faţă de care sunt ceea ce sunt pentru noi Îngerii. La un nivel şi mai înalt se află entităţile pe care le numim Virtuţi sau Dynamis. Ele erau pe Saturn, pentru Spiritele personalităţii, ceea ce sunt pentru  noi  Arhanghelii.  Mai  sus  sunt  spiritele  denumite  Dominanţe  sau  Kyriotetes (Domnii). Pe vechiul Saturn erau, pentru Spiritele personalităţii, ceea ce acestea sunt pentru noi acum. Doar după acestea urmează Tronurile.

Deci pe vechiul Saturn exista o întreagă serie de entităţi: Spiritele personalităţii, care au dobândit  şi  şi-au  dezvoltat  conştiinţa  Eului,  Tronurile,  care  se  află  cu  patru  grade deasupra acestora şi din care emană substanţa căldură-foc. Între acestea, pentru a regla şi dirija întreaga viaţă de pe Saturn, se găsesc, mergând de jos în sus, Puterile sau Exousiai, Virtuţile sau Dynamis, Dominanţele (Domniile) sau Kyriotetes. Aşa arăta, ca să zicem aşa, populaţia vechiului Saturn.

Prin faptul că acest vechi Saturn a evoluat şi a devenit Soare, după cum am spus, Entităţile pe care le-am enumerat s-au ridicat şi ele la un nivel superior şi Arhanghelii au ajuns  la  starea  „omenească".  Sub  aspect  exterior,  s-ar  putea  zice  fizic,  căldura  se condensează, rezultând gazul. Soarele este un glob gazos. Şi pe când Saturn era un corp întunecat, Soarele începe să strălucească, dar există o alternanţă de zile şi nopţi solare, ceea ce are mare importanţă, căci determină diferenţe enorme în ce priveşte condiţiile de viaţă. Dacă nu s-ar fi întâmplat nimic altceva decât ceea ce am descris in cea de a treia conferinţă şi am completat acum, Arhanghelii – atunci în stadiu de oameni – s-ar fi răspândit în Univers odată cu razele luminoase ale zilei solare, iar în timpul nopţii solare

ar fi fost obligaţi să reintegreze Soarele. Procesul de inspiraţie şi expiraţie ar fi implicat nu numai lumina, ci şi fiinţele care trăiau şi actionau în acea lumină. Dar asta nu s-a întâmplat.

Aş vrea să caracterizez acum într-un mod simplu, pe înţeles, natura acestor Arhangheli, a acestor Arhangeloi. Le plăcea grozav să se răspândească, să planeze în Univers; preferau să plutească, să se topească în spiritualitatea universală, decât să se concentreze în ei înşişi. Reîntoarcerea în sine li se părea o revenire la o existenţă comprimată, inferioară. Le plăcea cu mult mai mult să trăiască în eterul luminii. Dar n-ar fi putut niciodată să se răspândească în eterul luminos dincolo de o anumită limită, dacă n-ar fi primit nici un ajutor. Dacă ar fi fost lăsaţi fără sprijin, n-ar fi putut face altceva decât să revină noaptea spre Soare. Totuşi n-au făcut aşa; au prelungit treptat, puţin câte puţin, timpul petrecut în spaţiul cosmic. Cine le-a venit în ajutor?

Să ne imaginăm că acest cerc reprezintă vechiul Soare din care Arhanghelii se străduiesc să iasă în toate direcţiile spaţiului. Esenţa lor se răspândeşte spiritual în Univers. Alte entităţi vin din afară în întâmpinarea lor, să le ajute. Aşa cum elementul-foc al Tronurilor s-a revărsat spre vechiul Saturn, alte entităţi vin acum spre Arhanghelii care ies din Soare,  entităţi  superioare  chiar  Tronurilor,  care  vor  da  posibilitate Arhanghelilor  să rămână în lumea spirituală mai mult decât ar putea să o facă fără acest ajutor.




















Aceste entităţi superioare care au venit din spaţiul spiritual în întâmpinarea Arhanghelilor sunt Heruvimri. Aceştia reprezintă un ordin deosebit de elevat, căci ei au puterea, venind din spaţiu în calea Arhanghelilor, să-i primească cu braţele deschise. Aşa cum Pământul de  astăzi  este  înconjurat  de  atmosferă,  vechiul  Soare  era  înconjurat  de  regnul Heruvimilor,  binefăcătorii  Arhanghelilor.  Când  aceştia  se  răspândeau  în  spaţiu,  ei contemplau spiritele măreţe care le veneau în ajutor. Sub ce formă îi vedeau? Aceasta o poate şti doar cel căruia clarviziunea îi dă posibilitatea să citească în cronica Akasha. Strămoşii noştri care, datorită acestei tradiţii, cunoşteau încă în oarecare măsură aceste fapte importante îşi reprezentau Heruvimii sub forma unor stranii animale înaripate: fiecare dintre acestea avea altfel de cap, dar fiecare avea câte o pereche de aripi: erau Leul, Vulturul, Taurul şi Omul*. Aceasta datorită faptului că Heruvimii se apropiau de Soare din patru părti, în forme ca cele care au fost reproduse apoi şi care ne sunt

cunoscute ca referindu-se la ei. De aceea, în şcolile primilor iniţiaţi din era de după Atlantida, Heruvimii care se apropiaseră astfel din cele patru părţi de vechiul Soare erau desemnaţi prin nume care au devenit mai târziu Taurul, Leul, Vulturul şi Omul. Vom reveni cu mai multe detalii asupra acestui subiect: astăzi însă ne vom ocupa de cele patru feluri de Heruvimi care veneau în felul acesta în întâmpinarea Arhanghelilor.

* Sau Îngerul. În tradiţia iconografică creştină au fost corelaţi cu cei patru evanghelişti (n.red.)

Imaginea pe care o oferea vechiul Soare era aceasta: în timp ce fiinţele omeneşti de atunci, Arhanghelii care îşi aveau aici sălaşul, îşi răspândeau razele în Univers, patru grupuri de Heruvimi veneau spre ei din cele patru părţi ale lumii, ceea ce le dădea posibilitatea Arhanghelilor să se menţină în lumea spirituală care înconjura globul solar mai  mult  timp  decât  s-ar  fi  putut  fără  acest  ajutor.  Căci  Heruvimii  aveau  asupra Arhanghelilor o acţiune înviorătoare, înviorătoare sub aspect spiritual, în cel mai înalt grad. Dar pe măsură ce Heruvimii se apropiau de Soare, influenţa lor începea să se facă simţită şi în alt mod. O influenţă poate acţiona în mai multe feluri. Să presupunem că în aceeaşi cameră se află două persoane: una doreşte să se facă foc în cameră, alta nu, dar pentru că trebuie să rămână în acea cameră, ea suportă căldura. La fel se întâmpla cu Heruvimii care veneau din toate părţile spaţiului universal. Ei acţionau aşa cum am spus asupra fiinţelor din vechiul Soare care evoluaseră până la elementul-lumină şi puteau să trăiască în acesta. Dar nu puteau acţiona asupra acestui element-lumină decât în timpul zilei solare, cât timp lumina se răspândea în Univers. În timpul noptii solare, când lumina nu se mai manifesta, Heruvimii rămâneau totuşi în cer. Soarele se întuneca, nu mai era decât căldură şi gaz şi nu mai strălucea; în interiorul lui se formau curenţi de căldură gazoasă. De jur împrejur erau Heruvimii, care acţionau atunci chiar în această masă gazoasă obscură. Când nu mai puteau să acţioneze în mod normal asupra Arhanghelilor, Heruvimii acţionau asupra „fumului", asupra gazului întunecat al globului solar. Dacă în timpul evoluţiei vechiului Saturn influenţa lor se exercitase asupra căldurii, acum ea se exercita  asupra  căldurii  condensate,  adică  asupra gazului  din  vechiul  Soare. Acestei influenţe trebuie să-i atribuim faptul că pe acest glob s-au condensat în ceaţa solară primele rudimente a ceea ce numim acum regnul animal. Asa cum primul germen al regnului omenese, al corpului fizic omenese, a apărut pe vechiul Saturn în elementul căldură, primul germen al regnului animal s-a format în elementul gaz al vechiului Soare. Datorită Heruvimilor care se reflectau în acest gaz solar s-au schiţat primele forme ale regnului animal, formate din fum în miscare.

Astfel Heruvimii – acest ansamblu de entiţăti sublime – care înconjurau vechiul Soare ieşeau pe de o parte în întâmpinarea Arhanghelilor cu braţele întinse; pe de altă parte, în decursul noptii solare extrăgeau din elementul gaz, din ceaţa solară, primele rudimente fizice  ale  regnului  animal.  Din  acest  motiv  acei  dintre  strămoşii  noştri  care  prin intermediul  Misterelor  luaseră  cunoştinţă  de  aceste  fapte  atât  de  importante  ale cosmologiei spirituale au numit „cercul animalelor" sau Zodiac ansamblul entităţilor care îşi exercitau acţiunea, din toate părţile Cosmosului, asupra vechiului Soare. Aceasta este semnificaţia iniţială a Zodiacului. Pe vechiul Saturn a apărut pentru prima oară omenirea, datorită faptului că prin jertfa Tronurilor au fost date primele elemente ale corpului fizic omenesc. Pe vechiul Soare se schiţează primele forme ale regnului animal, prin faptul că Heruvimii, reflectându-se în căldura condensată în gaz, fac să apară în ea forme animale. La început acestea sunt marile imagini solare ale cercului zodiacal. Există într-adevăr o legătură  strânsă  între  Zodiac  şi  animalele  în  curs  de  formare  de  pe  vechiul  Soare. Animalele de acum sunt urmaşele acestora, într-un fel imaginile caricaturale ale formelor primare. De fapt numele lor n-a fost dat la întâmplare odinioară semnelor Zodiacului. N-ar trebui să se creadă că în Antichitate numele au fost inventate la întâmplare, în mod

fantezist. În zilele noastre, când se descoperă o nouă stea în seria corpurilor cereşti, ce face astronomul care a avut norocul să-i constate prezenţa? Deschide dicţionarul şi caută în mitologia greacă un nume încă disponibil pe care să-l atribuie astrului respectiv. Dar în epoca în care numele era considerat expresia lucrului respectiv, epoca în care Misterele erau încă puternice, niciodată numele nu se dădea în acest fel.

Formele animalelor de astăzi, oricât sunt de transformate, de caricaturale, provin din universul, din cercul zodiacal care exista pe atunci. Dar puteţi observa că în schema de mai  sus  nu  figurează  decât  patru  dintre  semnele  zodiacale.  Într-adevăr  acestea  sunt principalele reprezentări ale Heruvimilor, căci în realitate fiecare dintre aceste forme are, ca să zicem aşa, o suită, însoţitori, unul la dreapta şi altul la stânga sa. Închipuiţi-vă fiecare dintre formele principale încadrată de altele două şi veţi avea, în jurul Soarelui, douăsprezece forţe sau puteri, care într-un sens existau deja şi pe vremea vechiului Saturn. Aceste douăsprezece puteri care aparţin regnului Heruvimilor au o misiune, un rost în Univers, după cum am spus adineauri.

V-aţi mai putea întreba ce înseamnă numele care se dau de obicei semnelor Zodiacului. Vom vorbi despre asta în conferinţele următoare. Căci s-au produs schimbări în această serie de nume. De obicei sunt enumerate astfel: Berbecul, Taurul, Gemenii, Racul, Leul; urmează Fecioara şi Balanta. Ca urmare a unei modificări ulterioare, Vulturul a trebuit să ia numele de Scorpion, din motive cu totul aparte. Urmează Săgetătorul şi Capricornul. Omul, din motive pe care, de asemenea, le vom afla, se numeşte Vărsătorul de apă; la sfârşit sunt Peştii. Adevărata formă care a dat naştere cercului zodiacal nu mai transpare decât în Taur, Leu şi în oarecare măsură în Om, numit Vărsătorul de apă din punct de vedere exoteric. Vom vedea mai departe de ce s-a produs această transformare în Zodiac.

Astfel entităţile spirituale foarte sus-puse, Tronurile, au extras la început din propria lor substanţă focul primordial al vechiului Saturn. Apoi entităţi şi mai elevate, Heruvimii, au putut să primească în sine, să absoarbă lumina emanată într-un fel din această substanţă înfocată, căreia i-au transfigurat existenţa, au adus-o pe o treaptă superioară. Dar de fiecare dată când în Univers se produce o înălţare, trebuie ca în compensaţie să aibă loc şi o  coborâre.  Pentru  ca Arhanghelii  să  aibă  posibilitatea  să-şi  prelungească  existenţa spirituală în timpul zilei, Heruvimii trebuiau să-şi prelungească acţiunea în timpul noptii şi în căldura condensată în pâclă, în fum,în gaz, să dea naştere unor fiinţe situate mai prejos de oameni, formelor animale. Ne-am făcut o idee, plecând de la înţelepciunea originară, despre modul în care au colaborat unele entităţi cosmice spirituale pentru a acţiona asupra globului nostru şi am văzut, de asemenea, că ceea ce ne apare sub formă exterioară, fizică, îşi datorează existenţa acestor entităţi. Ceea ce numim astăzi Zodiac, în mod atât de material, îşi are originea în cercul Heruvimilor, care au venit de la marginile spaţiului să acţioneze asupra vechiului Soare, a cărui energie, lumină, împrăştia raze în afară. Dobândind această concepţie atât de importantă asupra Zodiacului, vom avea acces la alte notiuni care vom lămuri din ce în ce mai mult ce legătură există între corpurile cereşti şi Ierarhiile spirituale.



CONFERINŢA a V-a

Evoluţia stărilor planetare • Rolul Sfintei Treimi şi a entităţilor situate mai presus de om în apariţia Universului • Lupta din ceruri

Düsseldorf, 14 aprilie 1909

Am urmărit ieri acţiunea entităţilor spirituale în sânul Universului nostru prin intermediul a  două  exemple:  vechiul  Saturn  şi  globul  care  poate  fi  considerat  ca  reîncarnarea acestuia, vechiul Soare. Acum va trebui să pătrundem chiar în sfera acestor entităţi superioare şi să analizăm din alt punct de vedere modul în care s-a exercitat acţiunea lor. Mai întâi vom reveni asupra unor probleme pe care cei mai mulţi dintre voi le-aţi mai auzit.  Dar  pe  lângă  faptul  că  unii  dintre  cei  care  ne  ascultă  nu  cunosc  aceste  date preliminare, nici pentru ceilalţi nu este inutil că le reamintim în acest ciclu de conferinţe, în cadrul cărora va trebui să atingem regiuni foarte elevate ale vieţii spirituale.

Într-un sistem cosmic în evoluţie, aşa cum am mai spus, entităţile spirituale sunt active în mai multe feluri. Ce este deci vechiul Saturn? Să ne reprezentăm foarte clar acest lucru. În primul rând, nu are, bineînţeles, nimic comun cu planeta de astăzi. Trebuie să vă daţi seama că în vechiul Saturn se aflau deja în germen toţi aştrii care fac parte acum din sistemul nostru solar: Soarele, Luna, Mercur, Venus, Marte, Jupiter. Toate aceste corpuri cereşti erau cuprinse în vechiul Saturn; toate au ieşit din el. Reprezentaţi-vă, prin urmare, un corp cosmic care ar avea Soarele în centru şi care s-ar întinde în spaţiu înglobând şi orbita actualului Saturn; vă veţi putea face astfel o idee mai exactă asupra vechiului Saturn, care depăşea ca întindere întregul nostru sistem solar, care provine în întregime din acesta. Ar putea fi comparat, cu aproximaţie, cu nebuloasa primitivă a lui Kant şi Laplace, pornind de la care, după mulţi dintre savanţii moderni, s-a format sistemul nostru  solar. Totuşi  această  comparaţie  nu  este  riguros  exactă,  pentru  că  în  general punctul de plecare al sistemului solar este imaginat ca un fel de masă gazoasă, când de fapt, după cum am văzut, este vorba de un corp alcătuit din căldură, nu din gaz. Un uriaş corp de căldură, iată ce era vechiul Saturn.

Am văzut în ultima noastră conferinţă că atunci când acest vechi Saturn s-a transformat în Soare asupra lui s-a exercitat acţiunea Heruvimilor; dar aceşti Heruvimi se găseau deja împrejurul vechiului Saturn, cu toate că atunci nu erau încă în stare – ca să ne exprimăm pe înţelesul tuturor – să facă lucruri importante. Mai existau şi alte entităti în spaţiul care înconjura vechiul Saturn, o categorie de fiinţe şi mai sublime decât Heruvimii: aceştia erau Serafimii. În aceeaşi zonă se găseau şi Tronurile, situate cu o treaptă ierarhică mai jos decât Heruvimii. Substanţa care emana din Tronuri constituia, aşa cum am văzut, căldura vechiului Saturn. Deci ne putem reprezenta vechiul Saturn ca pe un glob uriaş de căldură, înconjurat de o serie de entităţi spirituale de natură extrem de elevată. Acestea sunt Serafimii, Heruvimii şi Tronurile din esoterismul creştin, entităţile dhyanice din învăţătura orientală.

De unde vin aceste entităţi superioare? În lume, în Univers, totul a evoluat. Pentru ca să ne dăm seama de unde vin Heruvimii, Serafimii şi Tronurile este bine să avem în vedere mai întâi sistemul nostru solar şi să ne întrebăm ce se va întâmpla cu el în viitor. Să trecem în revistă în linii mari evoluţia sa. Ştim că provine din vechiul Saturn care s-a transformat, devenind vechiul Soare, apoi vechea Lună. În epoca în care vechiul Soare a devenit Lună, s-a produs un fapt cu totul deosebit: pentru prima dată Luna s-a despărţit de Soare, formând la început un astru independent. Datorită faptului că Soarele s-a debarasat astfel de elementele cele mai grosiere, el a putut să se dezvolte, să se înalţe şi mai mult. Apoi întregul sistem a evoluat, devenind Pământul nostru actual; dar acesta nu s-a format cu adevărat decât după ce Soarele s-a despărţit din nou de substanţele şi de fiinţele cele mai dense, care au alcătuit Pământul şi Luna.

Evoluţia a continuat. Fiinţele care de atunci înainte au fost nevoite să trăiască pe Pământ, după ce, ca să zicem aşa, au fost lăsate la o parte de Soare, evoluează în această situaţie, înălţându-se din ce în ce mai mult. Vor trebui să treacă în viitor prin altă stare planetară, cea a lui Jupiter; în vederea acestui fapt, ele se maturizează treptat, până când vor putea să se unească din nou cu Soarele. Mai departe, când se va atinge starea de Venus, toate fiinţele care trăiesc şi acţionează acum pe Pământ, vor fi reabsorbite de Soare, iar acesta va atinge el însuşi un nivel superior de dezvoltare, prin faptul că toate fiinţele pe care le expulzase mai înainte vor fi mântuite prin el. În sfârşit, se va ajunge la starea planetară de Vulcan, cea mai elevată din toată seria evolutivă a sistemului nostru. Într-adevăr, acestea sunt  cele  şapte  trepte  de  evoluţie  a  sistemului  nostru  cosmic:  Saturn,  Soare,  Lună, Pământ, Jupiter, Venus, Vulcan. Pe Vulcan, toate fiinţele care au ieşit din cei dintâi germeni care existau pe vechiul Saturn vor fi în întregime spiritualizate; toate vor fi nu numai la nivelul Soarelui, ci mai presus de Soare. Vulcan este mai mult decât Soarele şi prin acest fapt el va atinge maturitatea, care îi va da posibilitatea să se ofere ca jertfă, să se destrame.

Într-un sistem de felul acesta, o etapă nouă de evoluţie constă în faptul că un soare născut într-un anume punct este la început slab şi deci trebuie să-şi expulzeze planetele pentru a putea el însuşi să progreseze. El se întăreşte, reia în sine toate planetele şi devine Vulcan. Apoi din nou totul se destramă. Globul lui Vulcan rămâne gol pe dinăuntru, formându-se ceea ce s-ar putea numi hora Tronurilor, Heruvimilor şi Serafimilor. Deci Soarele se va topi  în  Univers,  se  va  jertfi,  se  va  dispersa  şi  va  constitui  el  însuşi  acel  cerc  al Serafimilor, Heruvimilor şi Tronurilor, pregătind astfel o nouă creaţie în Univers.

Dacă Tronurile au putut să cedeze din propria lor substaniă ceea ce era necesar ca să se formeze vechiul Saturn, aceasta s-a datorat faptului că s-au pregătit pentru acest lucru într-un sistem cosmic precedent, în cursul a şapte etape analoage cu cele pe care le parcurge acum sistemul nostru solar. Înainte de a se constitui acest ansamblu de Tronuri, Heruvimi şi Serafimi, a trebuit să existe un sistem solar; deci atunci când un Soare este destul de avansat pentru a se uni din nou cu planetele sale, el devine spaţiu, devine el însuşi  un  Zodiac.  Fiinţele  sublime  de  care  am  vorbit  că  formează  Zodiacul  sunt supravieţuitoarele unui vechi sistem solar. Ceea ce a evoluat la început în interiorul unui sistem solar poate să acţioneze apoi din marginile Universului, poate să conceapă şi să extragă din sine un nou sistem solar. Dacă Serafimii, Heruvimii şi Tronurile constituie pentru noi Ierarhia cea mai sus-pusă, aceasta se datorează faptului că au trecut deja printr-o evoluţie solară şi s-au înălţat până la măreţul sacrificiu cosmic.

Aceste entităţi au ajuns astfel până în imediata apropiere a Divinităţii celei mai înalte de care se poate vorbi, Sfânta Treime. Deasupra Serafimilor se află deci această Divinitate sublimă, această întreită Dumnezeire despre care au cunoştinţă aproape toate popoarele: Brahma – Shiva – Vishnu; Tatăl, Fiul şi Sfântul Duh. Într-un fel de la această divinitate supremă pornesc planurile oricărui nou sistem cosmic. Înainte de a se fi manifestat chiar primul rudiment al lui Saturn, planul lui exista în Sfânta Treime. Dar ea are nevoie de fiinţe care să execute planul acesta, iar aceste fiinţe trebuie mai întâi să devină capabile de această realizare. Primele entităţi care înconjoară, ca să zicem aşa, însăşi Divinitatea, cele care, după frumoasa expresie folosită în creştinismul esoteric, „se bucură nemijlocit de vederea lui Dumnezeu", sunt Serafimii, Heruvimii şi Tronurile. Ele primesc planurile care emană din Sfânta Treime privind noul sistem cosmic. Înţelegeţi desigur că vă spun acestea mai mult în mod figurat, căci suntem nevoiţi să folosim cuvinte omeneşti pentru acţiuni sublime pe care cuvintele noastre nu pot să le cuprindă. Nu există cuvinte care să descrie  o  activitate  atât  de  sublimă  ca  de  exemplu  cea  desfăşurată  de  Serafimi  la

începuturile sistemului nostru solar, atunci când au primit de la Sfânta Treime planurile măreţe după care trebuia să evolueze acest sistem trecând de la Saturn la Soare, la Lună, Pământ, Jupiter, Venus şi Vulcan. Numele de Serafim a fost considerat întotdeauna de cei care îi înţeleg cu adevărat sensul, îndeosebi în cadrul esoterismului ebraic, ca însemnând entitătile care au ca misiune să primească planurile, să cunoască ţelurile Divinei Trinităţi.

Heruvimii, situaţi pe treapta ierarhică imediat următoare, au ca însărcinare să modeleze prin  înţelepciunea  lor  aceste  intenţii,  aceste  concepte  primite  de  la  Divinitate.  Sunt Spirite  ale  unei  preaînalte  înţelepciuni  care  ştiu  să  transforme în  planuri  realizabile informaţiile date de către Serafimi. Tronurile, al treilea grad al Ierarhiei pornind de sus, au avut apoi ca sarcină să se apuce de treabă, ca să zicem aşa, pentru ca ceea ce a fost conceput prin înţelepciunea, prin gândurile sublime ale Heruvimilor să poată deveni realitate.

Astfel realizarea iniţială a planurilor divine s-a desfăşurat după planurile cosmice primite de  la  Divinitate  de  către  Serafimi,  detaliate  apoi  datorită  Tronurilor,  care  au  avut posibilitatea  să răspândească, în spatiul destinat într-un fel unui nou sistem cosmic, propria lor substanţă, cea a focului originar. Imaginându-ne acest lucru, am putea spune că un vechi sistem solar a dispărut, s-a stins; în acel sistem, Serafimii, Heruvimii şi Tronurile ajunseseră la cel mai înalt grad de maturizare. Urmând îndemnurile Trinităţii Supreme, au ales un spaţiu în Cosmos şi şi-au spus: De aici vom începe. Apoi Serafimii s-au  pătruns  de  ţelurile  acestui  sistem  cosmic;  Heruvimii  au  întocmit  proiectele  iar Tronurile au revărsat în acest spaţiu sferic focul originar, pe care îl extrag din propria lor esenţă. Astfel s-a ivit Universul nostru.

Totuşi şi alte entităţi erau prezente în cadrul sistemului solar care l-a precedat pe al nostru, dar aceste entităţi nu se înălţaseră atât de sus ca Serafimii, Heruvimii şi Tronurile. Ele rămăseseră atunci la un nivel inferior şi trebuia să treacă ele însele printr-o evoluţie înainte de a putea fi creatoare, înainte de a putea să se jertfească. Aceste entităţi sunt cele din a doua Triadă ierarhică. Am vorbit despre prima Triadă şi am spus deja numele celor din a doua, după Dionisie Areopagitul şi magiştrii occidentali: acestea sunt Kyriotetes sau  Dominările  (Domniile),  Virtuţile,  Dynamis  sau  Spiritele  mişcării  şi,  în  sfârşit, Exousiai, Puterile sau Spiritele formei (Stăpânirile).

Am văzut,  atunci  când  am vorbit  de  vechiul  Saturn,  că  prima Ierarhie  se  găsea  în ambianţa  exterioară  a  acestuia.  Dar  unde  trebuie  să  căutăm Dominările, Virtuţile  şi Puterile?  În  interiorul  vechiului  Saturn.  Pe  când  Tronurile  ajungeau  până  la  limita exterioară a globului, Dominările, Virtuţile şi Puterile trăiau şi se mişcau chiar în masa acestuia, în substanţa sa.

Să comparăm acum această imagine cu cea a nebuloasei originare după teoria numită Kant-Laplace. La originea sistemului nostru solar s-ar fi aflat o uriaşă masă gazoasă; se presupune că această masă a început să se învârtească de la sine si se consideră foarte natural că în urma acestei mişcări de rotaţie din ea s-au desprins treptat planetele. Întâi erau ca nişte inele, apoi acestea s-au comprimat, soarele rămânând în centru iar planetele învârtindu-se în jurul lui. Lucrurile acestea sunt prezentate în chip pur mecanic. În şcoli se face o experienţă foarte atrăgătoare pentru a se demonstra în mic cum s-ar fi format, zice-se, sistemul solar. Într-un vas cu apă este pusă să plutească o picătură de ulei prin care se trece o foaie de carton care reprezintă Ecuatorul, străbătută de o andrea cu ajutorul căreia picătura de ulei este făcută să se învârtească. Din ea se desprind particule şi profesorul explică că aceasta reprezintă în miniatură formarea sistemului solar. O asemenea  naivitate  nu  poate  decât  să  ne  surprindă,  căci  se  uită  un  singur  lucru:

intervenţia celui care învârte andreaua. Chiar făcând abstracţie de eroarea iniţială, care constă în faptul că se porneşte de la o stare gazoasă în loc de una calorică, nu ne putem închipui că această masă gazoasă ar începe să se învârtească de la sine. Dacă ne gândim la aceasta şi dacă mai păstrăm o logică bazată pe bun simţ, trebuie să presupunem că au fost forţe spirituale care au imprimat corpurilor cereşti această mişcare de rotaţie. Suntem deci puşi în situaţia să ne întrebăm unde sunt acele forţe, energii, care au acţionat asupra a ceea ce, pentru noi, este de natură calorică, astfel încât să se întâmple ceva. Ele acţionează în acelaşi timp din exterior şi din interior. Entităţile care se află în exterior, cele care şi-au dobândit însuşirile în cadrul sistemelor anterioare, acţionează din afară. Din interior intervin acelea care, fiind mai puţin evoluate, acţionează pentru diferenţierea masei iniţiale, făcând ca în ea să se nască curenţi, forme în cadrul căldurii. Sunt entităţi de o inteligenţă superioară care dirijează toate aceste fapte.





























Care este misiunea celei de a doua ierarhii? Dominările primesc mai întâi ceea ce aduc Tronurile din universul exterior şi repartizează ceea ce au primit în aşa fel încât globul acesta în formare, vechiul Saturn, să fie în armonie cu Universul. Într-adevăr trebuie ca în interiorul lui Saturn totul să fie organizat în aşa fel încât să corespundă cu ceea ce este în afară. Ceea ce primesc Serafimii de la Dumnezeu pentru a fi dat lui Saturn trebuie să fie  organizat  după  poruncile  Divinităţii,  astfel  încât  impulsurile  acesteia  să  devină realitate.  Dominările  primesc  deci  din  mediul  exterior  ceea  ce  se  revarsă,  prin intermediul  celor  mai  sus-puse  Ierarhii,  asupra  lui  Saturn  pentru  a-l  transforma, a-l adapta la globul acesta. Virtuţile sau Dynamis modelează la rândul lor ceea ce primesc de la  Dominări,  completând  organizarea  realizată  deja  de  aceste  entităti.  Puterile  sau Exousiai, dimpotrivă, au grijă să se păstreze, cât timp este nevoie, ceea ce a fost zidit

astfel în conformitate cu scopurile universului, ca acestea să nu se distrugă numaidecât. Ele sunt „păstrătoarele". Deci Dominările sunt cele care dirijează organizarea masei saturniene; Virtutile înfăptuiesc această organizare; Puterile sau Exousiai păstrează ceea ce au zidit Virtuţile. Să lăsăm de o parte pentru moment a treia Triadă, de care am vorbit mai  înainte:  Spiritele  personalităţii  sau Archaii,  Spiritele  focului  sau Arhanghelii  şi Îngerii. Cu cunoştinţele pe care le-am dobândit acum să urmărim cum s-a făcut trecerea de la vechiul Saturn la vechiul Soare. Faptele esenţiale au fost descrise in conferinţa precedentă. Când vechiul Saturn a devenit Soare, focul primordial a trecut în starea de gaz sau de aer, astfel încât Soarele vechi a fost alcătuit din ceea ce a subzistat din focul primordial, la care s-a adăugat, s-a integrat, ceea ce s-a condensat sub formă de gaz, de fum. Există deci două substanţe: focul originar şi o parte a acestui foc, care a devenit gaz, fum sau aer, nu contează cum îi spunem. Acestea erau condiţiile pe vechiul Soare. Vom vedea  că  ele  nu  mai  sunt  aceleaşi  pe  Soarele  nostru  de  acum;  trecând  prin  stări intermediare, acesta a devenit cu totul altceva, cu toate că unii oameni susţin că în interior el este constituit acum numai dintr-un fel de gaz.

Dacă studiaţi puţin teoriile la care ajunge ştiinţa noastră materialistă, veţi descoperi câteodată lucruri foarte ciudate. Există printre altele o broşură de popularizare care se cumpără mult din cauza preţului ei modic, în care se spune despre Soare că nu poate să conţină nimic solid, numai gaz; dar, adaugă autorul, acest gaz ar avea consistenţa mierii sau a smoalei. Nu i-aş dori celui care poate să accepte asemenea teorie şi să creadă că sub presiune un gaz poate să capete consistenţa mierii sau a smoalei să fie obligat să trăiască într-o atmosferă de acest fel, presupunând că ar putea să se mişte în ea. Există astfel de aberaţii în teoriile materialiste.

Deci nu este vorba aici de Soarele din ziua de azi, ci de vechiul Soare, care era alcătuit într-adevăr din focul primordial şi din ceea ce s-ar putea numi „ceaţă de foc" sau foc-aer. Această expresie se întâlneşte în Faust, iar Goethe ştia despre ce este vorba. Trebuie deci să ne închipuim vechiul Soare ca fiind făcut dintr-un amestec al celor două substanţe. Dar această stare nu s-a produs de la sine. Globurile cosmice nu se condensează singure; această condensare trebuie să fie provocată de entităţi spirituale. Care sunt entităţile care au determinat condensarea substanţei, atunci când s-a trecut de la vechiul Saturn la Soare? Acestea sunt Dominările. Aceste entităti au comprimat masa lui Saturn, care era atât de enormă la început, au redus-o până când au adus-o la dimensiunile unui glob care s-ar întinde astăzi până la orbita lui Jupiter, considerând Soarele ca centru. Deci pe când vechiul Saturn era un glob enorm, care se întindea până la orbita de astăzi a lui Saturn, vechiul Soare nu ajungea decât până la cea a lui Jupiter. Jupiter este limita de expansiune a vechiului Soare. Trebuie să ne închipuim planetele exterioare ca marcând limitele de expansiune  ale  vechilor  globuri  cereşti.  Ajungem  astfel  încetul  cu  încetul  să  ne reprezentăm planetele ca rod al acţiunii Ierarhiilor.

Să mergem mai departe: următoarea etapă consistă dintr-o nouă condensare. Cea de a treia stare a sistemului nostru cosmic este cea a Lunii vechi. Cei care pot să citească în cronica Akasha ştiu că această Lună veche s-a născut din faptul că substanţa gazoasă a Soarelui s-a condensat până la starea lichidă. Pe acea Lună nu exista încă pământ solid, ci foc, aer şi apă. Elementul lichid s-a adăugat gazului; acesta se condensase până la starea lichidă. Ce a provocat această nouă condensare? A doua grupă a celei de a doua Ierarhii, adică Virtuţile sau Dynamis. Acestea au comprimat masa gazoasă a vechiului Soare, restrângând limitele sale până la orbita actuală a lui Marte. Acest astru este ca un stâlp de hotar care indică astăzi care erau dimensiunile Lunii vechi. Dacă vă închipuiţi un glob

având ca punct central Soarele şi a cărui masă se întinde până la orbita lui Marte, veţi avea imaginea dimensiunilor Lunii vechi.



Am ajuns acum în punctul în care trebuie să ne reamintim că atunci când după Saturn şi Soare a urmat Luna veche s-a întâmplat ceva cu totul nou: o parte a substanţei dense a fost expulzată şi s-au format două corpuri cereşti. Unul dintre ele a luat cu el substanţele şi fiinţele cele mai subtile; acesta a devenit Soare. Celălalt a devenit Lună, cu mult mai densă. Deci în a treia stare a sistemului planetar acesta nu a mai rămas o planetă unică, omogenă, decât un timp. Această planetă a scos din sânul său un alt astru, care de atunci există alături de ea. Cât timp vechea Lună a fost un corp omogen, ea se întindea până la Marte. După aceea, atunci când s-a despărtit de Soare, ea a început să se învârtească în jurul lui, urmând aproximativ orbita actuală a lui Marte, aflându-se deci la periferia spaţiului ocupat mai înainte de acel glob primitiv.

Cum s-a produs această despărţire? Cum au luat naştere două corpuri cosmice dintr-unul singur? Aceasta s-a făcut sub influenţa Virtuţilor, Dynamis. Ştiţi că în Univers se petrece ceva analog cu ce se întâmplă în decursul vieţii obişnuite a oamenilor. Atunci când fiinţele se dezvoltă, unele progresează, pe când altele rămân în urmă. La şcoală, unii elevi repetă clasa, pe când alţii progresează cu repreziciune. Nu se dezvoltă toţi la fel de repede. Acelaşi lucru se petrece în întregul Cosmos. În clipa în care Virtuţile au început să-şi îndeplinească misiunea, să-şi exercite rolul, s-a produs ceva deosebit: pentru motive pe care le vom afla mai târziu, a avut loc ceea ce în esoterismul Misterelor a fost numit întotdeauna „lupta din ceruri". Acest fapt face parte integrantă din învăţătura tuturor misterelor. El cuprinde de asemenea taina originii răului.

La un moment dat în evoluţia lunară Virtuţile sau Dynamis erau la niveluri de maturitate foarte diferite; unele tindeau să se înalţe spiritual cât mai mult posibil; altele rămăseseră în urmă sau îşi continuau în ritm normal cursul evoluţiei. Deci unele erau mai avansate decât altele. Ca urmare cele două feluri de virtuţi s-au despărţit. Entităţile avansate au determinat desprinderea globului solar; cele rămase în urmă au format Luna, care se învârtea în jurul Soarelui. Deci în cer a avut loc o luptă şi fragmentarea Lunii vechi. Planeta secundară, Luna veche propriu-zisă, a trecut atunci sub dominatia Virtuţilor rămase în urmă, iar Soarele vechi sub cea a Virtuţilor mai evoluate.

În primele versete din Bhavagad Gita se întâlneşte o referire ca un ecou simbolic al acestei „lupte în ceruri". De fapt a fost o luptă teribilă. A durat din momentul în care Dominările sau Kyriotetes au lucrat la formarea vechiului Soare până când s-a format Luna  veche,  adică  atunci  când  Dynamis  şi-au  împlinit  misiunea.  Dominările  au condensat masa vechiului Soare până la orbita de astăzi a lui Jupiter. Apoi Dynamis au condensat întregul sistem până la limita trasată acum de Marte. În spaţiul dintre cele două orbite s-a aflat câmpul de bătaie al acestei lupte din ceruri. Imaginaţi-vă acest întins câmp de bătaie. Doar în secolul al XIX-lea s-a descoperit cu mijloace fizice ce distrugeri a provocat acea luptă. Între orbita lui Marte şi cea a lui Jupiter se află o mulţime de mici asteroizi  dispersaţi.  Ei  reprezintă  resturile  părăsite  pe  câmpul  de  bătaie  unde  s-a desfăşurat gigantica încleştare în intervalul dintre două momente cosmice; cel în care sistemul solar a fost comprimat până la orbita lui Jupiter şi cel ulterior, când limita corespundea cu orbita lui Marte. Când astronomii de astăzi îşi îndreaptă telescopul spre spaţiul ceresc şi descoperă mereu alţi asteroizi, este vorba de fapt despre rămăşiţele provenite din lupta gigantică care s-a dat între Virtuţile cele mai înaintate şi cele mai puţin avansate; tot ele au provocat fragmentarea Lunii şi desprinderea ei de Soare. Iată


49

cum faptele exterioare ne apar ca expresia, ca fizionomia exterioară a Entităţilor divine, spirituale.



CONFERINŢA a VI-a

Rolul diverselor entităţi în evoluţia omenirii• Sistemul solar în Misterele lui Zoroastru •Aspectele spirituale ale sistemului lui
Ptolemeu

Düsseldorf, 15 aprilie 1909

După cum am văzut, fenomenele cosmice rezultă din viaţa spirituală a unor entităţi aflate mai presus de fiinţa omenească. Aceasta a fost situaţia şi pentru evenimentul descris la sfârşitul conferinţei precedente sub numele de „lupta din ceruri", care a lăsat pe câmpul de bătaie, între Jupiter şi Marte, atâtea trupuri moarte – asteroizii, pe care astronomii îi descoperă în număr tot mai mare. Acest eveniment este de cea mai mare importanţă; vom reveni  asupra  lui  şi  vom  vedea  reflectarea  sa  în  unele  evenimente  de  pe  Pământ, reflectare pe care o găsim şi la începutul Bhagavad Gitei.

Astăzi vom continua descrierea, pe scurt, a entităţilor spirituale care aparţin unor ierarhii de care ne-am ocupat mai puţin până acum, cele care sunt cele mai apropiate de om şi care în esoterismul creştin sunt numite Îngeri, Arhangheli şi Principate (sau Principi primordiali,  Forţe  originare).  În  literatura  antroposofică,  Arhanghelii  sunt  numiti  şi Spirite  ale  focului  iar  Principatele  Spirite  ale  personalităţii. Aceste  entităţi,  care  se situează între oameni şi acele spirite despre care am spus în ultima conferinţă că-şi întind influenţa până la Jupiter, Marte etc., se află desigur într-o relape mai strânsă cu omul. Este vorba în primul rând de Îngeri sau Angeloi. Aceştia au trecut prin „stadiul uman" în timpul evolutiei lunare anterioare şi se află acum la nivelul pe care va trebui să-l atingă omul pe viitorul Jupiter. Deci se află cu o treaptă mai sus decât omul. Vom vedea care este în realitate misiunea acestor entităţi spirituale, analizând modul cum se dezvoltă omul pe pământ.

Omul evoluează trecând din încarnare în încarnare. Acest fel de dezvoltare datează din era lemuriană şi a străbătut întreaga eră a Atlantidei; de fapt ea a început în epoca cea mai veche a erei lemuriene şi va continua trecând prin diverse încarnări încă mult timp, până atunci  când,  aproape  de  sfârşitul  pământului,  omenirea  va  cunoaşte  alte  forme  de dezvoltare.  Ştiţi  că  ceea  ce  trece  din  încarnare  în  încarnare  este  individualitatea, adevărata esenţă a fiinţei omeneşti, dar ştiţi de asemenea că în marea lor majoritate oamenii de astăzi nu sunt deloc conştienţi de faptul că au trăit o viaţă anterioară, nu pot să-şi amintească că ar fi trăit unele evenimente într-o încarnare din trecut. Doar cei care s-au ridicat până la un anumit nivel de clarviziune pot să-şi cufunde privirile în vieţile lor anterioare.

Ce continuitate ar putea fi între încarnările pământeşti ale unui om care nu-şi aminteşte de vieţile sale anterioare, dacă n-ar fi existat entităţi care leagă într-un fel între ele aceste încarnări, care veghează asupra trecerii sale de la una la alta. Într-adevăr pentru fiecare fiinţă omenească există o fiinţă spirituală care, având în vedere faptul că se găseşte mai presus de nivelul omenesc, conduce individualitatea umană de la o încarnare la alta. Luaţi aminte; nu este vorba de entităţile care reglementează Karma, despre acelea vom

vorbi mai târziu. Este vorba pur şi simplu despre entităţi de pază care păstrează, ca să zicem aşa, amintirea de la o încarnare la alta, deoarece omul însuşi nu poate face aceasta. Aceste entităţi sunt Îngerii. Se poate spune că în fiecare dintre încarnările sale omul este o persoană, dar că asupra lui veghează o entitate a cărei conştiinţă urmăreşte încarnările lui succesive. Din această cauză, deşi în stadiile inferioare ale iniţierii omul nu ştie încă nimic  despre  încarnările  sale  anterioare,  el  capătă  în  unele  dintre  aceste  stadii posibilitatea de a pune întrebări Îngerului său. Acest lucru este pe deplin posibil. Fiinţele, care, ca Îngeri, sunt superioare cu un grad omului, trebuie deci să aibă în grijă firele care străbat întreaga omenire trecând pentru fiecare om din încarnare în încarnare.

Să ne ridicăm acum privirile până la următorul grup, cel format din Arhangheli sau Spirite ale focului. Aceştia nu se ocupă de o fiinţă individuală; misiunea lor este mai amplă: ei asigură armonia dintre viaţa individuală şi cea a colectivităţilor umane, cum ar fi  popoarele,  neamurile  ş.a.  Pe  parcursul  evoluţiei  Pământului,  Arhanghelii  au  ca însărcinare  să  stabilească  într-un  fel  legăturile  între  sufletele  individuale  şi  ceea  ce numim suflete ale popoarelor sau neamurilor. Căci pentru cel care accede la cunoaşterea spirituală sufletele popoarelor sau ale neamurilor sunt cu totul altceva decât pentru cei care trăiesc cu abstracţiunile ştiinţei sau în general cu cele ale culturii de astăzi. Pe un anumit teritoriu – Franţa, Germania, Italia, trăiesc colectivităţi de fiinţe omeneşti, şi aşa cum ochii fizici nu văd decât forma exterioară a acestor fiinţe, tot aşa se consideră că ceea se numeşte sufletul sau spiritul acelui popor nu este decât o noţiune abstractă care îi reuneşte  pe  toti.  Se  crede  că  nu  este  real  decât  individul,  nu  spiritul  sau  sufletul poporului. Dar pentru cel care poate să pătrundă cu privirile în viaţa spirituală adevărată, ceea ce numim suflet sau spirit al popoarelor este o realitate. În sufletul unui popor trăieşte şi acţionează un Arhanghel, un Spirit al focului, care reglementează relaţiile dintre individ şi ansamblul acelui popor sau neam.

Ne ridicăm apoi până la entităţile pe care le numim Spirite ale personalităţii sau Archai. Aceştia se află la un nivel şi mai înalt, ei exercită o acţiune şi mai înaltă asupra relaţiilor omeneşti. Într-adevăr, ei reglementează condiţiile de existenţă pe pământ ale întregului neam omenesc şi trăiesc în aşa fel încât în decursul timpului, din epocă în epocă, se transformă luând, ca să spunem aşa, un corp spiritual diferit. Ştiţi cu toţii că ceva care pentru mentalităţile de astăzi nu este decât o simplă abstracţiune, dar care este o realitate pentru acela care poate să vadă realitatea spirituală, este ceea ce se cheamă spiritul timpului. Spirtele timpului sunt implicate în sensul şi misiunea unei anumite epoci a omenirii.  Gândiţi-vă,  de  exemplu,  la  sensul  şi  misiunea  primelor  milenii  de  după scufundarea Atlantidei. Spiritele timpului înglobează ceva ce depăşeşte un popor sau un neam anume. Ele nu se limitează la un popor sau altul; ele depăşesc cadrul popoarelor. Adevăratul spirit al timpului, spiritul unei epoci, este de fapt corpul spiritual al unui Arheu, un Spirit al personalităţii. Lui îi datorăm apariţia pe Pământ a unor personalităţi. Înţelegeţi desigur că treburile pământeşti trebuie să fie făcute de fiinţe omeneşti; trebuie ca într-o anumită epocă să apară anumite personalităţi eminente. Dacă totul ar fi lăsat la voia întâmplării s-ar produce un haos nemaipomenit, de exemplu dacă Luther sau Carol cel Mare s-ar fi născut în altă epocă. Trebuie ca lucrurile să se desfăşoare în funcţie de evoluţia omenirii pe pământ; trebuie ca într-o anumită epocă să apară sufletul care este în acord  cu  sensul  întregii  evoluţii  terestre.  Acest  lucru  este  reglementat  de  Spiritele personalităţii, Archaii.

Mai presus de Archai se află Ierarhia la care ne-am referit în ultima noastră conferinţă, cea  a  Puterilor,  Exousiai  sau  Spirite  ale  formei.  Misiunea  acestora  depăşeşte  sfera terestră. În dezvoltarea omenirii distingem într-adevăr fazele de Saturn, Soare, Lună,



51

Pământ, Jupiter, Venus şi Vulcan. Am văzut că tot ce se referă la Pământul propriu-zis este reglementat de Îngeri în ceea ce priveşte individul, de Arhangheli când este vorba despre raporturile acestui individ cu colectivităţile omeneşti şi de Spiritele personalităţii pentru ansamblul evoluţiei omeneşti, începând din era lemuriană şi până în cea în care omul va fi atât de spiritualizat încât se va desprinde tot mai mult de Pământ. Dar este nevoie în plus ca omenirea să fie condusă de la o stare planetară la alta. Trebuie ca alte entităţi spirituale să vegheze de-a lungul întregii evoluţii terestre, ca la sfârşitul acestei evoluţii omenirea să poată să treacă în starea de Pralaya şi să-şi găsească drumul spre noul său ţel, spre Jupiter. Acesta este rolul Puterilor, al Spiritelor formei. În conferinţa precedentă, am caracterizat misiunea lor plecând de la ceea ce le era superior; acum o analizăm dintr-un punct de vedere opus. La început trebuie să ne facem o idee asupra poziţiei pe care o ocupă în Univers aceste entităţi. În ştiinţa spirituală, care trebuie să se continue în zilele noastre sub formă de antroposofie, deci după înţelepciunea Misterelor, întotdeauna s-a vorbit de aceste diferite entiăţi şi despre ierarhizarea lor, aşa cum am făcut şi noi.

Am văzut în conferinţa precedentă că orbita actuală a lui Saturn marchează limita până la care acţionează Tronurile; cea a lui Jupiter pe cea a Dominărilor şi cea a lui Marte pe cea a Virtuţilor. Vom vedea acum ce câmp de acţiune au în sistemul nostru solar Puterile sau Spiritele formei. Vă voi expune unele notiuni legate de acest subiect, care deşi concordă perfect cu realitatea, pot să pară surprinzătoare chiar şi acelora dintre voi care sunt deja familiarizaţi cu ştiinţa spirituală.

Se învaţă acum în şcoli că din Antichitate şi până la Copernic concepţia asupra sistemului solar era cea numită a lui Ptolemeu. Se credea pe atunci că pământul ocupă centrul acestui sistem iar planetele se învârt în jurul lui, aşa cum de altfel ni se înfăţişează aparent lucrurile prin vederea fizică. Se spune că de la Copernic încoace se ştie în sfârşit, ceea ce oamenii de altădată ignorau, adică faptul că Soarele se află în centrul sistemului şi că planetele se învârt în jurul lui pe orbite circulare sau mai degrabă eliptice. Dar pentru a fi cinstit până la capăt, ar trebui, descriind astfel sistemul solar, să ai onestitatea de a atrage atenţia asupra unui lucru. Ar trebui spus: până la Copernic nu se cunoşteau decât unele mişcări cereşti, în funcţie de care se calcula ce ar putea fi sistemul nostru solar. De fapt Copernic n-a mers în spaţiu, ca să observe dacă Soarele se află într-un anume punct din interiorul unui cerc sau a unei elipse şi dacă planetele se învârt în jurul lui; el a realizat un calcul care explică mai simplu ceea ce vedem decât calculele mai vechi. Sistemul lui Copernic nu este altceva decât un produs al gândirii.

Să facem pentru moment abstracţie de ce credea Ptolemeu. Să admitem că Soarele ocupă punctul central şi să calculăm poziţia diferitelor planete, apoi să vedem în ce măsură concordă acest calcul cu experienţa. În cazul observaţiei pur fizice, această concordanţă se  realizează.  Este  drept  că  apoi  s-au  alcătuit  pe  această  bază  tot  soiul  de  sisteme cosmice, de exemplu cel al lui Kant şi Laplace. Dar în urma unor noi descoperiri s-a ajuns la ceva diferit sub aspect ştiinţific, căci observatia fizică a pus în evidenţă existenţa a încă două planete: Uranus şi Neptun*. N-am vorbit încă de ele; vom vedea apoi ce semnificaţie au acestea pentru sistemul nostru solar. Aceste două planete, Uranus şi Neptun, nu erau prevăzute în calcul. Acceptând sistemul cosmic Kant-Laplace, Uranus şi Neptun ar fi trebuit să se mişte în alt mod; una dintre planetele recent descoperite se comportă în mod foarte ciudat. Ar trebui presupus că axa ei a fost deviată cu 90% după desprinderea planetelor, căci ea parcurge o orbită total diferită. Uranus şi Neptun diferă destul de mult de celelalte planete ale sistemului solar. Vom vedea mai târziu despre ce este vorba.

*  La  data  când  R.Steiner  făcea  aceste  aprecieri  nu  era  încă  cunoscută  existenţa  planetei  Pluton,  care  determină modificarea traiectoriei lui Neptun. Descoperirea a fost realizată în 1930: calculele astronomice anticipaseră această descoperire tocmai datorită perturbărilor despre care vorbeste Steiner (n. red.).

Pentru moment vreau numai să remarc că în sistemul lui Copernic este vorba despre un calcul realizat într-o epocă în care se pierduse cunoaşterea raporturilor spirituale; când nu se mai ştia să se întrevadă ce se află din punct de vedere spiritual la baza oricărui fenomen exterior. Dar sistemul lui Ptolemeu nu este numai un sistem fizic, el se bazează şi pe observaţii spirituale; în vremea lui se ştia că planetele sunt semne care indică domeniile în care domnesc anumite entităţi spirituale. Este evident că întregul nostru sistem solar şi planetar trebuie prezentat într-un mod anume, dacă vrem să punem în evidenţă această corespondenţă.

Vedeţi în desen sistemul solar aşa cum era conceput în Misterele lui Zoroastru. Am putea la fel de bine să ne inspirăm şi din alte Mistere, dar îl vom lua pe acesta ca exemplu pentru a caracteriza raporturile dintre sistemul nostru solar şi entităţile spirituale active aici.



























Sistemul lui Zoroastru lua în considerare altfel de observatii decât cele care se pot face în prezent în cer. Ştiti că se poate observa o progresie – reală sau aparentă – a Soarelui de-a lungul semnelor zodiacale pe o perioadă foarte îndelungată. Se consideră – şi aşa este – că aproximativ din secolul VIII î.e.n. Soarele răsărea primăvara în semnul Berbecului; dar în fiecare an punctul acesta vernal se deplasează puţin, astfel că într-o perioadă extrem de îndelungată el a străbătut în întregime gradele corespunzătoare Berbecului. Înainte de anul 800 î.e.n. Soarele nu răsărea primăvara în semnul Berbecului ci în cel al Taurului, pe care punctul vernal l-a străbătut în întregime în curs de circa 2 200 de ani. Cu şi mai mult timp înainte. el răsărea primăvara în semnul Gemenilor, pe care de asemenea l-a străbătut în întregime. Dacă adunăm 800 cu 2 160 ani, vom ajunge în

mileniile IV şi V înainte de Christos. Or aceasta este epoca în care au înflorit Misterele lui Zoroastru, care datează din Antichitatea foarte îndepărtată. Când se făceau observaţii asupra fenomenelor cereşti, toate calculele erau făcute în raport de punctul din Gemeni, astfel că pentru a desena Zodiacul din punetul de vedere pe care l-am prezentat în comferinţa precedentă ar fi trebuit să fie plasat în partea de sus a schemei semnul care corespunde  constelaţiei  Gemeni,  apoi  imediat  mai  jos  trebuia  trasată  linia  care delimitează domeniul Tronurilor, adică orbita lui Saturn. Urma orbita lui Jupiter, care delimitează domeniul Dominărilor sau Spiritelor înţelepciunii, şi cea a lui Marte care marchează limita domeniului Virtuţilor sau Spiritelor mişcării. Am văzut că în acest interval se situează câmpul de bătaie unde s-a desfăşurat „lupta din ceruri".




























Trebuie apoi să marcăm sfera limitată de Soare, cea a Puterilor sau Spiritelor formei. Ajungem apoi la Venus, care trasează limita domeniului în care acţionează Archaii sau Spiritele personalităţii, la Mercur, care marchează limita domeniului Arhanghelilor, şi la Lună, a cărei orbită limitează sfera Îngerilor. Urmează apoi Pământul. Deci trebuie să vă reprezentaţi Pămăntul ca punct de pornire, centrul în jurul căruia se extind domeniul Lunii, al lui Mercur, al lui Venus şi al Soarelui. Probabil că vă miră felul în care am plasat planetele Mercur şi Venus. Vă gănditi că ar fi trebuit să-l situez pe Mercur în imediata apropiere a Soarelui şi pe Venus după el. Dar aceasta nu ar fi exact, pentru că astronomii au inversat mai târziu numele acestor doi aştri. În vechile tradiţii, ceea ce astăzi este numit Mercur era numit Venus şi invers. De aceea vechile doctrine nu mai sunt înţelesc, dacă se atribuie ceea ce s-a scris despre Venus sau despre Mercur planetelor care poartă astăzi aceste nume. Ceea ce se referă la Mercur priveşte de fapt actuala planetă Venus şi invers, deoarece aceste denumiri au fost inversate ulterior. Când a fost modificată concepţia sistemului cosmic, când Pământul a pierdut poziţia sa centrală în

Univers, nu numai că s-a modificat perspectiva, dar în acelaşi timp Venus a fost înlocuit cu Mercur.

Acum vă va fi uşor să corelaţi schema aceasta cu sistemul cosmic actual. Este de ajuns să puneţi Soarele în centru; în jurul lui se mişcă Venus, mai departe Mercur, apoi Pământul împreună cu Luna, apoi Marte, Jupiter, Saturn. Trebuie să vă reprezentaţi mişcările fizice ca pe o rotire a fiecărei planete în jurul Soarelui. Dar ne putem imagina şi că, faţă de Pământ, celelalte planete s-au deplasat aşa încât acum se află de cealaltă parte a Soarelui. Ne-am putea imagina lucrurile ca în această schemă a sistemului fizic actual: în centm se află Soarele, în jurul lui se învârt Venus şi Mercur (după vechile lor denumiri), apoi Pământui  împreună cu  Luna.  Urmează Marte,  zona  asteroizilor,  Jupiter  şi  în  sfârşit Saturn.

Inchipuiţi-vă acum că Pământui fiind în partea de jos, Mercur şi Venus urmând după el, Marte ar rămâne în partea de sus, ca şi Jupiter ş.a. Această situaţie se poate întâlni deoarece planetele îşi schimbă mereu poziţiile unele în raport cu altele. Acest lucru poate fi admis. Deci în felul acesta sistemul fizic este respectat, dar se alege un moment când Pământul, Luna, Mercur şi Venus se găsesc de o parte (faţă de Soare), iar celelalte planete, Marte, Jupiter şi Saturn, de cealaltă parte. Aşa cum se vede în desen şi nimic altceva. Iată Pământul însotit de Lună, Mercur, Venus; de partea cealaltă a Soarelui Marte, Jupiter şi Saturn. Deci este vorba pur şi simplu de unghiul de perspectivă. Acest sistem deosebit este pe deplin conceptibil, dar numai atunci când se produce această configuraţie.  Or  aceasta  a  avut  loc  într-adevăr  în  epoca  în  care  Gemenii  se  găseau deasupra lui Saturn. Prin clarviziune se putea foarte bine observa atunci raportul dintre Ierarhiile spirituale şi câmpul lor de acţiune şi se putea vedea, de exemplu, că sfera Îngerilor se întinde în jurul Pământului până la Lună. Dacă nu luăm ca bază sistemul fizic ci această configuraţie particulară, cercul Îngerilor se întinde într-adevăr până la Lună, cel al Arhanghelilor până la Mercur, cel al Arheilor sau Spiritelor personalităţii până la Venus, cel al Puterilor, Exousiai sau Spirite ale formei până la Soare; urmează cercul Virtuţilor sau Dynamis, cel al Dominărilor, în sfârşit, cel al Tronurilor.

Astfel, când este vorba de sistemele lui Copernic şi Ptolemeu, trebuie să vedem că în cel de al doilea a rămas urma acelei configuraţii a forţelor spirituale şi că în acest caz Pământul trebuie luat ca punct de pornire. Va veni o vreme când acest sistem va fi din nou învăţat, căci omul va cunoaşte iar lumea spirituală. Să sperăm că atunci oamenii vor fi mai puţin fanatici decât acum. Contemporanii noştri pretind că înainte de Copernic nu se spuneau decât prostii, că exista o concepţie puerilă asupra Universului. De la Copernic încoace am aflat în sfârşit adevărui. După ei, orice altă concepţie este falsă şi în viitorul cel  mai  îndepărtat,  chiar  peste  milioane  de  ani,  se  va  învăţa  mereu  concepţia  lui Copernic, pentru că este singura adevărată. Iată cum gândesc şi cum vorbesc oamenii de astăzi. Trebuie să nădăjduim că generaţiile viitoare vor fi mai tolerante şi vor gândi aşa: Începând din secolele XV-XVI omenirea a pierdut cunoştinţa faptului că există o lume spirituală, că în acea lume există alt mod de a privi lucrurile decât în lumea noastră şi că acolo  corpurile  cereşti  au  altă  poziţie  decât  cea  pe  care  o  vedem  în  lumea  fizică. Înţelegem aceasta, vor zice oamenii viitorului. În secolul XVI acest mod de a vedea lucrurile era just. Trebuia ca pentru un timp oamenii să-şi desprindă privirile din lumea spirituală. Dar apoi ei şi-au amintit de existenţa acesteia şi au revenit la perspectiva originară, spirituală.

Vedem deci că dacă sistemul lui Copernic este diferit de cel al lui Ptolemeu, aceasta se datorează faptului că este bazat pe concepţii fizice. În sistemul lui Ptolemeu persistau unele concepţii spirituale şi doar cu ajutorul acestui sistem ne putem face o idee asupra

acţiunilor şi reacţiunilor entităţilor spirituale în sânul sistemului nostru solar. Respectăm condiţiile  fizice,  dar  în  acelaşi  timp  spunem  că  Îngerii  domnesc  până  la  Lună, Arhanghelii până la Mercur şi Spiritele personalităţii până la Venus, Puterile până la Soare, Virtuţile până la Marte etc. Este de ajuns să includem alte linii în schiţa sistemului fizic şi vom obţine limitele acestor sfere în care domnesc Ierarhiile. Într-adevăr, în ce priveşte influenţele spirituale, nu Soarele ci Pământul se află în centrul sistemului. De aceea, în toate epocile în care evoluţia spirituală era considerată esenţială, se spunea: „Desigur Soarele este astrul cel mai sublim; acolo evoluează entităţi mult superioare omului;  dar  ceea  ce  contează  în  evoluţie  este  omul care  trăieşte  pe  Pământ".  Dacă Soarele s-a despărţit de Pământ, a fost pentru ca omul să se poată dezvolta aşa cum trebuie. Altfel n-ar fi evoluat niciodată cu viteza necesară. Acest lucru a fost posibil numai  penlru  că  Soarele  s-a  retras  împreună  cu  entităţile  care  suportă  condiţii  de existenţă total diferite. A lăsat Pământul de sine stătător, ca să zicem aşa, pentru ca omui să se poată lansa în evoluţie în maniera sa proprie.

Un sistem cosmic se prezintă într-un fel sau în altul în funcţie de punctul de vedere, de perspectiva adoptată. Dacă ne întrebăm care este centrul sistemului solar în raport cu ceea ce pot vedea simţurile noastre fizice, trebuie să recurgem la sistemul lui Copernic. Dacă cercetăm felul cum se încadrează în acest sistem solar sferele Ierarhiilor spirituale, în centru trebuie plasat Pămânlul; atunci planetele sunt cu totul altceva, adică ele indică limilele domeniilor proprii diferitelor ierarhii spirituale.

Acum puteţi să faceţi legătura cu usurinţă între ceea ce s-a spus despre repartiţia acestor domenii în spaţiu şi menirea, misiunea fiecărei Ierarhii. Entităţile care acţionează în anturajul imedial al Pământului, în spaţiul sublunar, sunt Îngerii. Din sfera aceasta ei dirijează viaţa fiecărei fiinţe omenesti, în trecerea sa dintr-o încarnare în alta. Dar este nevoie de ceva mai mult pentru a repartiza populaţii întregi pe suprafaţa pământului, dând o misiune fiecărui popor. Ne putem da seama, chiar prin simplă reflecţie, că la aceasta trebuie să contribuie spaţiul universal. Căci nu depinde numai de condiţiile de pe Pământ, ci şi de cele care domnesc în Cosmos, faptul că un popor are o caracteristică sau alta. Gândiţi-vă că o rasă are o anumită culoare a pielii, un anumit tip de păr. Aici sunt în joc condiţiile cosmice, condiţii care depind de spaţiul ceresc, adică de o sferă care se întinde până la Mercur şi care este cea a Arhanghelilor. Iar când întreaga omenire, aşa cum  se  dezvoltă  ea  pe  Pământ  trebuie  să  fie  îndrumată,  condusă,  această  orientare provine dintr-o sferă şi mai vastă, cea care se întinde până la Venus. În sfârşit, atunci când este vorba de Pământul însuşi, impulsul trebuie să provină din centrul întregului sistem.

V-am spus  că  omenirea  noastră  se  dezvoltă  străbătând  etapele  Saturn,  Soare,  Lună, Pământ, Jupiter, Venus şi Vulcan. Entităţile spirituale care dirijează misiunea omenirii dintr-o întrupare planetară în alta sunt Puterile sau Spiritele formei. Acestor entităţi le trebuie un domeniu anume şi acesta nu este altul decât sfera Soarelui. Soarele era deja un astru deosebit în timpul Lunii vechi. Este şi acum deosebit de Pământ şi aşa va fi şi în timpul lui Jupiter. Domeniul său se întinde dincolo de planete. Deci existenţa sa trebuie să fie legată de entităţi al căror domeniu îl depăşeste pe cel al diferitelor planete. Din această cauză Soarele este un astru de excepţie.

Vedeţi deci că locuinţa exterioară a Ierarhiilor nu este atât pe planeta respectivă cât în sferele a căror limită este determinată de aceste planete ca de nişte pietre de hotar. Astfel că spaţiul care se întinde de la Pământ la Lună este impregnat de activitatea Îngerilor, spaţiul de la Pământ la Mercur este câmpul de acţiune al Arhanghelilor şi aşa mai departe. Este vorba de sfere spaţiale şi planetele marchează hotarele activităţilor spaţiale

ale entităţilor spirituale. Astfel, de la om în sus se înalţă o linie continuă de perfecţionare. Omul este înlănţuit de Pămant; ceea ce este veşnic în el şi trece dintr-o încarnare în alta este dirijat de entităţi care nu sunt legate numai de Pământ; ele brăzdează atmosfera şi spaţiul care se întinde până la Lună şi dincolo de ea.

Fiinţa omenească a pornit pe calea evoluţiei pământeşti din timpuri imemoriale şi se află în situaţia unui copil în relaţiile cu un adult. Acesta îl instruieşte pe copil. Acelaşi lucru se petrece cu Ierarhiile în Univers. Omul, ţintuit de Pământ, nu se poate ridica decât treptat apre cunoaştere, spre capacităţile de care are nevoie în lumea noastră. El trebuie să înveţe totul de la entităţile spirituale. De ce era nevoie pentru a se realiza aceasta? A fost nevoie ca la începutul existenţei terestre fiinţe care nu ar fi lost legate de Pământ să coboare din sferele superioare. Ceea ce s-a şi întâmplat. Entităţi care ar fi putut să trăiască pe deasupra Pământului au coborât pe Pământ pentru a le transmite oamenilor lucruri pe care le ştiau, pentru că se aflau la un nivel mai înalt decât omul. Atrebuit ca ele să se încarneze în trupuri omenesti, dar nu pentru propria lor evoluţie, căci ele nu mai aveau nevoie de aşa ceva, aşa cum adultul nu are nevoie să spună alfabetul decât ca să-i înveţe pe copii.

Astfel, mergând înapoi spre era Atlantidei, apoi spre cea lemuriană, regăsim fiinţe care au coborât din lumea care înconjoară Pământul, căreia ele îi aparţin, pentru a deveni Învăţători ai omenirii. Este vorba despre entităţi care fac parte din Ierarhii, cele de pe Mercur şi Venus; fiii lui Mercur şi lui Venus au devenit Învăţătorii din tinereţea omenirii, astfel că în această omenire tânără se găseau fiinţe care nu erau de fapt decât o aparenţă, o Maya pe Pământ. Au existat astfel de fiinţe. Să ne imaginăm că, de exemplu, în era lemuriană un om cu o dezvoltare normală pentru vremea sa ar fi întâlnit pe vreunul dintre aceştia. Sub aspect exterior n-ar fi fost prea diferiţi unul de altul, dar în cel de al doilea coborâse într-un fel un spirit al cărui domeniu se întindea până la Mercur sau la Venus. Deci aspectul lui exterior nu era decât Maya, iluzie; deşi semăna cu ceilalţi oameni, era cu totul deosebit: era un fiu al lui Mercur sau al lui Venus. Aceste lucruri s-au întâmplat în realitate în zorii evoluţiei omeneşti. Fiii lui Mercur şi lui Venus coborau pe Pământ, mergeau  încolo  şi  încoace  printre  oameni,  cu  toate  că  firea  lor  lăuntrică  era  cea  a locuitorilor  lui  Mercur  şi  Venus.  Fii  lui  Venus  erau,  aşa  cum  am  spus,  Spiritele personalităţii.  Cei  care  coborau  pe  Pământ  păreau  că  nu  au  decât  o  personalitate omenească, dar prin puterea lor nemărginită îi conduceau pe oameni. Aceasta era situaţia în era lemuriană: fiii lui Venus dirijau întreaga omenire. Cât despre fiii lui Mercur, aceştia conduceau doar unele părţi ale acesteia. Ei erau la fel de puternici ca cei pe care îi numim Spiritele popoarelor sau neamurilor.

Maya, iluzia, există nu numai in general în lume, ci şi în ceea ce priveşte omenirea. Omul pe care îl vedem poate avea un aspect conform cu ceea ce este el în realitate, ca ceea ce se află în sufletul său, sau acest aspect poate să fie numai Maya. În acest caz el are misiunea unui fiu al lui Mercur sau al lui Venus. Despre aceasta este vorba când se spune că marii conducători de altădată erau „Maya". Aceasta a vrut să spună H.P.Blavatsky când făcea remarca că unii Buddha sunt Maya. Aceste noţiuni ne vin direct din Misterele sacre, trebuie numai să ştii să le înţelegi. Trebuie să ne întrebăm acum cum se face că un fiu al lui Venus poate să coboare pe Pământ, că un Bodhisattva poate să trăiască pe Pământ. Cele referitoare la natura unui Bodhisattva, natura unui fiu al lui Mercur sau al lui Venus, fac parte dintr-un capitol important al evoluţiei terestre în raporturile ei cu Cosmosul. Vom vorbi despre acestea în conferinţa viitoare.

CONFERINŢA a VII-a

Principiile din care este alcătuit omul • Natura Îngerilor şi a Arhanghelilor • Intervenţia Spiritelor personalităţii, a Arhanghelilor
şi a Îngerilor în evoluţia omenirii în timpurile vechi

Düsseldorf, 16 aprilie 1909

Permiteţi-mi  pentru început să fac o remarcă în legătură cu ceea  ce am discutat  la sfârşitul conferinţei precedente. Mai mulţi ascultători mi-au atras atenţia – şi este norrnal că le-a venit această idee – asupra faptului că în schema în care am reprezentat diferitele planete pe una şi aceeaşi linie ar putea fi vorba de ceea ce este numit conjuncţie generală. Aş vrea să vă atrag atenţia în mod deosebit că nu este vorba de aşa ceva. Pentru a ne putea continua studiul, este neapărat necesar să nu rămânem cu impresii greşite.

Aşezăm la început Soarele în centru, după sistemul lui Copernic, apoi ceea ce este numit acum Mercur (care din punct de vedere esoteric este Venus), apoi Venus (adică Mercur pentru esoterism). Urmează, tot după sistemul lui Copernic, Pământul cu Luna sa, orbita lui Marte, cea a lui Jupiter, în fine, cea a lui Saturn. Acesta ar fi sistemul lui Copernic. Am încercat apoi să reproduc ceea ce se învăţa, ca nişte adevăruri elementare, dacă nu chiar direct de către Zoroastru, cel puţin în şcolile discipolilor săi. Se pornea de la constelaţia zodiacală Gemeni, mergându-se până la Soare, ca şi cum prin diversele sfere planetare ar fi trecut o linie. Nu contează dacă planetele se află sau nu în conjunctie; nu contează în ce punct din spaţiu se află Saturn, Jupiter, Marte etc. Am reprezentat în desen semnele lor numai pentru a marca orbitele lor, adică limitele diferitelor Ierarhii.

Dacă vrem să trasăm limita domeniului lui Saturn, trebuie să ne reprezentăm Pământul ca fiind în centru, nu Soarele, şi să trasăm un fel de cerc, mai exact o linie ovală, în aşa fel încât Pământul să devină centrul sistemului. Acelaşi lucru trebuie făcut şi pentru celelalte corpuri cereşti. Insist asupra acestor aspecte, ca să nu consideraţi esenţial ceea ce este accesoriu. Esenţial este să ne reprezentăm astfel domeniile corespunzătoare diferitelor Ierarhii.

Ne vom ocupa acum mai îndeaproape de entităţile care se află imediat deasupra omului. Vom lua ca punct de plecare chiar omul. Într-adevăr, trebuie mai întâi să înţelegem bine ceea ce s-a zis de mai multe ori privitor la natura şi la dezvoltarea sa, pentru a ne putea imagina  fiinţele  care  aparţin  unor Ierarhii  superioare.  Ştim că aşa cum este  şi  cum evoluează pe Pământ, omul este alcătuit în esenţă din patru elemente: corpul fizic, cel eteric, cel astral şi Eul. Putem reprezenta pe fiecare dintre acestea printr-un cerc, Eul fiind cercul cel mai mic. Ştiţi cum se realizează dezvoltarea omului: în cursul evoluţiei sale pe Pământ, el acţionează prin Eul său asupra corpului astral. În linii generale se poate spune că în măsura în care acest corp astral a fost modelat de Eu până când a ajuns să fie stăpânit de el, acest corp devine Manas sau Eu spiritual. Deci Manas nu trebuie considerat  un  element  nou  care  vine  să  se  alăture  celorlalte,  ci  ca  un  produs,  o metamorfoză a corpului astral. Luaţi aminte: ceea ce am spus nu se referă decât la fiinţa omenească. Nu trebuie să generalizăm, ci trebuie să ţinem seama că în Univers fiinţele sunt foarte diferite unele de altele. În desen este reprezentat corpul astral transformat, Manas-ul, ca un cerc aparte; în realitate acesta ar trebui inclus în cel al corpului astral.

În desen apare, de asemenea, corpul eteric transformat de către Eu, căci pe măsură ce se produce această transformare, el devine Budhi sau Spirit al vieţii. Dacă s-a transformat în întregime, el va fi în întregime Budhi. Cât despre corpul fizic, el este menit să devină Atma sau Om-Spirit atunci când va atinge perfecţiunea la care poate ajunge după ce va evolua pe Jupiter, Venus şi Vulcan. Deci, dacă am vrea să reprezentăm schematic omul ajuns la apogeul perfecţiunii  sale, ar trebui să-l arătăm ca fiind constituit din şapte principii: Atma, Budhi,  Manas,  Eu,  corp  astral;  corp  eteric,  corp  fizic;  aceste  şapte principii se întrepătrund şi formează un tot indivizibil. Acest fapt este foarte important.

Căci atunci cănd este vorba de Ierarhiile superioare, în cazul nostru de Îngeri, această schemă nu se mai potriveşte. Îngerii şi-au dezvoltat corpul fizic, pe cel eteric şi pe cel astral în aşa fel încât acestea formează un tot, pe când Eul lor, ca şi Manas, Budhi şi Atma sunt la ei distincte. De fapt numai Manas-ul este pe deplin dezvoltat la Îngeri, pe când  celelalte  elemente  vor  ajunge  mai  tărziu  la  aceasta.  Ei  se  află  încă  în  lumea spirituală, planând pe deasupra lumii fizice. Îngerul nu are ca omul un Eu axat pe un corp fizic. În stadiul de evoluţie în care se află, el nu-si dezvoltă nici Manas-ul pe pământ. De aceea  partea  din  el  care  există  pe  Pământ  nu  pare  deloc  că  ar  aparţine  unei  fiinţe spirituale.  Omul,  asa  cum  il  ştim,  îşi  are  principiile  în  sine  însuşi,  la  el  totul  este organizat, centralizat. În ce priveşte Îngerul, trebuie să ţinem seama de faptul că în lumea noastră corpul său fizic nu este decât o imagine, o oglindire a principiilor spirituale, care, de altfel, nu pot fi văzute decât în lumea spiritului. Corpul fizic al unei făpturi îngereşti se ascunde în apa care curge, şerpuieşte sau se evaporă, în adierile de vânt şi în fulgerele care brăzdează cerul. Omul îşi închipuie că un corp trebuie în mod obligatoriu să fie limitat, îi este greu să creadă văzând ceaţa sau pâcla care se ridică, izvorul care tâşneşte din  pământ,  vântul  care  vuieşte,  fulgerele  care  brăzdează  cerul  că  acestea  sunt manifestări ale Îngerilor şi că dincolo de acest corp fizic – care nu este mărginit în spaţiu – trebuie văzut un element spiritual.

Omul trebuie să dezvolte toate principiile care sunt reunite în el; de aceea îi vine greu să creadă că un corp fizic poate să fie evanescent, fluctuant, fără limite precise. Trebuie să ne dăm seama că optzeci de Îngeri la un loc pot să aibă drept corp fizic o anumită întindere de apă. Nu este nevoie ca acest corp să aibă un contur precis. El poate să fie parţial într-un loc şi partial în altul, foarte departe de primul. Pe scurt, trebuie să ne imaginăm că în tot ceea ce ne înconjoară pe Pământ – apa, aerul şi focul – se află corpurile  Ierarhiei  situate  imediat  deasupra  oamenilor.  Cine  vrea  să  observe  Eul  şi Manas-ul Îngerilor, trebuie să îndrepte o privire clarvăzătoare înspre lumea astrală. Ei ne privesc de acolo, de sus. În sistemul solar, domeniul care trebuie explorat pentru a-i întâlni se întinde până la orbita Lunii. În ce priveşte Îngerii totuşi lucrurile sunt relativ simple. Clarvăzătorul care descoperă corpul fizic al unui Înger într-o oglindă de apă sau în adierea vântului, găseşte acolo şi corpul său eteric şi pe cel astral. De aceea aceste trei elemente  sunt  reunite  în  schema  noastră.  Desigur,  adierea  vântului,  scurgerea  sau evaporarea apei nu sunt numai fenomenele materiale observate de raţiunea obişnuită; în apă, aer şi foc trăiesc în forme multiple elementul eteric şi cel astral al Îngerilor. Dar dacă vrem să descoperim natura sufletului şi a spiritului lor, trebuie să ne îndreptăm privirea clarvăzătoare spre lumea astrală.

Situaţia este alta la treapta următoare, cea a Arhanghelilor. La aceştia corpul astral nu este legat de cel fizic şi de cel eteric. Cele două elemente inferioare sunt despărţite de cele superioare, care se găsesc într-o lume mai elevată. Deci nu poţi avea imaginea completă a unui Arhanghel decât cercelând în două locuri, nu ca în cazul omului la care toate principiile sunt reunite într-o singură entitate. La Arhanghel elementul spiritual se află în înălţimi şi se reflectă în lumea de jos. Corpul său fizic şi corpul eteric nu se pot uni ca atare decât dacă cel fizic este numai aer şi foc. Nu aţi putea de exemplu să simţiţi într-o masă lichidă oarecare corpul fizic al unui Arhanghel; n-aţi putea să-l percepeţi decât în vânt şi în foc şi ar trebui să căutaţi prin clarviziune în lumea spirituală replica spirituală a acestui foc, a acestui vânt, replică care nu este legată direct de corpul fizic şi nici măcar de corpui eteric al Arhanghelului.



Ajungem  apoi  la  entităţile  pe  care  le  numim  Principate,  Archai  sau  Spirite  ale personalităţii. La aceştia, numai corpul fizic se găseşte în lumea materială; toate celelalte sunt în lumea spirituală. Dar corpul lor fizic nu poate trăi decât în foc. Numai în flăcări poate fi sesizat corpul fizic al Principatelor. De fiecare dată când fulgeră, ne putem spune că se întrevede ceva din corpul acestor spirite, dar trebuie să te ridici prin clarviziune în lumea spirituală dacă vrei să găseşti echivalentul spiritual, care în acest caz este despărţit de corp. Pentru cei înzestraţi cu clarviziune este relativ uşor să realizeze asta. Amintiţi-vă că Spiritele personalităţii se află în sfera care se întinde până la planeta numită Mercur de astronomi şi Venus în vechile Mistere. Să presupunem că cineva a dobândit capacitatea de a observa ce se întâmplă în această sferă; el ar putea să perceapă entităţi foarte elevate, Spiritele personalităţii. Dacă îşi îndreaptă privirea clarvăzătoare asupra acestor spirite în ansamblu şi după aceea vede fulgerul ţâşnind din nori, el va vedea oglindindu-se în el, căci corpul lor se află acolo.

Entităţile spirituale şi mai înalte, al căror domeniu se întinde până la Soare, ne preocupă mai puţin în momentul de faţă. Să spunem numai că organele lor de execuţie sunt entităţile de pe Venus şi de pe Mercur, ale căror corpuri fizice se află în foc şi respectiv în aer. Mai pe înţeles se poate spune aşa: entităţile spirituale care trăiesc în Soare au în subordine ca intermediari spiritele de pe Venus în flăcările focului şi spiritele de pe Mercur în vuietul vântului. „Dumnezeu a făcut ca flăcările să-i fie slujitori şi vânturile


60

mesagerii săi" (Psalmul 104). Trebuie să recitim aceste texte din cărţile sfinte, căci ele sunt inspirate din fapte spirituale şi corespund perfect cu cele observate prin clarviziune.

Cele trei Ierarhii care se află imediat deasupra noastră sunt în contact strâns cu propria noastră existenţă. Omul este aşa cum este pentru că a primit ceva de la Pământ, elementul solid.  Acest  fapt  îl  deosebeşte  de  toate  celelalte  fiinţe;  de  aceea  în  fiinţa  lui  se concentrează toate elementele care îl alcătuiesc. Pe vechea Lună, el era asemănător cu alte entităţi; se transforma mereu, ca apa care ia mereu forme noi. Doar pe Pământ putem zice că a fost întemniţat în propria sa piele; acum este o fiinţă independentă, care este constituită  dintr-un  corp  fizic,  un  corp  eteric,  un  corp  astral  şi  un  Eu.  Această individualizare nu datează de prea multă vreme. În prima perioadă a erei Atlantidei, omul nu simţea încă în e1 prezenţa Eului său, ci doar se pregătea să-l primească în întregime. Într-o perioadă şi mai veche a evoluţiei terestre, în era lemuriană, el era alcătuit numai dintr-un corp fizic, un corp eteric şi un corp astral. Reunirea cu Eul s-a făcut treptat, începând din era lemuriană, continuându-se pe toată durata erei Atlantidei. Existau deci în era lemuriană oameni care mergeau încolo şi încoace pe Pământ, dar nu aveau decât un corp fizic, un corp eteric şi un corp astral, ca şi Îngerii; nu erau fiinţe omeneşti capabile să gândească, să se dezvolte în sensul actual al cuvântului.

Atunci s-a petrecut pe Pământ un lucru cu totul deosebit. Oamenii de atunci, din era lemuriană, care nu aveau decât corp fizic, corp eteric şi corp astral nu puteau să se descurce singuri; nu ştiau ce trebuie să facă pe Pământ. Atunci spre ei au coborât din cer mai întâi locuitori de pe Venus, care având, am putea spune, un oarecare raport cu corpul fizic au impregnat şi animat corpurile primilor locuitori ai Pământului. Printre locuitorii Lemuriei circulau fiinţe omeneşti al căror corp era diferit de al celorlalţi, adică era impregnat, animat, de un spirit de pe Venus, un Spirit al personalităţii. Omul avantajat în acest fel exercita o influenţă puternică asupra celor din jurul său. Sub aspect exterior aceşti lemurieni nu prea se deosebeau de ceilalţi, dar prin faptul că purtau în corpul lor un Spirit al personalităţii ei aveau o acţiune intensă de sugestie asupra celor din jur. Astăzi nu există nimic care să se poată compara cu respectul, veneraţia cu care erau înconjuraţi şi supunerea care rezulta din aceasta. Toate migraţiile întreprinse pentru a popula diferite părţi ale Pământului au fost conduse de către astfel de fiinţe în care se încarnaseră Spirite ale personalităţii. Nu aveau nevoie de o limbă (care de altfel nici nu exista încă), nici de semne; doar prezenţa unei asemenea personalităţi era de ajuns. iar când această persoană considera că trebuie să ducă dintr-o regiune în alta mulţimile de oameni, acestea o urmau orbeşte,  fără  să  stea  pe  gânduri.  Căci  nici  gândirea  nu  exista  pe  atunci.  Ea  nu  s-a dezvoltat decât mai târziu.

Unele spirite de pe Venus, Spirite ale personalităţii, au coborât deci în lumea noastră la începutul erei lemuriene. Acţiunea celor ce luaseră astfel chip omenesc (asa cum era chipul  omenesc  pe  atunci)  avea  o  importanţă  cu  totul  deosebită  pentru  Cosmos  în ansamblul său. Ei puteau să conducă popoarele dintr-o ţară în alta deoarece ştiau lucruri care pot fi ştiute când cunoşti nu numai Pământul, ci şi tot ce-l înconjoară.

Pe  măsură  ce  evoluţia  omenirii  a  continuat,  a  apărut  necesitatea  unei  intervenţii  a Arhanghelilor, Spiritele de pe Mercur, în această evoluţie. A fost nevoie ca aceştia, la rândul lor, să însufleţească lumea noastră, să-i dea un nou avânt. Aceasta s-a petrecut mai ales în vremurile Atlantidei. Spiritele legate de Mercur, Arhanghelii, au putut atunci să anime, să însufleţească corpurile fizice  şi eterice ale unor oameni care totuşi nu se deosebeau prea mult de ceilalţi ca aspect exterior. V-am spus în conferinţa precedentă că Arhanghelii aveau ca misiune să dirijeze popoarele în totalitatea lor. Fiinţa omenească

care purta în sine un Arhanghel putea să transmită întregului neam atlant legile înscrise în ceruri.

În era lemuriană, când era încă nevoie să se acţioneze în mod general, marii conducători ai popoarelor erau însufleţiti de Spiritele de pe Venus. În era Atlantidei cei în care se încarnau Arhanghelii aveau de condus populaţii mai puţin numeroase. „Preoţii regi" din era Atlanlidei erau de fapt Maya. Nu erau în nici un caz ceea ce păreau să fie sub aspect exterior. În corpul lor fizic şi în cel eteric trăia un Arhanghel; el era cel care acţiona de fapt. Mergând înapoi până în vremurile Atlantidei, putem afla locurile sacre ale acestor conducători  ai  omenirii.  Ei  acţionau  din  centre  secrete,  de  unde  căutau  să  sondeze misterele universului. Căutările şi hotărârile provenind din aceste centre pot fi grupate sub numele de „oracole", cu toate că originea acestui cuvânt este mai târzie. El este corespunzător pentru acele locuri sacre în care predicau sau unde domneau aceşti oameni din Atlantida care adăposteau fiecare câte un Arhanghel. Aceşti mari magiştri chemau la sine alţi oameni, pe care îi pregăteau să devină slujitori, preoţi, ai acestor oracole.

Este important să se ştie că în străvechea Atlantidă existau oameni în ale căror corpuri fizice şi eterice se încarna câte un Arhanghel. Dacă cineva înzestrat cu clarviziune s-ar fi găsit în faţa unuia dintre aceşti Învăţători, ar fi văzut bineînţeles un om fizic, dar dincolo de acest corp fizic ar fi văzut cum se înalţă o formă uriaşă pierzându-se în înălţimi neconturate: acesta era Arhanghelul inspirator. Această fiinţă avea o dublă personalitate. La moartea sa, corpul fizic se destrăma, cu toate că purtase în el un Arhanghel, dar corpul său eteric nu se destrăma. În domeniul spiritual este necesar să se producă unele excepţii de la regulile valabile în cazuri generale. Spunem – şi este în general perfect adevărat – că la moarte omul îşi părăseşte la început corpul fizic, apoi după un timp corpul eteric, cu excepţia unor slabe rămăşiţe. Dar acest lucru este aşa numai în general. Exista o diferenţă substanţială  între  corpul  eteric  al  unui  iniţiat  al  oracolelor Atlantidei  animat  de  un Arhanghel şi cel al unui om obişnuit. Un corp eteric atât de preţios nu se pierde, el este păstrat în lumea spirituală. De aceea cele şapte corpuri eterice ale celor şapte mari magiştri ai oracolelor din Atlantida au fost conservate de către cel care conducea cel mai elevat dintre aceste oracole. Căci aceste corpuri eterice se formaseră iniţial prin faptul că în ele au vieţuit Arhanghelii; la moartea celui iniţiat, aceştia se înălţau bineînţeles în sfere superioare. Sigur că păstrarea acestor corpuri eterice nu se făcea în mod fizic, ci conform unor legi ale spiritului.

Iniţiatul atlant al oracolului solar nu este altul decât cel numit atât de frecvent „Manu", cel care a condus spre Asia pe supravieţuitorii populaţiei atlante, cu intenţia de a fonda acolo civilizaţii postatlante. El a instruit mai multe generaţii de oameni, şi când şapte dintre aceştia au fost destul de pregătiţi, dezvoltaţi, el a făcut să pătrundă în corpul lor eteric cele şapte corpuri eterice care fuseseră marcate de pecetea Arhanghelilor. Aceste şapte personaje menite astfel să fondeze prima civilizaţie de după Atlantida sunt sfinţii Rishi ai vechii civilizaţii hinduse. Aşa au conlucrat trecutul, prezentul şi viitorul. Cei şapte oameni pe care îi numim sfinţii Rishi ni s-ar fi părut oameni foarte simpli, căci corpul lor astral şi Eul lor nu erau la înălţimea corpului lor eteric. Ceea ce puteau să realizeze se datora acelui corp eteric în care în unele momente acţiona inspiraţia; atunci vorbeau într-un fel în care n-ar fi putut vorbi de la sine. Din gura lor ieşeau cuvinte inspirate de corpul lor eteric. Când erau lăsaţi să judece cu propriile lor puteri, erau oameni simpli, dar în ceasurile de inspiraţie ei dezvăluiau, prin virtuţile corpului lor eteric, cele mai mari mistere ale sistemului nostru solar şi ale Universului în general.

Căci la începuturile erei postatlante omenirea nu era destul de înaintată pentru a se putea lipsi  de  inspiraţia  venită  de  sus.  Am  văzut  că  pentru  populaţia  lemuriană  această

inspiraţie se datora faptului că trupul fizic era animat de Spiritele personalităţii; în timpul Atlantidei, corpul fizic şi cel eteric erau însufleţite de Arhangheli. Marii conducători ai erei de după Atlantida au fost la început animaţi de Îngeri care pătrundeau în corpul fizic, eteric şi astral. Acesti mari îndmmători din primele timpuri ale erei de după Atlantida nu aveau deci numai un corp fizic, un corp eteric şi un corp astral uman; în ele se întrupa un Înger, ceea ce le dădea posibilitatea să-şi revadă încarnările anterioare. Omul obişnuit nu poate asta, deoarece nu s-a dezvoltat încă până la starea de Manas. Trebuie ca la început să atingă el însusi treapta de Înger. Aceşti mari îndrumători, deşi ieşiţi din rândurile populaţiei obişnuite, purtau în ei o făptură îngerească care îi însufleiea, îi impregna. Deci şi ei erau „Maya", adică fiinţe diferite de ceea ce păreau că sunt. Marii îndrumători din vremurile străvechi erau astfel călăuziţi de Îngeri, care le dădeau ceea ce le trebuia ca să fie învăţători şi conducători ai omenirii. Marii întemeietori de religii purtau şi ei în corp Îngeri care vorbeau prin intermediul lor.

Am prezentat astfel evoluţia care a avut loc de regulă în lume, dar fenomenele nu se desfăşoară totdeauna atât de ordonat. Este drept că unele fiinţe omeneşti serveau ca purtători de cuvânt pentru Spiritele personalităţii în era lemuriană, pentru Arhangheli în era atlantă şi pentru Îngeri în era postatlantă. Totuşi, chiar în această din urmă epocă, mai găsim fiinţe care adăpostesc, chiar în corpul lor fizic, un Spirit al personalităţii, aşa cum se întâmpla în alte cazuri în era lemuriană. Deci pot să existe, în era post-Atlantida, oameni care prezintă trăsături caracteristice ale popoarelor în care se află, fiind totuşi încarnarea unuia dintre aceste Spirite, căci omenirea are încă nevoie de acesti mari îndrumători. Tot în această epocă se pot întâlni şi oameni care poartă în ei un Arhanghel, un Spirit al lui Mercur, care le însufleţeşte corpul fizic şi îndeosebi corpul eteric. Există, în sfârşit, şi aceia care sunt animaţi în corpul fizic, în cel eteric şi în cel astral, sunt inspiraţi de către o făptură îngerească, deci prin gura cărora vorbeşte un Înger.

În  doctrina  orientală  aceste  personaje  au  primit  nume speciale.  Cel  care  are  aspect exterior de om din era postatlantă, deşi este animat chiar până în corpul său fizic de un Spirit  al  personalităţii,  este  numit  Dhyani-Buddha.  Este  numele  general  dat  acestor oameni. Cei care, în aceleaşi vremuri, sunt animaţi până în corpul lor eteric de către un Arhanghel sunt numiţi Bodhisattva. Iar cei animaţi de către un Inger în corpul lor fizic, eteric şi astral sunt numiţi Buddha omeneşti. Există astfel trei grade, cele de Dhyani-Buddha, de Bodhisattva şi de Buddha omenesc. Aceasta este adevărata doctrină despre diverşii Buddha şi clasificarea lor în corelaţie cu Ierarhiile.

Astfel de fapte impresionante ni se dezvăluie atunci când ne întoarcem la omenirea de la începuturi, din primele faze de dezvoltare: printre oamenii de atunci existau unii prin intermediul cărora se exprimau marile Ierarhii ale Cosmosului. Apoi, încetul cu încetul, Spiritele din Ierarhiile superioare care acţionau deja pe când Pământul nostru nu exista încă  au  părăsit  pe  locuitorii  acestei  planete,  pe  măsură  ce  acestia  se  dezvoltau.  O înţelepciune profundă a fost revelată astfel şi este foarte important să vedem cum a fost transmisă oamenilor de odinioară această înţelepciune originară.

Când auzim ca se vorbeste de Buddha, trebuie să ţinem seama de următorul fapt: în doctrina orientală nu este vorba de un singur Buddha, ci de mai mulţi, aflaţi desigur pe trepte diferite de perfecţiune. Un Buddha poate trăi pe pământ, dar îndărătul lui s-ar putea găsi un Bodhisattva sau chiar un Dhyani-Buddha. Se poate întâmpla ca aceştia să nu coboare până în corpul fizic, ca Bodhisaltva să nu anime decât corpul eteric. În cazul acesta el rămâne nevăzut, dar inspiră pe un Buddha omenesc deja posedat de către un Înger şi al cărui corp eteric este inspirat de către un Arhanghel. Esenţial este ca noi să ne adâncim  astfel  privirile  în  minunata  complexitate  a  naturii  omeneşti.  Nu  putem  să

înţelegem  bine  personalităţile  din  vechime  decât  dacă  le  considerăm  ca  puncte  de întâlnire a diferitelor entităţi care trăiesc şi se manifestă prin intermediul lor. Căci, de fapt, în unele epoci nu există destui oameni de seamă capabili să fie inspiraţi de Spiritele care trebuie să-şi exercite acţiunea lor. Atunci se întâmplă ca un singur personaj să fie inspirat,  animat  de  diverse  fiinţe  aparţinând  Ierarhiilor  spirituale.  Uneori  nu  numai Spiritele de pe Mercur dar şi cele de pe Venus ne vorbesc prin cei pe care îi vedem în faţa noastră. Aceste noţiuni ne dau posibilitatea să înţelegem ce reprezintă evoluţia omenirii, care este natura adevărată a unor personalităţi cărora nu le vedem decât aparenţa fizică, care este „Maya".

În conferinţa următoare, vom căuta să ne facem o idee asupra originii planetelor; până acum am vorbit despre ele doar ca elemente de demarcaţie pentru diferitele sfere; le vom vedea acum ca locuinţă a entităţilor care sunt legate de fiecare dintre ele.



CONFERINŢA a VIII-a

Semnele zodiacale • Primele elemente ale corpului omenesc • Corespondenţa lor cu semnele Zodiacului

Düsseldorf, 17 aprilie 1909

Capitolul  pe  care  îl  abordăm  astăzi  în  cadrul  studiului  nostru  referitor  la  entităţile superioare şi la raporturile lor cu Universul poate să pară foarte tulburător pentru omul modern, ale cărui cunoştinţe privind lumea şi condiţiile existenţei terestre se bazează pe lucrări de popularizare a ştiinţei, căci astăzi vom vorbi despre lucruri asupra cărora savanţii noştri nu au nici cea mai mică idee. Dar reciproca nu este valabilă; cel care este preocupat de ocultism poate să înţeleagă perfect, din punctul său de vedere, faptele stabilite de ştiinţa modernă şi nu veţi găsi nici o contradicţie între ceea ce s-a spus în aceste  conferinţe  şi  faptele  respective,  dar  nu  este  întotdeauna  uşor  să  stabileşti  un echilibru între cele două puncte de vedere. Totuşi, cei dintre dumneavoastră care vor avea răbdarea să-şi continue studiile vor vedea că până la urmă aceste lucruri alcătuiesc un singur tot.

Am mai tratat acest subiect, de exemplu în ciclurile de conferinţe de la Stuttgart şi de la Leipzig, dar din alt punct de vedere. Şi aici, cel care examinează superficial lucrurile ar putea sesiza unele contradicţii. Aceasta deoarece eu nu am misiunea să expun, în aceste conferinţe, teorii fondate pe speculaţii, ci fapte dezvăluite prin clarviziune. Însă aceste fapte se înfăţişează diferit, în funcţie de punctul de observaţie în care te afli. Un arbore văzut din diverse părţi prezintă aspecte diferite, deşi nu este decât acelaşi arbore. Acelaşi lucru se petrece şi în domeniul faptelor spirituale, atunci când lumina cade asupra lor din părţi diferite. Desigur, nu ne-ar fi greu să clădim, plecând de la câteva concepte abstracte, un întreg sistem mai mult sau mai puţin coerent: dar noi pornim din partea de jos şi unitatea armonioasă va apărea ca o încoronare a întregului edificiu. Trebuie însă să analizăm întotdeauna în ce sens şi cu ce scop a fost spus un lucru.

Când citim, de exemplu, într-o lucrare de popularizare că aerul, gazul, ar trebui să aibă pe Jupiter aceeaşi consistenţă ca mierea sau smoala şi când spunem că din punctul de vedere al ştiinţei spirituale această idee este absurdă, ni se poate răspunde: „Nu ştiţi că în prezent se poate produce aer cu această consistenţă?" Desigur, acest fapt a fost stabilit ştiinţific,

dar nu despre asta este vorba; consideraţiile noastre nu urmăresc această linie. Ceea ce ştiinţa numeşte aer poate fi condensat, tot aşa cum prin îngheţ apa poate deveni dură ca o piatră. Dar problema este să ştim dacă privim lucrurile în funcţie de modul lor de a acţiona în viaţă sau dacă, după sistemul ştiinţei noastre actuale, le considerăm ca pe nişte substanţe moarte. Este evident că gheaţa este apă solidificată; dar ce ar spune cel căruia i s-ar sugera să folosească gheaţa  pentru  a pune în miscare  roata  morii?  Ceea ce ne interescază nu este ideea abstractă că gheaţa este de fapt apă, important este să înţelegem cum se desfăşoară lucrurile în Univers. Din acest punct de vedere lucrurile sunt total diferite faţă de poziţia pe care ne aflăm când vorbim de metamorfoza pur materială reprezentată de această condensare. Aşa cum roata morii nu poate să se învârtească datorită gheţii, tot aşa aerul de consistenţa mierii nu poate fi respirat. Acesta este aspectul care interesează pentru cunoaşterea spirituală. Pentru aceasta, globurile cereşti nu sunt numai corpuri materiale cu un anumit volum, mişcându-se în spaţiul universal, aşa cum le consideră mitologia astronomică modernă. Ştiinţa spirituală le studiază în existenţa lor vie, spirituală, adică în mod integral. Deci în felul acesta vom analiza ceea ce se poate numi geneza fiecăruia dintre ele.

Să luăm mai întâi ca exemplu apariţia vechiului Saturn, care, după cum am văzut, este punctul de plecare al întregii noastre evoluţii. V-am spus că la începuturile sale Saturn egala ca mărime întregul nostru sistem solar, dar nu trebuie să ni-l închiptum doar ca un simplu glob material; ştim că în el nu se găsea nici una din stările materiei care astăzi este numită solidă, lichidă sau gazoasă; el era alcătuit numai din foc, din căldură. Să-l reprezentăm printr-un cerc (a,b,c,d,), ca în desenul alăturat.



























Am mai spus, după cum cred că vă amintiţi, că atunci când globul acesta al lui Saturn s-a transformat în glob solar, în spaţiul dimprejurul lui au apărut entităţile care alcătuiesc

Zodiacul. Totuşi Zodiacul exista deja în jurul vechiului Saturn, dar era mai puţin dens decât în perioada următoare. Să ne închipuim cum acţionau în jurul vechiului Saturn Tronurile, Heruvimii şi Serafimii. Linia A, B, C, D reprezintă în desen Zodiacul spiritual. Am  putea  să  ne  punem  întrebarea  dacă  această  concepţie  este  în  concordanţă  cu denumirile  actuale  ale  semnelor  zodiacale.  Aşa  este.  Să  vedem  cum  trebuie  să  vă reprezentaţi acest lucru.

Închipuiţi-vă că aţi fi pe vechiul Saturn şi că, ridicând mâinile, arătaţi cu degetul partea de cer care  este  deasupra  voastră; aceasta  cuprinde  unele Tronuri,  unii  Heruvimi şi Serafimi; dacă v-aţi deplasa mai departe şi aţi face aceleaşi lucruri, aţi indica partea de cer în care se află alte Tronuri, alţi Heruvimi şi Serafimi, căci acesle trei grupuri de entităţi formează un cerc în jurul vechiului Saturn. Fiinţele din aceste Ierarhii nu sunt toate la fel, ci se deosebesc foarte clar unele de altele; ele sunt individualizate, astfel că cele care se găsesc într-o parte a cerului se deosebesc de cele din alte părti. Ţinând seama de aceste diferenţe, fiecărei părţi i-a fost atribuită o anumită constelaţie. Este semnul distinctiv  al  acelei  porţiuni. Am  putea  spune:  în  această  direcţie  se  află  Tronurile, Heruvimii şi Serafimii cunoscuţi sub numele de Gemeni; în alta cei cunoscuţi sub numele de Leu, Rac etc. Acestea sunt semne indicatoare, ca să zicem aşa, stâlpii care marchează în ce direcţie se află anumite entităţi. Constelaţiile în sine nu sunt decât aceasta, dar trebuie să ne dăm seama că atunci când vorbim de Zodiac este vorba înainte de toate de entităţi spirituale.

Tronurile au fost cele care şi-au exercitat acţiunea în primul rând. Ele erau atât de avansate în evoluţia lor, încât puteau să-şi răspândească propria lor substanţă. Ele au revărsat încetul cu încetul această substanţă calorică în masa lui Saturn, ceea ce a dat naştere,  de  jur  împrejurul  acestui  glob,  formaţiunilor  pe  care  le-am  numit  „ouă  de căldură"; expresia are în ea ceva grotesc, dar a fost vorba într-adevăr de forme ovoide. Aţi putea să vă întrebaţi ce este cu această substanţă calorică şi dacă ea exista de mai înainte. Ceea ce exisţa deja era un fel de foc cosmic neutru, care de fapt se confunda cu spaţiul cosmic. Deci am putea spune ca mai înainte exista numai spaţiul, care într-un fel a fost mărginit, delimitat de o suprafaţă prin care s-a instilat substanţa calorică a vechiului Saturn. În momentul când această substanţă pătrunde în globul lui Saturn, unele entităţi intervin din două părţi. Am văzut deja că în interiorul acestui glob acţionează Spiritele formei, ale mişcării şi ale inţelepciunii, în timp ce Tronurile, Heruvimii şi Serafimii îşi exercită acţiunea din afară. Astfel aceste entităţi colaborează.

Aţi văzut în prima conferinţă că există un foc interior, psihic, pe care îl resimtim în noi ca o senzaţie de mulţumire, şi un foc care este perceput din afară. Între acestea două se află căldura  neutră,  care  constituie  „ouăle  de  căldură".  Deasupra  lor  se  întinde  căldura psihică, care radiază din exterior înspre interior, dar înfrânându-se. Este ca şi cum această căldură psihică radiantă ar avea o reţinere să pătrundă în căldura neutră închisă în spaţiul lor; în înteriorul acestora căldura care poate fi percepută în mod real este reflectată, astfel că „oul de căldură" este prins între doi curenţi de căldură, un curent psihic exterior şi un curent interior, singurul perceptibil sub raport fizic pentru simţurile noastre. Atunci, sub acţiunea conjugată a acestor două feluri de căldură, fiecare dintre „ouăle de căldură" începe o mişcare de rotaţie. El descrie un cerc în jurul lui Saturn, expunându-se astfel acţiunii succesive a diferitelor grupuri de Tronuri, Heruvimi şi Serafimi.

Atunci se petrece ceva cu totul deosebit: fiecare dintre aceste ouă ajunge iarăşi în punctul de unde a plecat, la locul unde a fost produs. Se opreste aici, nu poate merge mai departe (acestea sunt lucrurile pe care ni le dezvăluie observaţia spirituală). Formarea acestor ouă nu durează decât un timp. Apoi ca încetează şi nu se mai reia. Când toate se opresc, ele

cad unul peste altul şi ajung să formeze unul singur. Astfel, după un timp se formează un glob, constituit din materia calorică cea mai densă; poate fi numit în mod justificat Saturn, deoarece se află pe orbita actuală a lui Saturn. Şi cum într-un anumit fel totul se repetă, acelaşi proces a avut loc la începutul evoluţiei terestre. Planeta Saturn de astăzi s-a format ea însăsi prin faptul că a fost oprită într-un anumit punct, cu toate că nu exact în acelaşi în care s-a oprit vechiul Saturn, căci a existat un decalaj. Însă procesul de formare a fost acelaşi. Deci din marele Saturn iniţial, a apărut un glob mic, ca urmare a acţiunii concomitente a entităţilor cosmice care fac parte din Ierarhii.

Să ne oprim acum asupra locului unde s-au adunat toate ouăle pe acel Saturn originar. Iată ce spuneau despre aceasta înţeleptii de odinioară: primul element al corpului fizic omenesc a apărut pe Saturn. În forma sa de la început, acesta era făcut din căldură şi în această căldură se prefigurau toate organele care s-au dezvoltat mai apoi. Acolo unde s-a oprit primul ou care se pusese în mişcare s-a format prima schiţă a acelui organ care, atunci când se opreşte, imobilizează, face să se oprească întregul organism fizic: inima. Prima schiţare a inimii a avut deci ca punct de pornire primul impuls dinamic, dar ea nu a apărut decât atunci când mişcarea a încetat. De aceea inima este organul care opreşte toate funcţiile corpului fizic, atunci când încetează să mai bată.

În limbajul iniţiaţilor de altădată se dădea câte un nume special fiecărei părţi a trupului omenesc. Inima era numită Leu. Când se punea problema în ce parte a Zodiacului a apărut  primul  element  al  inimii  omeneşti,  înţelepciunea  primordială  îi  desemna  pe Serafimii, Heruvimii şi Tronurile care acţionau într-un loc anume: în Leu. Ca şi cum s-ar fi proiectat pe sine însuşi în spaţiul universal, omul dădea astfel unei regiuni a Zodiacului numele  de  Leu,  pe  care  obişnuia  să-l  atribuie  unei  părţi  a  organismului  său. Corespondenţele s-au stabilit în acest fel.

La fel s-a întâmplat cu toate celelalte părţi ale corpului omenesc; toate au fost formate de către Zodiac. Inima s-a schiţat în regiunea Leului. Ceea ce se află în apropierea inimii şi are rolul să o protejeze era numit platoşă; aceasta s-a prefigurat într-o regiune care o preceda pe cea a inimii, căreia i s-a dat apoi numele unui animal înzestrat de la natură cu o platoşă, Racul*. De aceea regiunea vecină cu Leul poartă acest nume. Toate celelalte regiuni  ale  Zodiacului  au  fost  numite  după  acelaşi  principiu.  De  fapt,  numele  care desemnează diferitele regiuni ale cercului zodiacal provin de la corpul omenesc proiectat în spaţiu, cu toate că nu este prea uşor să descoperim intenţiile care au dus la acordarea acestor denumiri. Numele nu au ajuns la noi în toate cazurile în linie dreaptă; adesea trebuie să cauţi sensul iniţial al termenului pentru a vedea clar.

* Numit şi Cancer, după numele său latin (n. red.).

Pentru moment nu ne ocupăm de felul cum a dispărut, s-a destrămat vechiul Saturn; vom vedea cum s-a continuat evoluţia după Pralaya. Căci după dispariţia acestei formaţiuni a apărut alta şi a avut loc o nouă evoluţie. La început s-a produs o repetare a ceea ce se petrecuse pe Saturn. Apoi, după ce toată existenţa de pe Saturn s-a repetat în acest mod, a început noua evoluţie, cea pe care o cunoaştem sub numele de vechiul Soare. Acum nu se mai sacrifică Tronurile, ci alte entităţi spirituale, cele pe care le numim Dominări sau Spirite ale înţelepciunii. Tronurile sunt entităţi mai puternice; ele au putut să dea din propria lor substanţă, din făptura lor de căldură, căldura vechiului Saturn. Dominările nu pot da ca ofrandă decât un corp eteric mai diafan. Omul poseda deja germenul corpului fizic; la acesta Spiritele înţelepciunii au adăugat acum un corp eteric, şi lucrul acesta se petrece, am putea spune, într-un al doilea spaţiu în interiorul primului. Imensa sferă originară a vechiului Saturn s-a comprimat şi ca urmare a devenit mai densă.

Prin aceasta a fost posibil ca în vechiul Soare să nu fie numai substanţă calorică, ci, datorită faptului că aceasta s-a condensat, şi o substanţă gazoasă, aeriană. De la margine, Dominările colaborau acum cu entităţile pe care le-am numit mai înainte, iar în interiorul acestei sfere solare nu mai erau decât Spiritele formei şi ale mişcării. Toate celelalte acţionau din afară.

Apoi, ca şi pe vechiul Saturn, s-au format diverşi curenţi; ei se datorau Spiritelor din cercul exterior, din care fac parte acum Dominările, ceea ce face ca aceşti curenţi să fie ceva mai denşi decât cei produşi mai înainte de către Tronuri. Masa gazoasă se strânge şi între aceste două feluri de curenţi se formează un glob vaporos, care se distinge de globul lui Saturn şi de fiinţele care erau legate de acela prin faptul că nu este constituit numai din substanţă calorică, ci este impregnat de eteric. Cu toate că are densitatea gazului, acest glob solar este plin de viaţă. Globul întreg trăieşte, este o fiinţă înzestrată cu viaţă interioară. Pe când Saturn era înzestrat cu mobilitate internă, cu vioiciune, până în clipa când mişcarea lui a fost oprită de Leu, Jupiter (putem să-l numim aşa, căci planeta Jupiter de astăzi constituie o repetare a unei părţi a Soarelui care s-a desprins din el) este înzestrat cu vitalitate internă.
























Bulele ovoide care se învârtesc pe vechiul Soare sunt deci fiinţe vii de mari dimensiuni. Dar ele nu mai apar în regiunea Leului, ci în cea care poartă numele de Vultur. Din acea parte a cerului vine impulsul spre globul solar, spre acea fiinţă trăitoare în spaţiul cosmic. După ce o astfel de bulă vie a făcut înconjurul soarelui, ea revine în regiunea Vulturului, dar atunci se întâmplă altceva. Sub aceeaşi influenţă care a adus-o la viaţă, ea moare, este ucisă. Una după alta, toate bulele sunt ucise, şi când altele noi nu se mai nasc se termină şi viaţa Soarelui. Deci această viaţă consta în apariţia bulelor pe care un impuls venind din spaţiu le omora acolo unde se adunaseră în cele din urmă. Această lovitură de moarte venită din spaţiul universal, pe care a primit-o Soarele, a fost resimţită ca fiind datorată Scorpionului.  De aceea  această  regiune  a fost  numită Vultur, pentru că  dădea  viaţă materiei neînsufleţite, dar şi Scorpion, pentru că din ea emanau forţe ale morţii.

Se poate spune deci că în regiunea Leului se află forţe zodiacale care au fixat, au imobilizat, primele elemente ale vieţii fizice omeneşti, iar din regiunea Scorpionului provin acele forţe care pot ucide viaţa. Vom vedea mai departe ce raport este între situaţia de atunci şi cea de acum. Un văl des, o Maya deasă acoperă condiţiile care domneau la începuturi.

Acum, după ce am înţeles sensul acestor denumiri şi ansamblul procesului cosmic, nu mai avem nevoie să ne pierdem în amănunte. Totuşi trebuie să revenim la o problemă: ce este  deci  Saturn?  Este  un  glob  de  căldură.  Greşiţi  total  dacă  privind  acest  astru  îl comparaţi cu altele, ca de exemplu Marte sau Jupiter. Ceea ce vedeţi în cer nu este decât un spaţiu cald şi puteţi să-l vedeţi pentru că vă apare printr-un spaţiu luminat. Cum arată un obiect lipsit de lumină văzut printr-un spaţiu luminat? Are o nuanţă albastră. Vă puteţi da  seama  de  asta  privind  flacăra  unei  lumânări.  Ea  este  albăstruie  în  centru  şi  e înconjurată de un fel de aureolă luminoasă. Întunericul văzut dincolo de lumină pare întotdeauna albastru. Ştiu că ceea ce vă spun riscă să fie considerat o absurditate din punctul de vedere al opticii actuale, totuşi acesta este adevărul. Fizicienii de astăzi nu ştiu de ce tot spatiul ceresc pare albastru. El pare astfel pentru că în realitate este întunecat, negru, dar îl vedem dincolo de un spaţiu luminat. Tot ce este întunecos, văzut printr-un spaţiu luminat, pare albastru. De aici şi aspectul albăstrui al lui Saturn. Cele spuse de noi se potrivesc pe deplin cu faptele ştiintifice, dar nu cu teoriile mai mult sau mai puţin fanteziste referitoare la ele.

Ajungem acum la Marte, pe care putem să-l explicăm în acelaşi fel. Ar trebui să ni-l reprezentăm ca pe un mare glob gazos, care s-a condensat prin răcire până la consistenţa unui  lichid.  Din  mediul  apos  foarte  fluid  se  detaşează  într-un  punct  o  bulă  lichidă condensată şi toate câte mai apar apoi ajung să se oprească; dar în timp ce pe Saturn mişcarea de rotaţie este oprită de Leu şi pe Jupiter (sau Soare) moartea este produsă de Scorpion, bulele de apă de pe Marte se opresc şi ele, cu toate că aici lucrurile se petrec puţin mai altfel.

Actualul Marte este deci o repetare a vechii Luni. Orbita lui delimitează spaţiul ocupat odinioară de ea. Este partea de Lună care a rămas vie; este polul opus al Lunii noastre, care nu este decât zgură. Ceea ce a rămas viu se menţine în actualul Marte. Acesta corespunde celei de a treia stări de evoluţie a sistemului nostru planetar, cea a vechii Luni. Este deci în esenţă un corp lichid. Or, tocmai pe această Lună veche – sau dacă vreţi Marte vechi – omului i s-a adăugat un corp astral, adică prima formă de conştiinţă. Corpul omului era alcătuit atunci din substanţa lichidă a lui Marte – sau a Lunii vechi. Aşa cum pe Pământ el este făcut din substanţă terestră, pe vechea Lună era alcătuit din foc, aer şi apă. Din acest motiv ar fi putut fi considerat ca un om acvatic, ceea ce devenise de fapt prin adăugarea corpului astral. Nu era încă o individualitate umană, un Eu, ci doar o fiinţă înzestrată cu astralitate, datorită unui impuls primit dintr-o anumită parte a Zodiacului. Acest impuls a făcut să oscileze mişcarea sa de rotaţie şi l-a făcut să revină în punctul de unde plecase. El venea din regiunea numită Vărsătorul de apă. Vărsătorului îi datorează omul faptul că pe vechea Lună – sau vechiul Marte – a primit conştiinţa.

Ajungem acum la Pământ, a patra stare a evoluţiei cosmice. La început se repetă primele trei stări; se formează un Saturn, apoi un Soare, care dă naştere lui Jupiter, apoi o Lună, care dă naştere lui Marte. În sfârşit, apare Pământul, din care se separă Soarele şi partea care constituie Luna actuală. Ştiţi că omul a primit primul germen al Eului în epoca lemuriană, când Luna s-a despărţit de pământ; aceasta nu s-a putut realiza decât datorită unui nou impuls venind din exterior, care a determinat o mişcare de rotaţie; după ce a

avut loc o primă rotaţie, cel care a primît impulsul respectiv a fost destul de matur ca să absoarbă un Eu în prima sa formă. Toate acestea s-au petrecut în era lemuriană şi sub semnul numit astăzi al Taurului. În epoca în care au fost alese aceste nume, lucrurile acestea mai erau încă simţite foarte clar, foarte concret. Este mai ales cazul Misterelor egiptene şi caldeene iar semnificaţia reală a acestor denumiri nu mai este cunoscută decât în şcolile de iniţiere adevărate.

Primul germen al Eului se exprimă prin cuvânt, prin sunetul vorbit. Formarea vocii se află într-un raport cu totul deosebit – asupra căruia nu insistăm aici, dar pe care îl cunosc toţi ocultiştii – cu fenomenul reproducerii, ceea ce se poate deduce din faptul că la băieţi vocea se schimbă la pubertate. Există un raport ascuns. Dar tot ce ţine de aceste facultăţi, de aceste procese, era considerat odinioară că este pentru om natura sa de taur. De aici vine denumirea acestui semn zodiacal, care are pentru Pământ aceeaşi importanţă ca Leul pentru Saturn, Scorpionul pentru vechiul Soare, Vărsătorul pentru vechea Lună.

Epoca egipteană a fost a celei de a treia civilizaţii de după Atlantida, prima fiind cea a Indiei antice, iar a doua cea a Persiei străvechi. Or, aşa cum am arătat de multe ori, există corespondenţe între aceste civilizaţii post-Atlantida şi marile faze ale evoluţiei terestre. Era  lemuriană  a  fost  a  treia  dintre  aceste  faze.  De  asemenea,  doctrina  secretă  a egiptenilor era în esenţă reflectarea spirituală a evenimentelor care avuseseră loc în decursul acelei ere. Preoţii Misterelor egiptene ştiau mai bine ca oricine ce se petrecuse atunci, căci aceste lucruri se reflectau în civilizaţia cu totul deosebită a Egiptului, de unde legăturile acestei civilizaţii cu semnul Taurului, în general cu cultul Taurului.

Vedeţi că nu este uşor să cunoaştem faptele care s-au desfăşurat cu adevărat când s-au format marile corpuri cercşti. Am văzut totuşi că nu poate fi vorba de un proces mecanic, asa cum presupune teoria lui Kant şi Laplace, ci de o creaţie vie, datorată Ierarhiilor spirituale, a ceea ce vedem astăzi sub formă de aştri ca Saturn, Jupiter şi Marte.



CONFERINŢA a IX-a

Omul macrocosmic • Punctul şi circumferinţa • Karma planetelor • Conducătorii
spirituali ai omenirii şi Karma popoarelor • Transformarea corpurilor omului

Düsseldorf, 18 aprilie 1909, dimineaţa

După o expunere ca cea din conferinţa anterioară este normal să apară o mulţime de întrebări, iar în privinţa marilor adevăruri care se referă la Cosmos unele detalii pot să rămână de neînţeles. Am insistat deja asupra faptului că această expunere nu se bazează pe date speculative sau schematice, ci pe fapte reale consemnate în cronica Akasha. De aceea aceste fapte nu pot fi reunite decât ulterior într-un sistem coerent. Vom răspunde totuşi la una din întrebările pe care unii dintre voi ar fi putut să şi le pună: ce se întâmplă cu  planetele  care  şi-au  terminat  evoluţia?  În  ultima  noastră  conferinţă  am  urmărit evoluţia planetei până când ea a devenit autonomă, vizibilă. Dar acum s-ar putea spune: planetele pe care le vedem astăzi pe cer nu au apărut înainte de epoca descrisă, totuşi ele nu sunt acum în curs de formare. Aşa este.

Când se ajunge la punctul despre care am vorbit în ultima conferinţă, începe o nouă fază pentru planete. Să presupunem că dorim să urmărim geneza unei planete, nu aşa cum a avut loc în cazul vechiului Saturn – care atunci era singurul care exista –, ci ca atunci când se forma Pământul, iar fazele de Saturn, Soare şi Lună se terminaseră. S-a produs la început un fel de repetare a vechiului Saturn, adică s-a format un imens glob de foc sau de căldură în care se regăseau condiţiile caracteristice pentru vechiul Saturn. A venit apoi faza când, sub influenţa regiunii zodiacale numită Leu, o parte a acestui imens glob de foc în rotaţie s-a desprins şi a devenit astrul pe care îl numim acum Saturn şi care prin aceasta şi-a finalizat evoluţia. Aşa s-a născut această planetă.

Totuşi nu trebuie să ne închipuim că în acel moment oprirea determinată de Leu l-a imobilizat complet pe Saturn. Mişcările care aveau loc înainte au fost într-adevăr oprite. Saturn  a devenit  o  fiinţă  în  care  s-a  interiorizat,  s-a  adunat  tot  ceea  ce  era  înainte răspândit în afară, şi toate acestea s-au produs sub influenţa semnului Leului. Dar marele glob cosmic din care s-a desprins Saturn s-a comprimat apoi şi nu mai există acum decât sub forma unei mici sfere. Deoarece toată această formaţiune s-a concentrat, s-a redus, Saturn cel de astăzi continuă să urmeze mişcarea care i-a fost imprimată la origine, după ce, sub influenţa Leului, activitatea lui interioară a fost oprită. La începuturi fusese necesar un impuls deosebit ca să-l pună în mişcare, căci el trebuia să se mişte în sânul sferei universale, într-un fel să înoate în ea. Dar când această sferă mare s-a despărţit de el, mişcarea s-a continuat de la sine, urmând primul elan imprimat, cu toate că impulsul interior a încetat. Ea se continuă încă în rotaţia lui Saturn.

Acelaşi lucru este valabil şi pentru Jupiter. Când a început să se formeze Pământul, s-a petrecut ceea ce am descris acum; apoi a intervenit o diferenţiere în globul cel mare, care s-a redus, s-a concentrat. Sub acţiunea semnului Scorpionului, „bulele" au fost ucise. După ce Jupiter a fost, am putea zice, omorât în calitate de mare fiinţă vie, a început o viaţă independentă pentru entităţile care trăiau pe el, şi când întregul glob s-a redus, el a continuat să urmeze mişcarea imprimată de un impuls devenit interior. Ce observăm noi acum ca mişcări ale lui Saturn, Jupiter ş.a. sunt de fapt consecinţe, efecte care nu au apărut decât după ce s-a terminat procesul de formare pe care l-am descris în conferinţa precedentă.

O altă problemă s-a ivit atunci când am spus că cea de a doua planetă care s-a desprins era actualul Jupiter, cel de al treilea Marte, pe când mai înainte vorbisem de succesiunea în timp a fazelor de Saturn, Soare şi Lună. De fapt, planetele actuale repetă într-un fel vechile etape în decursul celei de a patra faze, cea a Pământului. În epoca când s-a format Saturn, el era singurul care exista. Când a apărut vechiul Soare, condiţiile de pe acest corp ceresc erau de aşa natură încât trebuia cu adevărat să-l numim Soare. Dar aceste două întrupări planetare, ajunse la deplina împlinire, n-au lăsat urme. Cu Pământul este cu totul altceva. Faza de Saturn, apoi cea solară, se repetă, dar interiorizarea se continuă şi Jupiter persistă ca un reziduu al repetiţiei vechiului Soare. Acelaşi lucru s-a întâmplat cu planeta Marte; aceasta este ceea ce a rămas după repetarea vechii Luni. Trebuie deci să considerăm planetele actuale, pe care le vedem acum pe cer, ca formate în cursul celei de a patra etape de evoluţie, cea a Pământului. (Bineînţeles că nu putem acum să vorbim de întregul univers în mod amănunţit.)

Aţi mai remarcat ceva: vorbind despre Saturn, am spus că era un glob de foc cu o mişcare de rotaţie, un fel de ou de căldură. Ni-l putem reprezenta chiar aşa. Când acest glob a început să se învârtă, s-a format încetul cu încetul un fel de centură care nu înconjura tot oul, ci era ca o bandă lată. În această centură s-au adunat diferitele corpuri care se formaseră în jur. Această formaţiune care încercuia planeta era rezultatul unei legi

cosmice foarte generale. După această lege totul se adună în lungul unui fel de ecuator de centură; ea se manifestă în Cosmos pe toată întinderea pe care o putem vedea prin observaţie astronomică, căci datorită ei există Calea Laptelui. Dacă vedeti în spaţiul ceresc această Cale Lactee ca o imensă eşarfă presărată ici-colo cu stele, aceasta se întâmplă deoarece atunci când există rotaţie totul se adună într-un fel de centură. De aceea sistemul nostru cosmic nu are de fapt forma sferică care i se atribuie, ci forma unei lentile a cărei centură s-a format la ecuator. Corpurile menite să devină aştri de sine stătători se înşiră în lungul unei centuri de acest fel.

Am văzut că forma şi modul de distribuţie a aştrilor care ne înconjoară în spaţiu sunt rodul  activităţii  entitătilor  spirituale,  al  Ierarhiilor.  Căci  atunci  când  vorbim  de  o condensare a masei  globului trebuie să ne dăm seama că această condensare nu se produce de la sine, ci sub acţiunea Ierarhiilor despre care am vorbit. Să ne amintim ce am mai spus: pe când se forma vechiul Saturn, pe când acea uriaşă masă de foc din care a ieşit întregul nostru sistem solar dădea naştere vechiului Saturn, Spiritele personalităţii parcurgeau  stadiul  lor  „omenesc". Acelaşi  lucru  îl  făceau  Arhanghelii  sau  Spiritele focului în timpul vechiului Soare şi Îngerii în timpul Lunii vechi. Omul a ajuns în acest stadiu pe Pământ. Dar aceasta nu înseamnă că nu a participat la tot ce s-a petrecut mai înainte. Ceea ce numim acum corp fizic era deja în germen la începutul evoluţiei lui Saturn. El nu era atunci impregnat de un corp eteric, nici de un corp astral, dar era deja alcătuit în aşa fel, încât după ce a trecut prin câteva transformări a putut să constituie un suport pentru actualul spirit omenesc. Foarte încet, puţin câte puţin, acest corp fizic s-a tot dezvoltat în timpul evoluţiei lui Saturn. În timp ce se forma, trecând de la un semn zodiacal la altul, apăreau unul câte unul primele contururi ale diferitelor părţi ale corpului omenesc. Atunci când Saturn s-a găsit sub semnul Leului, a apărut în germen inima; sub semnul Racului s-a schiţat cuşca toracică, apoi, sub semnul Gemenilor, s-a conturat conformaţia simetrică (adică faptul că cele două jumătăţi ale corpului sunt pereche). Partea de sus a capului a apărut pentru întâia oară atunci când Saturn se afla sub semnul Berbecului. Germenul organului vorbirii a fost inclus în corp cât timp Saturn se afla sub semnul Taurului. Aşa că în Zodiac se pot găsi forţele generatoare ale fiecărei părţi a trupului omencsc.

Iată ce era reprezentat simbolic în vechile Mistere când se desena Zodiacul. Altădată Zodiacul nu era desenat ca fiind alcătuit din forme animale; fiecărui semn al său i se adăuga desenul organului corespunzător: Berbecului capul, Taurului regiunea laringelui, Gemenilor cele doută braţe, adică elementul care exprimă cel mai bine simetria, Racului cuşca  toracică,  Leului  inima  şi,  continuând  aşa,  Vărsătorului  picioarele  mai  jos  de genunchi,  iar  Peştilor  laba  piciorului.  Reprerentaţi-vă  un  Zodiac  astfel  desenat, întinzându-se în Cosmos sub forma unei fiinţe omeneşti, şi veţi obţine imaginea originii primilor germeni ai corpului fizic al omului, aşa cum l-au creat forţele cosmice, adică cele ale Tronurilor, Heruvimilor si Serafimilor. Din acest uriaş om cosmic - de care vorbesc atâtea legende, atâtea mituri - s-a format, sub multiplele sale aspecte, omul pământean. Amintiţi-vă de uriaşul Ymir, care s-a răspândit în întregul Univers; omul microcosmosului  a  provenit  din  acel  uriaş,  din  acea  gigantică  fiinţă  macrocosmică creatoare, care conţine în afară ceea ce la omul actual se află în interior. La baza acestor legende se află un adevăr profund, un adevăr care se dezvăluie, mai mult sau mai puţin fragmentar, în funcţie de puterea de clarviziune a diferitelor popoare. El străluceşte şi în străvechea  înţelepciune  care  se  exprimă  în  Vechiul  Testament:  Adam  Kadmon  al Kabbalei nu este altul decât acest om macrocosmic pe care l-am reprezentat în Cosmos. Numai că trebuie să ne dăm seama de acest lucru.

Tot ceea ce v-am expus până în acest punct culminant reprezentat de noţiunea de om macrocosmic este o doctrină care se referă în realitate la misterele cele mai profunde ale Universului; această doctrină se va răspândi din ce în ce mai mult. Astăzi suntem încă departe de a o înţelege, căci dacă un om de ştiinţă ar fi ascultat aceste conferinţe probabil că ne-ar fi considerat nebuni. Dar ne aflăm în zorii unei epoci în care faptele vor dezminţi teoriile clădite de ştiinţa actuală şi-i vor sili pe oameni să caute calea care ne duce la marile adevăruri ale înţelepciunii originare.

De exemplu, niciodată nu va putea fi descifrată taina a ceea ce numim fecundaţie şi asupra căreia astăzi se fac atâtea speculaţii puerile, până nu va fi înţeleasă doctrina omului macrocosmic. Cât este de mică în raport cu Cosmosul celula în interiorul căreia se produce fecundaţia! Totuşi numai misterele Cosmosului ne permit să explicăm ce se petrece în ea, căci această taină nu poate fi examinată cu instrumentele de cercetare obişnuite. Nu vrem să spunem că cercetările ştiinţifice asupra fecundatiei nu-şi au rostul lor; ele sunt cu adevărat meritorii, dar nu sunt decât jocuri de copii faţă de marele mister de care este vorba şi care se va lămuri doar atunci când va fi recunoscut faptul că răspunsul privind ce se petrece într-un punct se află la nivelul circumferintei. De aceea, în  vechile  Mistere,  Învăţătorul  spunea:  „Dacă  vrei  să  înţelegi  punctul,  întreabă circumferinţa, căci în ea se află soluţia".

Dacă ne amintim că diferitele corpuri cereşti continuă să se deplaseze chiar după ce au atins punctul cel mai înalt al dezvoltării, deci după ce evoluţia lor s-a terminat, vom înţelege noţiunea de Karma a aştrilor. Începând din momentul în care o planetă a ajuns la capătul evoluţiei entităţile legate de ea trebuie să aibă în vedere dispariţia, destrămarea ei în Univers. De exemplu, în ceea ce priveşte vechiul Saturn, se poate spune că până la condensarea totală a acelui glob de căldură evoluţia lui a urmat o curbă ascendentă, sau mai degrabă descendentă, pentru că este vorba de o condensare. Începând din momentul când acest vechi Saturn a ajuns la final, el mai există ca atare, dar Spiritele care au contribuit  la  formarea  sa  trebuie,  în  vederea  disparitiei  sale,  să  facă  bilanţul  celor petrecute până atunci, şi aceasta este Karma. Acest lucru nu poate fi evitat; lucrurile trebuie să se destrame aşa cum s-au format. Karma generată în prima jumătate a evoluţiei se îndeplineşte în cea dea doua jumătate; în această parte a doua a evoluţiei se destramă ceea ce s-a clădit în prima. Naşterea unei lumi înseamnă naşterea unei Karma; dispariţia unei  lumi,  în  sensul  larg  al  cuvântului,  înseamnă  pentru  ea  să-şi  îndure  Karma,  să realizeze extincţia sa. Aceasta se petrece în mare, dar şi în mic, pentru fiecare planetă în parte, căci pe fiecare dintre ele se repetă cu fidelitate, în linii mari, aceleaşi condiţii.

Acelaşi lucru se petrece şi cu popoarele. Să ne gândim la un popor tânăr, în plină dezvoltare,  plin  de  forţă,  de  energie,  la  care,  din  etapă  în  etapă,  apar  nenumărate manifestări de cultură şi civilizaţie: acestea ajung la un punct culminant, dar, în acelaşi timp ca o consecinţă, se acumulează Karma acelui popor. Aşa cum evoluţia lui Saturn a pregătit o Karma, ţinând seama de ceea ce a fost, un popor îşi acumulează Karma pe măsură ce se dezvoltă civilizaţia sa. Popoarele care au generat forţele cele mai originale, cele mai influente, au şi Karma cea mai pronunţată.

Peste tot se simte acţiunea entităţilor conducătoare. Am văzut, vorbind despre Pământ, că o serie de fiinţe spirituale: Îngeri, Arhangheli, Arhei au coborât pe Pământ pentru a îndruma omenirea, în vremea când ea nu era în stare să se conducă singură, pentru a o ridica la un anumit nivel. Aceste fiinţe spirituale ajunseseră la perfectiune, la maturitate, în decursul unor epoci anterioare. Or, după ce au dobândit această maturitate şi au coborât în lumea noastră pentru a îndruma popoarele, aceste entităţi şi-au îndeplinit misiunea şi era rândul altor entităţi să o preia. Dacă un popor este menit să se înalţe la un

anumit nivel, este nevoie ca fiinţe omeneşti deosebit de evoluate să se ofere de bună voie să servească drept suport unor entităţi spirituale superioare. Doar atunci se va putea realiza ceea ce era prevăzut în planul iniţial, pentru a păşi peste anumite praguri. Iată ce trebuie să se petreacă în acest caz: cei care se oferă să fie conducători spirituali ai popoarelor, cei care vor să împingă civilizaţia dincolo de un anumit prag, trebuie să-şi asume Karma acestor popoare. Această mare lege care îi face să ia asupra lor Karma unor popoare sau neamuri s-a aplicat fiecărei individualităţi cu rol conducător de la un anumit punct încolo. Astfel, de exemplu, Hermes a trebuit să ia asupra lui Karma poporului său, aşa cum se acumulase ea până în epoca lui. Astfel se reflectă, pe fiecare planetă, marile procese cosmice.

Există şi alte imagini, alte reflectări de felul acesta. Am văzut că Tronurile deveniseră Tronuri deoarece din făpturi au devenit făptuitori, trecând astfel de la starea celui care ia la cea a celui care dă. Tronurile au îndeplinit evoluţia lor deosebită în sânul altor sisteme cosmice şi au mers cu ea destul de departe, ca să poată da în dar propria lor substanţă. S-a ajuns la un grad foarte elevat al evoluţiei, atunci când în loc să înmagazinezi pentni tine substanţa Cosmosului poţi să o dai, să o oferi ca jertfă. Şi acest lucru se reflectă în evoluţia omenească. Ce este de fapt evoluţia omenească?

Să  ne  întoarcem cu  gândul  spre  erele Atlantidei  şi  Lemuriei,  apoi  să  ne  îndreptăm privirile spre viitor: omul şi-a dobândit la început corpurile sale fizic, eteric şi astral, apoi Eul său. Acest Eu acţionează asupra celorlalte elemente, transformând treptat corpul astral în Manas sau Eu spiritual, corpul eteric în Budhi sau Spirit al vieţii, corpul fizic în Atma  sau  Om-Spirit.  Înţelepciunea  originară  predica  odinioară  faptul  că  omul  îşi transformă corpul astral în aşa fel, încât la început el nu este decât în parte Manas, dar că acest corp va ajunge până la urmă să fie supus în întregime conducerii Eului. Să luăm un om al cărui corp astral nu a ajuns încă la punctul unde el este transformat în întregime de acţiunea Eului; în această situaţie se află, cu rare excepţii, toate fiinţele omeneşti. Ceea ce omul a transformat deja îl însoţeşte în veci, în timp ce cele care în interiorul său nu sunt încă în puterea Eului se desprind de el ca un fel de coajă astrală, după ce omul a trecut prin  faza  de  Kamaloca,  şi  se  destramă  în  lumea  astrală,  unde  produc  o  perturbare importantă, dacă corpul astral a fost plin de sentimente rele, de pasiune. Deci se poate spune că dezvoltarea omului duce la faptul că el lasă din ce în ce mai puţine resturi în lumea astrală. Ceea ce a fost transformat rămâne în Eul său pe veci; va reveni cu el în noua sa întrupare.

Cel care este destul de avansat pentru ca în Kamaloca să nu mai rămână nici un fel de resturi din corpul său astral, şi ca urmare nu mai face rău nimănui pe acest pământ prin ceea  ce  ar  rămâne  din  corpul  său,  dobândeşte  astfel  posibilitatea  să  vadă  în  lumea spiritului, căci nu se poate să ajungi la acest nivel fără să obţii o oarecare clarviziune în domeniul astral. Atunci întregul corp astral este spiritualizai; a devenit Eu spiritual, şi sub această formă cu totul nouă el se imprimă în corpul eteric, care devine astfel efigia corpului  astral  transformat. Aceasta  nu  implică  obligaţia  ca  şi  corpul  eteric  să  fie metamorfozat, decât în măsura necesară pentru a putea primi amprenta a ceea ce a putut fi elaborat în corpul astral. Am descris astfel o fiinţă deosebit de avansată, care şi-a dezvoltat în întregime Eul său spiritual. În înţelepciunea orientală este numit Nirmana-kaya cel care a ajuns la stadiul în care n-a mai rămas nimic din corpul său astral, din „kaya" astral.

Omul poate continua să lucreze, mai întâi asupra corpului său eteric, apoi asupra corpului său fizic. Ce se întâmplă când aceste două corpuri sunt supuse dominaţiei Eului? Când omul nu are numai un Eu spiritual, ci dezvoltă pe Budhi sau Spiritul vieţii în corpul său

eteric, iar apoi acest Budhi marchează corpul fizic cu amprenta sa, s-a ajuns la o nouă etapă în evoluţie, un fel de etapă intermediară. Atunci omul nu mai lasă în urma sa nimic din corpul lui eteric. El îl păstrează pentru totdeauna, l-a transformat în Spirit al vieţii.

Astfel, omul va deveni din ce în ce mai stăpân pe corpul astral şi pe cel eteric, ceea ce îi va da posibilitatea să le dirijeze în oarecare măsură. Cel al cărui Eu nu stăpâneşte încă corpul său astral, desigur că nu poate să-l dirijeze şi trebuie să aştepte să mai avanseze pentru a putea dispune după voie de el şi pentru a putea să-şi spună: trăind prin Eul meu toate încarnările care m-au învăţat să-mi transform corpul astral şi pe cel eteric, am devenit capabil ca, dacă voi reveni pe Pământ, să extrag din substanţa astrală şi din cea eterică un nou corp astral şi un nou corp eteric, la fel de perfecte. Acest om va fi atunci în stare să-şi dea ca jertfă propriul său corp astral şi eteric, să le ofere altora. Există astfel de individualităţi  care,  devenind  stăpânii  corpului  astral  şi  al  celui  eteric,  au  dobândit posibilitatea de a-şi sacrifica corpurile pentru că au învăţat să-şi constituie altele noi, ceea ce şi fac dacă vor să revină pe Pământ. Dar transmit ceea ce au făcut astfel să fie perfect altor personalităţi, care au de îndeplinit unele misiuni în lumea noastră. În felul acesta, unor oameni dintr-o epocă le sunt încorporate, încredinţate, corpurile astrale şi eterice care au aparţinut unor personalităţi dintr-o epocă anterioară. Când se întâmplă aceasta, personalităţile respective nu acţionează numai în locul unde au trăit ci, datorită a ceea ce este în ele, pot acţiona şi în viitor.

De exemplu Zoroastru, care dobândise stăpânirea corpului său astral, a putut să-l cedeze mai târziu în beneficiul lui Hermes, în perioada de început a civilizaţiei egiptene. Deci o personalitate ca Zoroastru are un corp astral, un „kaya", care nu acţionează numai în locul unde trăieşte, ci intervine în evoluţia ulterioară, impunând o lege. Astfel de lege valabilă pentru viitor se numeşte Dharma iar Dharma-kaya este un corp de acest fel. Regăsim frecvent aceşti termeni în înţelepciunea orientală; aceasta este explicaţia care le-a fost dată întotdeauna.

Trecând  acum  în  revistă  ceea  ce  s-a  spus  în  ultimele  conferinţe,  ne  putem  pune următoarea întrebare: ce înţelegem noi prin termenul „om"? El corespunde unui anumit grad de evoluţie. Am văzut că Spiritele personalităţii deveniseră „oameni" pe vechiul Saturn  şi chiar Tronurile  au trebuit  să  parcurgă acest  stadiu. Am văzut că  omul se dezvoltă, că el trebuie să ajungă la niveluri superioare; am văzut primele etape ale acestei ascensiuni realizate de către Îngeri şi Arhangheli, aceste entităţi care au putut da ceva ca jertfă. Începutul acestei jertfe în forma sa cea mai elevată l-am întâlnit la Tronuri. Vedem primele licăriri  ale  unei  activităţi  creatoare  la  cei  care  au  fost  mari  conducători  de popoare şi neamuri, cei care au ştiut să-şi transforme trupurile astfel că au putut să facă să radieze ceva din ele. Aşa cum Tronurile au dat din propria lor substanţă, dar în mai mică  măsură  Nirmana-kaya  au  dat  propriile  lor  învelişuri  unor  individualităţi  mai recente, care fără acest aport nu ar fi putut să atingă punctul dorit în dezvoltarea lor.

Există deci două faze ale evoluţiei: cea în care iei şi cea în care dai, în care creezi. Orice fiinţă se înalţă de la rangul de făptură la cel de creator. Arhaii au devenit „oameni" pe vechiul Saturn, Arhanghelii pe vechiul Soare, Îngerii pe vechea Lună; noi am devenit „oameni" pe Pământ şi aşa vor merge mai departe lucrurile. Vor fi întotdeauna fiinţe care vor deveni „oameni".

Dar  acest  lucru  va  continua  la  nesfârşit? Va  exista  mereu  o  succe-siune  de  cicluri, Soarele, de. exemplu, reproducând ceea ce exista pe Saturn, doar că apare aici un nou grup de entităţi, Spiritele focului, care iau locul Spiritelor personalităţii? Fiinţele, la început făpturi neputincioase, se vor dezvolta mereu, până la stadiul când vor putea să se

jertfească? Nu, în nici un caz. Se pune într-adevăr o problemă foarte importantă: starea omenească pe care au atins-o Arheii pe Saturn, Arhanghelii pe Soare şi Îngerii pe Lună este  comparabilă  cu  a  noastră  de  pe  Pământ?  Dacă  analizăm,  de  exemplu,  natura Îngerilor, nu vedem în ea altceva decât imaginea a ceea ce vom fi pe Jupiter? Pe Venus vom avea natura Arhanghelilor? Este într-adevăr cazul să ne gândim aşa: ne aflăm pe Pământ, vom atinge stadii superioare, ne vom înălţa pe scara Ierarhiilor, dar fiinţe la fel cu cele ce vom putea deveni există deja, iar starea noastră de acum a fost mai înainte cea a altor Entităţi? Este într-adevăr aşa? Aceasta este marea întrebare pe care trebuie să şi-o pună fiecare, dacă a urmărit cu atenţie aceste conferinţe.

Dacă ar fi vorba numai de o „umanizare" care se repetă fără încetare, dacă am fi la fel cu Spiritele personalităţii de pe Saturn, cu Arhanghelii de pe Soare, Îngerii de pe Lună, aceasta ar putea avea importanţă pentru noi, dar pentru Zeii supremi nu ar însemna decât o multiplicare a creaţiei lor; nu s-ar înregistra pentru ei nici un progres deosebit. Ne putem deci întreba dacă nu cumva oamenii, tocmai pentru că au devenit oameni pe Pământ, nu vor evolua într-atât încât să poată să facă ceva ce nu pot face nici Îngerii, nici Arhanghelii, nici Spiritele personalităţii. Creaţia a obţinut ceva nou pentru că, pe lângă Arhangheli şi Îngeri, a realizat şi făpturi omeneşti? A progresat prin asta? Deoarece a coborât mai jos, omul nu poate oare spera să se înalţe mai sus?

În următoarea conferinţă ne vom strădui să răspundem la aceste întrebări: Care este rolul omului în Cosmos? Care sunt raporturile sale cu Ierarhiile superioare? Ce loc va ajunge să	ocupe	în	seria	de	trepte	ierarhice?



CONFERINŢA a X-a

Locul omului în Cosmos • Rolul Ierarhiilor spirituale • Entităţile luciferice • Libertatea de acţiune a omului •Acţiunea lui Christos pe
Pământ

Düsseldorf, 18 aprilie 1909, seara

Pe lângă problema pusă la sfârşitul conferinţei precedente, multe altele ar necesita un studiu mai complet, dar nu este posibil să rezumăm în zece conferinţe tot ce ar fi de spus asupra diferitelor lumi. Înainte de a răspunde la această problemă, permiteţi-mi să fac câteva observaţii care se leagă şi de conferinţa anterioară. Prima dintre acestea se referă la ceva ce este foarte greu, dacă nu chiar imposibil de înţeles pentru gândirea modernă; totuşi  este  bine  să  ştim că  există.  Este  vorba  de  modul  în  care  dispar  formaţiunile planetare. Aveţi în minte o imagine a felului cum s-a petrecut evoluţia: entităţile s-au ridicat la un nivel superior şi, ridicându-se, ele au părăsit vechiul lor câmp de acţiune, vechea  locuinţă  care  le-a  dat  posibilitatea,  pentru  un  timp,  să-şi  dezvolte  anumite facultăţi, lucru pe care altfel nu l-ar fi putut face. În zorii erei pe care o numim lemuriană, omul ajunsese în dezvoltarea sa la stadiul în care el era în posesia a tot ce putuse să păstreze din repetarea stărilor de Saturn, Soare şi Lună. Avea acum ca locuinţă Pământul, aşa cum se formase acesta chiar în scopul dezvoltării omului. A evoluat, străbătând era lemuriană şi pe cea a Atlantidei, până în epoca actuală, şi se va dezvolta în viitor trecând din încarnare în încarnare. Va veni însă o vreme când el va trebui să părăsească Pământul acesta, care nu va mai avea ce să-i dea, nu-i va mai oferi nici o posibilitate de progres.

Am putea să ne închipuim că atunci când omul va părăsi această planetă ea nu va mai fi decât o grămadă de vechituri, ca un oraş pe care locuitorii săi l-au părăsit. Ştiţi cum arată un astfel de oraş după puţină vreme: devine un morman de ruine, cum putem vedea în cazul oraşelor peste care s-a întins nisipul deşertului. Aşa se întâmplă acum, dar nu aşa se va întâmpla cu Pământul în viitor. Ne putem face o idee de cum va fi acest viitor dacă ne întrebăm ce semnificaţie are de fapt, pentru evoluţia planetei noastre, existenţa unui Leonardo da Vinci, Rafael sau a altor genii. Ce înseamnă, pentru această evolutie, faptul că Michelangelo şi Rafael au creat capodopere minunate, care ne încântă şi astăzi? Poate că unii dintre voi aţi simţit o oarecare strângere de inimă când, privind la Milano Cina cea de taină a lui Leonardo da Vinci v-aţi întrebat cât timp va mai rezista această minunăţie. Căci nu trebuie să uităm că dacă Goethe, în timpul primei sale călătorii în Italia, a putut să o vadă încă în toată splendoarea sa, astăzi ea nu mai arată aşa. Pentru cei care vor trăi după noi la un interval egal cu cel care ne desparte pe noi de Goethe, ea nici nu va mai exista*. Este soarta tuturor celor create de oameni, a tot ce se realizează pe plan material. Este ceea ce se va întâmpla chiar cu Pământul, ca şi cu toate creaţiile gândirii omeneşti. Duceţi-vă cu gândul la epoca în care oamenii spiritualizaţi vor fi ajuns în sfere superioare. Gândurile lor – nu numai concepţiile ştiinţifice, care îşi vor pierde orice semnificaţie în trei-patru secole, ci chiar ideile generale care, emanând dintr-un creier omenesc, au în prezent o semnificaţie pe Pământ –, aceste gânduri nu vor avea nici o importanţă pentru lumile superioare; ele au valoare numai pe Pământ. Însă omul va părăsi Pământul. Ce se va întâmpla atunci cu tot ce au creat fiinţele omeneşti de-a lungul mileniilor?

* Celebra frescă a lui Leonardo da Vinci ajunsese într-adevăr la mijlocul acestui secol într-un stadiu foarte avansat de deteriorare. Ea a fost restaurată recent cu mari eforturi (n.red.).

Trebuie  să  analizăm  mai  întâi,  din  punct  de  vedere  spiritual,  evoluţia  individuală. Leonardo da Vinci s-a înălţat mai sus pentru că a creat. Acesta a fost progresul său personal. Dar marile gânduri, marile impulsuri pe care creatorii plini de forţă le-au imprimat  materiei  terestre,  acestea  sunt  oare  lipsite  de  importanţă  pentru  viitorul Pământului? Viitorul va transforma în pulbere tot ce a făcut omul din această planetă? Toate acestea vor dispărea când va înceta existenţa sa? Admiraţi acum Domul din Köln. Într-un timp relativ scurt nu va mai rămâne din el piatră peste piatră; dar faptul că omul a imprimat pietrei această idee de catedrală nu va avea nici o semnificaţie pentru Pământ?

Să facem abstracţie acum de ce iau cu ei oamenii din experienţa lor terestră; să analizăm planeta însăşi. O planetă, în cursul evoluţiei sale, devine de fapt din ce în ce mai mică, se reduce. Este soarta corpului său material, dar aceasta nu este totul, este numai ceea ce este perceptibil pentru ochii fizici şi pentru instrumente materiale. Chiar şi pentru materie există o evoluţie şi dincolo de acest punct. Ne vom ocupa de această evoluţie şi voi ajunge acum la ceea ce vă spuneam că este greu de înţeles, dacă nu chiar imposibil, pentru mentalitatea modernă.

Fapt este că Pământul se tot contractă. Din toate părţile, materia tinde către centru. Ştiu că există  o lege a conservării  energiei, dar vă spun în cunoştinţă de cauză  un fapt cunoscut de toţi ocultiştii, şi anume că, deoarece se contractă din ce în ce mai mult, materia ajunge până la urmă să dispară în neant în centrul Pământului. Dar nu numai atât: particulele  materiale,  pe  măsură  ce  dispar  în  centru,  reapar  la  periferie,  în  mediul înconjurător. Materia dispare într-un punct din spaţiu şi reapare din exterior. Iar atunci când revine ea este purtătoarea a tot ce i-au imprimat fiinţele care au trăit pe planetă, desigur nu sub aspectul lor actual, ci sub cel care rezultă din această transformare. Veţi

revedea Domul din Köln, ale cărui particule materiale au dispărut din centru, revenind la periferie. Nimic, absolut nimic nu se pierde din ceea ce a fost elaborat pe o planetă.

Ceea ce exista la începutul evoluţiei noastre, chiar înainte de vechiul Saturn, trebuie situat dincolo de Zodiac, în ceea ce înţelepciunea primordială numea Cerul de cristal; în acest cer erau incluse toate acţiunile entităţilor care aparţineau unei evoluţii anterioare. Acolo se afla baza pe care într-un anumit fel au început să creeze noile entităţi.

Dacă aceste lucruri sunt greu de înţeles pentru inteligenţa modernă, pentru că ea este obişnuită să nu ţină seama decât de elementul material, nu poate concepe că materia poate să dispară dintr-un spaţiu tridimensional şi să revină în altă parte, după ce a trecut, în acest răstimp, prin alte dimensiuni. Acestea sunt de neînţeles cât timp rămânem în spaţiul tridimensional; trebuie totuşi să înţelegem aceasta în prezent, căci faptele care privesc apariţia lumii noastre au multiple faţete şi ceea ce există într-un loc dat este strâns legat, uneori într-un mod foarte complicat, cu ceea ce se petrece în cu totul alt loc al spaţiului tridimensional.

Evoluţia planetei noastre a început deci cu o repetare a vechiului Saturn. Apoi a avut loc repetarea vechiului Soare, cu formarea lui Jupiter. Atunci când întreaga Creaţie ajunsese în acest stadiu, toate entităţile care ocupă spaţiul cosmic participau la ea. Atât entităţile care ocupă interiorul sistemului planetar, cât şi cele care se află în afara acestui spaţiu acţionau şi evoluau. Apoi unele dintre acestea, şi de o parte şi de alta, s-au retras. Dacă pe de o parte Jupiter s-a condensat, retragerea anumitor entităţi a dus la apariţia a ceva ce nu avea legătură cu evoluţia noastră pe Pământ, adică planeta Uranus şi, în cursul repetării vechii Luni şi formării lui Marte, planeta Neptun. Numele Uranus şi Neptun, desigur, nu au fost alese aşa cum erau cele date în Antichitate, deşi denumirea de Uranus are un sens, pentru că a fost dată într-o epocă în care mai exista o vagă amintire a modului în care trebuie să se facă această alegere. Deci acest nume cuprinde ceea ce se află în afara cercului nostru.

Aceste două planete, pe care astronomia actuală le consideră cu totul asemănătoare cu celelalte, nu sunt prea mult legate de evoluţia lumii noastre. Ele fac parte din lumile care au apărut atunci când unele entităţi, care în perioada lui Saturn mai aveau legătură cu noi, s-au retras şi şi-au clădit locuinţa în afara sferei noastre. Putem astfel să înţelegem unele fapte privitoare la aceste planete, printre altele mişcarea sateliţilor lor.

Am schiţat astfel formarea sistemalui nostru solar.

Dar ce legătură există cu adevărat între om şi entităţile din Ierarhiile superioare care l-au precedat pe drumul umanizării? Să începem cu cele mai elevate, Serafimii, Heruvimii şi Tronurile; caracterizându-le, ne vom putea da seama mai bine ce este fiinţa omenească. Dacă ne ridicăm mai sus de domeniul Serafimilor, intrăm în cel al Trinitătii divine. Ceea ce deosebeste Serafimii, Heruvimii si Tronurile de toate celelalte entităţi din Univers este faptul că ele „îl cunosc pe Dumnezeu în chip nemijlocit". Ceea ce omul tinde să atingă prin dezvoltarea sa, ele îl au în veşnicie. Noi trebuie să plecăm de la ceea ce suntem astăzi, să ne întărim prin cunoaştere, voinţă etc., ca să ne apropiem tot mai mult de Divinitate; ea va fi din ce în ce mai prezentă pentru noi. Dar această Divinilate este încă ascunsă pentru noi, şi prin aceasta ne deosebim de Serafimi, Heruvimi şi Tronuri. De la începuturile  evoluţiei  noastre,  aceste  entităţi  superioare,  cele  mai  sus-puse  dintre Ierarhiile spirituale, înconjoară Sfânta Treime, se bucură de vederea ei. Este extrem de important să ştim că aceste entităţi, de când există, şi chiar prin faptul că trăiesc, îl contemplă  pe  Dumnezeu.  Ceea  ce  fac,  ceea  ce  îndeplinesc,  este  rezultatul  acestei

contemplări; Dumnezeu o face prin ele. N-ar putea să acţioneze altfel decât o fac, căci contemplarea Divinităţii este o forţă atât de puternică, are un efect atât de mare asupra acestor entităţi, încât acestea îndeplinesc cu o siguranţă absolulă, sub un impuls direct, ceea ce le însărcinează Divinitatea să facă. Nimic la ele nu este de domeniul judecăţii, al reflecţiei.  Pentru  ele  totul  este  viziunea  poruncilor  dumnezeieşti,  de  unde  le  vine imboldul să realizeze ceea ce au contemplat. Ele văd Divinitatea sub aspectul ei real, originar, aşa cum este. Ele nu se consideră decât executante ale voinţei, ale înţelepciunii divine. Aşa este Ierarhia cea mai înaltă.

Când este vorba de Ierarhia care urmează după aceasta, cea a entităţilor pe care le numim Dominări sau Spirite ale înţelepciunii, Virtuţi sau Spirite ale mişcării şi Puteri sau Spirite ale formei, nu mai putem spune că aceste spirite au o viziune la fel de directă asupra Divinităţii. Ele nu-l văd pe Dumnezeu aşa cum este El, ci doar prin manifestările sale, prin revelaţia chipului, feţei sale, aş îndrăzni să spun. Desigur, pentru ele este evident că este chipul Divinităţii; ca şi Serafimii, Heruvimii şi Tronurile, primesc de la El direct impulsul care îi face să asculte revelaţiile divine, dar acest impuls, cu toate că este direct, nu mai este atât de puternic. Nu este cu putinţă ca Serafimii, Heruvimii şi Tronurile să refuze îndeplinirea poruncilor lui Dumnezeu; aşa ceva este de neconceput, căci ei se află foarte aproape de Dumnezeu; de asemenea, este exclus ca acest al doilea grup ierarhic să facă ceva ce nu a fost indicat de Divinitate.

A trebuit deci, pentru ca evoluţia cosmică să meargă mai departe, ca ceva cu totul deosebit să intre în joc. Atingem aici un domeniu care a fost întotdeauna greu de înieles pentru oameni, chiar pentru cei care s-au ridicat la un anumit nivel în cadrul înţelepciunii Misterelor. În vechile Mistere, se încerca să se ajungă la înţelegerea acestui lucru în felul următor: ajuns  la  un  anumit grad  de  iniţiere,  discipolul  era  pus  în  faţa  unor  puteri duşmănoase,  cu  aspect  înspăimântător  şi  crud,  care  sub  ochii  lui  înfăptuiau  lucruri groaznice. Cei care făceau aceasta erau chiar preoţii, înţelepţii, purtând măşti. Pentru ca ei să treacă prin încercările necesare trebuia ca preoţii să se deghizeze astfel în figuri demonice, în fiinţe care fac lucrurile cele mai cumplite pe care şi le poate imagina cineva. De ce? Pentru a arăta celui care trebuia să fie iniţiat în ce măsură se poate îndepărta evoluţia de linia dreaptă, i se arăta iniţiatul, preotul, sub masca celui Viclean, celui Rău. Trebuia să aibă iluzia că se află în prezenţa Răului, şi doar când se scoteau măştile iluzia sa se risipea. Înţelegea atunci că a fost pus la încercare. Pentru a-l întări, a-l înarma împotriva Răului, acesta era reprezentat sub aspectul cel mai înfricoşător. Aceasta nu era decât o reconstituire a ceea ce se petrecuse în decursul evoluţiei cosmice.

În  perioada  intermediară  între  formarea  lui  Jupiter  şi  cea  a  lui  Marte,  unele  dintre entităţile care aparţineau sferei Virtutilor au fost, ca să zicem aşa, „declasate", aşezate în aşa fel în cursul evoluţiei, încât în loc s-o facă să înainteze, ele i-au pus pierdici. Este ceea ce am descris sub numele de „lupta din ceruri". Ierarhiile care conduc Universul, văzând că scopurile evoluţiei n-ar fi fost atinse niciodată dacă aceasta mergea în linie dreaptă, au hotărât să introducă în ea ceva nou, mai amplu.

Gândiţi-vă că trebuie să împingeţi o roabă. Pentru ca ea să înainteze trebuie să folosiţi o anumită forţă. Dacă roaba ar fi încărcată mai tare, efortul vostru ar fi mai mare, dar prin aceasta forţa s-ar mări. Dacă Divinitatea ar fi lăsat evoluţia cosmică aşa cum era după vechiul Soare, omenirea s-ar fi dezvoltat, dar ea a devenit mult mai puternică prin faptul că a întâlnit piedici în cale. Deci a fost spre binele omenirii faptul că o parte dintre Dynamis au fost abătute de la calea normală. Aceste Dynamis nu erau rele; nu trebuie să le  considerăm  rele  şi  putem  spune  chiar  că  ele  s-au  sacrificat,  opunându-se  astfel evoluţiei, frânând-o. Ar putea fi numite divinităii ale obstacolelor, în sensul cel mai

general al cuvântului. Din acest moment a devenit posibil tot ceea ce s-a realizat apoi. Cu toate că nu erau rele în sine, cu toate că au stimulat evoluţia dezlănţuind furtuna în sânul ei,  aceste  Dynamis  declasate au  fost cele  care  au declanşat  Răul,  căci  Răul îşi  are originea în această furtună.

Evoluţia acestor entităţi „întârziate" a fost desigur cu totul alta decât cea a fraţilor lor. Activitatea lor total diferită a avut ca urmare că ele au fost, ca să zicem aşa, cele care i-au ispitit  pe  Îngeri  în  decursul  evoluţiei  lunare. Atunci  îngerii  treceau  prin  stadiul  lor omenesc. Unii dintre ei, văzând efectul pe carc îl au „piedicile" în Univers, şi-au zis: am putea încerca să învingem aceste obstacole şi să ne cufundăm în străfundurile curentului evoluţiei lunare, dar nu vom face asta, deoarece preferăm să rămânem lângă zeii cei buni. Deci, într-o anunută perioadă a vechii Luni, aceşti Îngeri s-au smuls de sub influenţa spiritelor Dynamis, care frânau dezvoltarea lunară. Alţi Îngeri însă şi-au zis, dimpotrivă: să nu-i urmăm pe aceştia. Dacă ne retragem, evoluţia nu şi-ar mai urma cursul; nu s-ar mai întâmpla nimic nou. Căci datorită acestor obstacole a apărut un nou element în această perioadă.

Îngerii care nu voiau să participe la ceea ce urma să se întâmple, cei care nu voiau să fie atinşi de nimic inferior, s-au retras de pe Lună şi s-au alălurat fiinţelor care trăiau în Soare; nu s-au mai interesat de ce se întâmpla pe Lună, unde apăruseră piedicile. Alţii, dimpotrivă, s-au cufundat aici şi au acceptat tot ce făcea parte din vechea Lună, inclusiv faptul că se producea o condensare a corporalităţii lor. Au trebuit să se „întărească" mai mult decât ar fi fost cazul, dacă nu erau aceste schimbări. Deci au resimţit chiar şi în corpul lor consecinţele celor făptuite de Dynamis. Dar nu trebuie să uităm nici o clipă că acţiunea realizată de acestea făcea parte din planul cosmic divin. De aici a rezultat şi o altă consecinţă: atunci când evoluţia lunară a fost înlocuită de cea terestră şi totul s-a repetat în oarecare măsură, entităţile care se cufundaseră din plin în curentul vieţii lunare rămăseseră în urmă faţă de cele care refuzaseră aceasta, iar altele, şi mai rămase în urmă, au fost atrase într-o evoluţie regresivă. De aceea, în faza terestră, există Îngeri mai avansaţi şi alţii care nu au progresat în aceeaşi măsură. Primii s-au ataşat de om în epoca în  care,  în  Lemuria,  el  devenise  destul  de  matur  ca  să  primească  Eul  şi  i-au  dat posibilitatea să aleagă, ca să zicem aşa, înălţarea chiar de atunci în lumile spirituale, posibilitatea să nu mai participe la cele care fuseseră încorporate în evoluţie din faza lunară. Cât despre entităiile rămase în urmă, pe care le numim luciferice, ele au acţionat asupra corpului astral al omului - ele nu puteau să atingă Eul - şi i-au infuzat toate consecinţele „luptei din ceruri". Deşi rostul lor fusese să creeze obstacole, acţiunea lor a provocat prin consecinţele ei în corpul astral al omului posibilitatea greşelii şi a Răului. Dar în acelaşi timp omul are şi posibilitatea de a se ridica prin propriile forţe deasupra greşelii şi a Răului.

Entităţi de nivelul acestor Dynamis care aparţin celei de a doua Ierarhii n-ar fi avut niciodată posibilitatea să devină rele prin ele însele; ele au trebuit să fie „declasate". Doar începând de la a treia Ierarhie şi mai ales de la fiinţele cele mai apropiate de om - Îngerii - a fost posibil să urmezi sau nu puterile care trag înapoi. Pe cei care s-au împotrivit, îi vedem  reprezentaţi  în  toate  imaginile  care  simbolizează  izbânda  din  ceruri  şi  care reprezintă de fapt ce s-a petrecut în timpul Lunii vechi, epocă în care omul a progresat în aşa măsură, încât a primit un corp astral şi a ajuns astfel în starea de „om-animal". Îngerii care rămăseseră „buni" au părăsit atunci vechea Lună, s-au retras, şi această imagine s-a păstrat în multiple forme în sufletul omenesc. Iată ce însemna la origine lupta Sfântului Arhanghel Mihail cu Balaunil. Dar aceasta a supravieţuit în mod izbitor şi în imaginea taurului lui Mithra. Nu trebuie să deducem de aici că acei îngeri s-au sustras de la datoria

lor;  ei  sunt prezentaţi  ca  un ideal  pentru viitor, ca prefigurând  ascensiunea  în lumi spirituale. Noi am coborât pe Pământ şi împreună cu noi şi alte fiinţe care au urmat spiritele Dynamis ale obstacolelor. Trebuie acum să transformăm prin activitatea noastră ceea ce am primit în felul acesta; pentru ca să ajungă la nivelul lumii spirituale; trebuie, înălţându-ne,  să  devenim  ca  şi  Arhanghelul  Mihail,  învingători  ai  Balaurului  sau Taurului. Căci orice simbol de felul acesta trebuie interpretat în aceste două feluri.

Deci numai  datorită faptului  că unele  Dynamis  au rămas  în  urmă  i s-a dat  omului posibilitatea să atingă prin sine însuşi ţinta la care cei mai înalţi Serafimi nu pot ajunge prin propriile puteri. Acesta este un aspect esenţial. Serafimii, Heruvimii şi Tronurile nu pot face altceva decât să urmeze impulsurile date de Divinitate. Dominările şi, de altfel, cea de a doua Ierarhie în ansamblul său, nu pot nici ele să acţioneze în alt fel. Chiar acele dintre Dynamis care au stat în calea evoluţiei nu puteau face altceva decât să asculte de Divinitate. Chiar în ceea ce putem numi originea Răului, n-au făcut altceva decât să îndeplinească voinţa Divinităţii care, pe această cale ocolită, a dorit să întărească Binele. Să coborâm acum mai jos de Dynamis; nici Puterile sau Exousiai n-ar fi putut să devinâ rele prin sine; tot aşa şi în cazul Spiritelor personalităţii, ca şi al Arhanghelilor; când aceştia erau „oameni" pe vechiul Soare, spiritele Dynamis nu fuseseră încă „declasate"; nu au avut ocazia să se facă răi. Îngerii au fost primii care au avut această posibilitate, pentru că ea a apărut pentru prima dată în era lunară. „Lupta din ceruri" a avut loc în intervalul  dintre  vechiul  Soare  şi  vechea  Lună.  Dintre  Îngeri,  unii  nu  s-au  oprit  la posibilitatea de a face rău, nu s-au lăsat ispitiţi de forţele care puneau piedici şi au rămas legaţi de ordinea normală. Astfel, toate entităţile din Ierarhiile spirituale aflate mai presus de Îngeri, şi chiar unii dintre aceştia, nu au făcut altceva decât să se conformeze voinţei divine; nu aveau nici o posibilitate de neascultare.

Ajungem deci acum să distingem două categorii de Îngeri. Sunt mai întâi cei căzuti în urma  spiritelor  Dynamis  în  timpul  „luptei  din  ceruri",  pe  care,  datorită  acţiunii  lor ulterioare, îi numim „luciferici". Aceştia au acţionat asupra corpului astral al omului în decursul evoluţiei terestre şi i-au dat omului, pe lângă posibilitatea de a face rău, şi pe cea de a se dezvolta prin propria sa voinţă liberă. Deci în întreaga serie a Ierarhiilor, doar oamenii şi o parte dintre Îngeri au posibilitatea de a fi liberi. Această posibilitate a existat şi pentru Îngeri, dar s-a confirmat într-adevăr în cazul oamenilor.

Este drept că atunci când omul a coborât pe Pământ,el a trebuit mai întâi să cadă în puterea spiritelor luciferice, care au impregnat corpul lui astral cu forţele lor; de aceea, Eul său a fost atât de intens aspirat de această putere luciferică încât, în era Lremuriei, în cea a Atlantidei şi chiar mai târziu, acest Eu a trăit încă învăluit într-un nor produs de influenţa lui  Lucifer. Omul nu a scăpat de primejdia  de a fi învins de aceste forţe degradatoare decât pentru că unele entităţi l-au luat sub protecţia lor. Unii dintre Îngerii rămaşi în înălţimi şi unii Arhangheli s-au încarnat în anumiţi oameni, pentru a le fi călăuze. Aşa au mers lucrurile până în clipa când s-a petrecut ceva absolut excepţional: o fiinţă care era legată numai de existenţa solară a ajuns să poată să pătrundă nu numai în corpul fizic, eteric şi astral al omului, aşa cum au făcut-o entităţile de care am vorbit până acum, ci chiar în Eul său.

V-am spus că, în timpuri foarte vechi, unele entităţi spirituale coborau în lumea noastră şi însufleţeau corpurile fizice, eterice şi astrale ale oamenilor. Dar acum era vorba de o fiinţă omenească care a primit în sine o entitate, cea mai înaltă dintre toate, o entitate care, legată până atunci de evoluţia solară, a intervenit, inspirând acea făptură omenească până în adâncul Eului său.

Eul îşi găseşte expresia fizică în sânge. Aşa cum sângele este expresia materială a Eului, căldura sângelui, focul din sânge, ca o rămăşiţă a vechiului foc saturnian, este expresia Eului în elemente. Marea Fiinţă de care vorbim s-a manifestat fizic în două feluri. Mai întâi în foc. El i s-a revelat lui Moise în Rugul de foc şi în fulgerele de pe Sinai, căci fiinţa care a putut mai apoi să pătrundă în Eul unui om este aceeaşi cu cel care i-a vorbit lui Moise din Rugul în flăcări, în fulgerele şi tunetele de pe Muntele Sinai. După ce şi-a pregătit astfel venirea, el a putut să intre într-un trup prin care circula sânge, trupul lui Iisus din Nazaret. Şi astfel entitatea solară a pătruns într-o fiinţă pământeană. De atunci, cu cât Eul omenesc se pătrunde, este saturat de forţa care a intrat în el în acea epocă, cu atât mai mult dobândeşte capacitatea de a se înălţa prin propriile forţe deasupra tuturor influenţelor care pot să-l tragă în jos. Fiinţa care pătrunde în felul acesta până în Eu este de fapt de cu totul altă natură decât entităţile spirituale care coborâseră mai înainte pe Pământ pentru a însufleţi corpul fizic, eteric şi astral al omului.

Să ne gândim, de exemplu, la străvechii Rishi. În corpul lor eteric trăia, am mai spus-o, spiritul unei entităţi superioare. Ei moşteniseră de fapt acest corp eteric de la marii lor precursori din Atlantida, în care trăise acea entitate. Ei nu puteau să urmărească prin corpul lor astral şi prin Eul lor ceea ce le venea prin inspiraţie din corpul lor eteric. Acelaşi lucru s-a întâmplat şi în epocile următoare: când unii oameni erau inspiraţi astfel, în ei exista întotdeauna un fel de forţă superioară, ceva care s-ar putea spune că îi poseda. Ei erau într-un fel scutiţi de destinul omenirii – de a fi lăsată să se descurce singură –, pentru a putea deveni mai buni sub influenţa unei entităţi superioare. Acest lucru s-a petrecut cu toţi fondatorii de religii: în ei s-a întrupat o entitate care nu participase la „lupta din ceruri", astfel că ei nu erau lăsaţi fără îndrumare.

În persoana lui Christos a apărut însă o entitate de cu totul altă natură, o fiinţă care de la început nu a vrut să îi împingă în nici un fel pe oameni să vină spre El - şi acest lucru este esenţial.  Urmăriţi  felul  în  care  s-a  răspândit  creştinismul  şi  veţi  avea  dovada  vie  a faptului că în timpul vieţii sale Christos nu a făcut ceea ce au făcut mai târziu creştinii. Gânditi-vă  la întemeietorii religiilor din Antichitate. Aceştia au fost mari Învăţători; începând dintr-un moment al vieţii lor au început să predice şi predicile lor acţionau cu putere asupra celor din jur. Dar Christos a acţionat îndeosebi prin predici? Dacă credem că acestea reprezintă esenţialul, înseamnă că nu-l înţelegem. Christos a acţionat în primul rând nu prin predici, ci prin ceea ce a făcut, adică prin moartea sa, care este cea mai importantă dintre acţiunile sale. Christos a îndeplinit un act al cărui efect s-a răspândit în lume după ce el nu a mai fost prezent într-un corp fizic. Aceasta este marea diferenţă dintre acţiunea lui Christos şi cea a altor întemeietori de religii. Această diferenţă nu prea este înţeleasă, dar este esenţială.

Învăţăturile creştine, ceea ce este propovăduit  de religia  creştină, se pot regăsi fără discuţie  şi  în  alte  sisteme  religioase.  Dar  oare  creştinismul  acţionează  numai  prin conţinutul doctrinei sale? Cel care a făcut atât de mult pentru răspândirea creştinismului, Apostolul Pavel, s-a sprijinit pe această doctrină? Conţinutul Evangheliilor este ceea ce a făcut ca Saul să devină Apostolul Pavel? El i-a prigonit pe discipolii lui Christos până în ziua când Cel care a murit pe cruce i s-a arătat printre nori, până în ziua în care el însuşi, Pavel, a avut experienţa ocultă, personală, a sa proprie, a faptului că Christos este viu. Impulsul pe care l-a primit vine de la actul morţii pe cruce. Alte sisteme religioase se bazează pe doctrina lor, care poate să se potrivească cu doctrina creştină, dar creştinismul se bazează mai puţin pe o doctrină şi mai mult pe un fapt. Iar acest fapt este de asemenea natură încât el nu influenţează decât pe cel care primeşte de bună voie această influenţă, ceea ce înseamnă că această influenţă nu contravine deplinei libertăţi a Eului său. Căci nu



82

este de ajuns numai prezenţa lui Christos în corpul astral al omului; pentru a fi cu adevărat înţeles el trebuie să pătrundă în Eu şi acesta trebuie să se hotărască în mod liber să-l primească. Or, atunci când Eul se uneşte astfel cu Christos el primeste în sine nu numai o învăţătură, ci o realitate, o forţă divină. Oricâte dovezi s-ar aduce că toate învăţăturile creştine se găseau deja în alte religii, aceasta nu are nici o importanţă, pentru că esenţial este ceva ce nu se poate obţine decât prin înălţare liberă în lumile superioare. Nimeni nu poate primi în sine puterea lui Christos decât printr-o hotărâre liberă, un act liber care a devenit posibil datorită menirii omului de a deveni om pe Pământ.

Îngerii căzuţi, care, ca fiinţe luciferice, participă la viaţa Pâmântului, sunt în cu totul altă situaţie. Ei ar fi trebuit în realitate să devină oameni pe Lună; ei au rămas în urmă în dezvoltarea lor şi de aceea pot să intervină asupra corpului astral al omului, dar în epoca noastră nu pot să ajungă la Eul său. În timpurile Lemuriene, aceste entităţi luciferice s-au infiltrat din toate părţile în corpul astral al omului, exercitând acolo o acţiune care apare în om sub forma pasiunilor inferioare. Tot ceea ce împinge pe om în greşeală şi spre rău îşi are sediul în corpul astral, unde a fost sădit de spiritele luciferice. Dacă aceste spirite n-ar fi facut asta, omul n-ar fi avut niciodată posibilitatea să se înşele sau să facă rău; ar fi ajuns în sfera înaltă în care şi-ar fi primit  Eul fără să fie atins de nici o influenţă potrivnică. Marii îndrumători ai omenirii l-au apărat totuşi pentru a nu cădea prea jos.

Atunci a cohorat pe pământ Christos. Sa ne gânditn că un om îl primeşte în sine, fără nici o constrângere pe Christos. Acesta este un caz ideal, căci creştinismul este numai la începuturile sale; dar să presupunem că acest lucru se înfăptuieşte. Dacă acest Eu este destul de avansat pentru ca forţa lui Christos să-l impregneze, aceasta radiază păna în corpul său astral. Ea acţionează din interior asupra acestui corp astral căruia spiritele luciferice i-au inoculat germenii răului. Ce se va întâmpla mai departe? Eliminând cu ajutorul lui Christos, numai cu acest ajutor, ceea ce îi vine de la Lucifer, omul va elibera treptat puterile luciferice. Va veni o vreme când spiritele luciferire care pentru binele omului, pentru a-i asigura libertatea, au trebuit să râmână pe Lună la un nivel inferior de dezvoltare  şi  deci  nu  au  putut  sa-l  cunoască  pe  Christos,  îl  vor  cunoaşte  şi  vor  fi mântuite. Omul îl va mântui pe Lucifer, dacă primestc în el forţa lui Christos şi prin acetsta devine mult mai puternic. Să presupunem, în adevăr, că omul nu ar fi primit ceea ce i-a dat Lucifer: forţa lui Christos ar fi strălucit, dar nu s-ar fi izbit de forţele luciferice, şi omului nu i-ar fi fost cu putinţă să se înalţe spre Bine, Adevar, Înţelepciune, până la culmile pe care poate ajunge dacă învinge aceste puteri potrivnice.

Astfel omul ne apare ca făcând parte din şirul Ierarhiilor, dar deosebindu-se în mod esenţial  de  toate  celelalte.  Situaţia  lui  este  cu  totul  alta  decăt  cea  a  Serafimilor, Heruvimilor,  Tronurilor,  decât  cea  a  Dominărilor,  Virtuţilor  şi  Puterilor,  ca  şi  de  a Spiritelor personalităţii, a Arhanghelilor şi a unei părţi a Îngerilor. El îşi poate spune, privind  în  viitor:  sunt  menit  să  caut,  în  adâncul  sufletului  meu,  impulsurile  care determină acţiunile mele, să le primesc nu din contemplarea Divinităţii, aşa cum fac Serafimii, ci din adâncurile fiinţei mele. Christos este un Dumnezeu care acţionează în aşa fel, încât impulsurile sale nu trebuie urmate necondiţionat, ci doar prin faptul că sunt înţelese în deplină libertate. Acest Dumnezeu nu se împotriveşte niciodată dezvoltării individuale şi libere a Eului într-un sens sau altul. Christos a putut spune, dând acestor cuvinte sensul cel mai înalt: „Veţi cunoaşte adevărul, iar adevărul vă va face liberi" (Evanghelia după Ioan, 8, 32). Cât despre fiinţele luciferice din Ierarhia care a precedat-o pe a noastră, care au avut posibilitatea să facă rău, ele vor fi din nou eliberate, salvate de forţele omului.

Toate acestea ne arată că de fapt evoluţia cosmică nu face decât să se repete, dar că intervine aici un element nou. Căci o „umanizare" aşa cum a trăit-o omul nu a mai existat înainte,  nici  pentru  Îngeri,  nici  pentru Arhangheli,  nici  pentru Arhei.  Omul  are  de îndeplinit în lume o misiune cu totul nouă, pe care am prezentat-o acum. El a coborât pe Pământ pentru a îndeplini această misiune, iar Christos a venit sa-i dea ajutor în mod liber, nu ca un Dumnezeu care domneşte din înălţimi, ci ca „cel dintâi născut" dintre cei mulţi. Doar aşa putem înţelege pe deplin rangul, importanţa omului în sânul Ierarhiilor. Înălţându-ne privirile spre splendoarea, spre maiestatea Ierarhiilor superioare, ne putem spune: ele sunt atât de înalte, atât de înţelepte, atât de bune, încât nu pot să părăsească niciodată calea cea dreaptă; dar marea misiune a omului este să introducă libertatea în lume şi, odată cu ea, ceea ce se numeşte în adevăratul sens al cuvântului Dragoste. Căci dragostea nu e posibilă fără libertate. O fiinţă care trebuie să urmeze un impuls nu-l poate da la o parte, dar cel care ar fi putut să nu-l urmeze este împins să o facă din dragoste. Dragostea  şi  libertatea  sunt  doi  poli  inseparabili.  Deci,  dacă  dragostea  a  pătruns  în Cosmos, aceasta s-a datorat libertăţii, adică a devenit posibilă pe de o parte prin Lucifer şi  pe  de  alta  prin  cel  care  trebuia  să-l  învingă  pe  Lucifer,  mântuindu-i  pe  oameni: Christos.

Pământul este astfel universul dragostei şi al libertăţii şi este important ca oamenii, fără ca prin aceasta să-şi piardă modestia, să ştie să caracterizeze Ierarhiile în felul următor -aşa cum a făcut-o întotdeauna esoterismul occidental: Serafimii, Heruvimii şi Tronurile ascultă direct de impulsurile de la Divinitate; Dominările, Virtuţile şi Puterile sunt atât de dependente  de  aceste  Ierarhii  încât  a  fost  nevoie  ca  unele  ca  unele  din  ele  să  fie „declasate",  pentru  ca  evoluţia  să  poată  progresa  până  la  om.  Nici  Arheii,  nici Arhanghelii nu pot să înşele sau să facă rău prin propria lor voinţă. De aceea aceste Ierarhii superioare au fost numite „trimişi, mesageri", pentru a arăta că ele nu acţionează numai prin propria lor voinţă, ci ascultă de porunci venite de sus. Dar în oameni se zămisleşte o Ierarhie care va executa propriile ei porunci. În viitoarele etape pe Jupiter, Venus şi Vulcan omul se va desăvârşi în asemenea măsură încât va ajunge să poată să-şi realizeze propriile impulsuri. Nu a ajuns încă în acest stadiu, dar va ajunge. Atunci, în şirul Ierarhiilor, el o va alcătui pe cea a Spiritelor libertăţii sau dragostei, adică cea de a zecea Ierarhie, care este încă în curs de dezvoltare, dar care totuşi face parte din Ierarhiile spirituale.

În Univers, lucrurile nu se repetă identic: de fiecare dată când un ciclu s-a terminat, se introduce un element nou şi întotdeauna Ierarhia care trece prin faza de „umanizare" este cea care are misiunea să integreze acest element în desfăşurarea evoluţiei.

Am  încercat  astfel  să  înţelegem  menirea  omului  în  Cosmos;  am  căutat  care  este semnificaţia omului - acest punct pierdut în Univers -, pornind de la circumferinţă, după cum o cere doctrina Misterelor. În felul acesta cunoaşterea se bazează pe realitate. Orice Ştiinţă  spirituală  autentică  este  reală,  concretă,  deci  din  ea  reiese  direct  imaginea Cosmosului şi a Ierarhiilor spirituale.

Ne aflăm în centrul Universului. Tot ceea ce ne înconjoară îşi pierde semnificaţia pentru noi, căci ne dăm seama că lumea exterioară, cea a simţurilor, nu ne ajută să-i dezlegăm tainele. Este ca şi cum totul s-ar concentra într-un punct. Dar în acest caz circumferinţa cercului ne dă soluţia acestei taine cosmice, în mod tot atăt de real ca şi materia însăşi, imagine şi simbol al spiritului. Materia se strânge, dispare în punctul central şi reapare la periferie. Acesta  este  adevărul.  Iar  cunoaşterea  noastră  este  reală  atunci  când  ni  se înfăţişează ca un proces de zidire a întregului Univers. Atunci ea nu mai este o simplă speculaţie; atunci ea ne vine din Cosmos. Să simţim deci cu întreaga noastră fiinţă că

înţelepciunea trebuie să fie un ideal pornit de la marginile Cosmosului, care ne dă tăria să ne îndeplinim propriul nostru destin, să realizăm marele ideal pe care îl concepem pentru Univers şi, mai aproape de noi, pentru făptura omenească.



Răspunsuri date de R. Steiner la întrebările cursanţilor

Düsseldorf, 21 aprilie 1909

C.:  —  Aţi  vorbit  despre  „sfere  ale  puterilor".  Aceasta  înseamnă  că  ar  trebui  să concepem spaţial Ierarhiile spirituale?

R.S.: — Se poate spune despre viaţa omului că se desfăşoară în spaţiu; spaţiul însuşi trebuie să ni-l reprezentăm – din punct de vedere ocult – ca rezultatul unei creaţii. Această creaţie a avut loc înainte de intervenţia şi de lucrarea Ierarhiilor celor mai înalte; trebuie deci să luăm în considerare existenţa spaţiului. Însă nu trebuie să ne reprezentăm spaţial înalta Trinitate, căci spaţiul este creaţia Sa. Trebuie să ne reprezentăm entităţile spirituale  ca  nonspaţiale;  spaţiul  este  ceva  creat,  dar  activitatea  Ierarhiilor  în  lumea noastră este limitată în spaţiu, ca şi cea a oamenilor.

C.: — Noţiunea de timp poate fi aplicată proceselor spirituale?

R.S.: — Bineînţeles, dar în cazul omului procesele spirituale cele mai elevate fac să se nască gânduri care se desfăşoară în afara timpului. Activitatea Ierarhiilor este atemporală. Este greu să vorbim despre apariţia timpuiui. Cuvântul „apariţie" include deja conceptul de „timp". Ar trebui mai degrabă să spunem „natura timpului", iar despre aceasta nu este uşor să ne pronunţăm. Dacă toate făpturile s-ar fi aflat la acelaşi nivel de dezvoltare, timpul n-ar fi existat. Cooperarea dintre entităţile inferioare şi entitaţile superioare duce la apariţia timpului. În netemporal sunt posibile diferite grade de evoluţie; acţiunea lor reciprocă dă posibilitatea existenţei timpului.

C.: — Dar conceptul de evoluţie?

R.S.: — Acest concept cuprinde totalitatea lumilor; dar nu şi Divinitatea.

C.: — Ce diferenţă este între entităţile luciferice şi cele ahrimanice sau mefistofelice?

R.S.: — Cele din a doua categorie doresc răul cu mai multă intensitate, cu mai multă forţă. Aceste două feluri de entităţi provin din Ierarhii diferite. La începutul evoluţiei, acestea erau cam la acelaşi nivel, apoi unele dintre ele au rămas în urmă. Gradele de evoluţie se întrepătrund. Entităţile ahrimanice pătrund mai adânc în domeniul răului şi provin din mai multe Ierarhii; unele au rămas în urmă pe Soare, altele pe Lună; cele dintâi au avut posibilitatea să recupereze această întârziere pe Lună, celelalte pe Pământ şi aşa mai departe. Entităţile ahrimanice sau mefistofelice se află, în Ierarhia răului, fie mai sus fie mai jos de cele luciferice; ele provin din şirul de Ierarhii de la Arhangheli până la Dynamis.

C.: — Fiinţele elementale pot deveni oameni?

R.S.: — Există fiinţe care s-au născut datorită faptului că unele entităţi superioare nu şi-au dezvoltat toate elementele lor; acestea s-au desprins şi au devenit elementali. Există legiuni, cete întregi de astfel de fiinţe. Durata vieţii lor este foarte diferită. În general au o

evoluţie descendentă şi treptat îşi pierd fiinţa; nu poate fi vorba de o evoluţie care să le permită transformarea în oameni.

C.: — De ce v-aţi referit atât de puţin la doctrina hindusă atunci când aţi vorbit despre corpul eteric?

R.S.: — Ceea ce am spus face parte din doctrina ocultă în ansamblul ei. Aceasta nu este numai „hindusă", aşa cum nu există nici o „teosofie hindusă". Am utilizat în expunerile mele terminologia comună întregii doctrine oculte.

C.: — Elohimi se află mai presus de cele nouă Ierarhii?

R.S.: — Elohimii sunt entităţi care, atunci când Soarele s-a despărţit de Pământ şi de Lună, au rămas unite cu Soarele; fac parte din Ierarhia numită Puteri sau Spiritele formei, şi din Ierarhiile superioare. Elohim este o denumire generală dată fiinţelor solare; la vremea respectivă ele au ales Soarele ca locuinţă, nu ca domeniu de acţiune. Christos, cel mai înalt dintre Elohimi, este Regentul lor. Dar el nu aparţine Ierarhiilor, ci Sfintei Treimi. Christos este o Fiinţă atât de puternică, încât influenţa lui se exercită asupra întregului sistem solar.

C.: — Cum va fi întoarcerea lui Christos?

R.S.: — A doua venire a lui Christos va fi un fapt real; va avea loc atunci când o mare parte a omenirii va fi destul de avansată ca să-l poată recunoaşte pe Christos sub forma în care va apărea, şi astfel acest eveniment va aduce ceva omului. Căci despre asta este vorba: trebuie ca un număr cât mai mare de fiinţe omeneşti să fie în stare să-l recunoască.

C.: — Ce ne puteţi spune despre Asuras?

R.S.: — Asuras – cei răi – sunt entităţi a căror dorinţă de a face rău este cu o treaptă mai sus faţă de fiinţele ahrimanice şi cu două trepte mai sus de cele luciferice.

C.: — Cum ne putem apăra de magia neagră?

R.S.: — Cel mai bun lucru este să-ţi păstrezi libertatea, să-ţi foloseşti în mod sănătos puterile de judecată, să te bazezi pe raţiune. Dacă avem grijă de asta, nu ne pândeşte nici o primejdie de acest gen şi deci nu avem nevoie să ne apăram. Desigur că astăzi, când s-a raspândit atât de mult credinţa oarbă şi mania de a face tot felul de experienţe într-o stare nebuloasă de conştienţă, intruziunea forţelor magiei negre se poate produce cu mare uşurinţă. Este necesar să te protejezi de ele atunci când ai atins un anumit grad de dezvoltare  ocultă.  Un  antrenament  ocult  bine  gândit,  care  are  ca  scop  armonizarea forţelor sufleteşti, asigură deja o protecţie împotriva agresiunilor de acest fel. Dar nu există o regulă generală.

C.: — Se constată vreo diferenţă între sufletul-grup al albinelor, cel al furnicilor şi cel al coralilor?

R.S. — Bineînţeles – există numeroase diferenţe de grad. Sufletul-grup al stupului este o entitate foarte înaltă, superioară celei a furnicilor; este atât de înaltă, încât se poate zice că este în avans faţă de celelalte sub raport cosmic. A ajuns la un nivel de evoluţie pe care omul îl va atinge doar pe Venus. Trebuie considerat ca un copil care s-a născut înainte de termen; el se înalţă deasupra evoluţiei normale. Acelaşi lucru se poate spune şi despre sufletul-grup al furnicilor, dar la un nivel inferior. Sufletul-grup al madreporilor

este şi el o fiinţă superioară, de asemenea prematură; este mai înalt decât sufletul-grup al bovinelor. Înălţimea nu este în funcţie de epocă; unele trepte de evoluţie sunt atinse cu anticipaţie. De aceea fiinţele sunt expuse unor pericole pe care încă nu sunt în stare să le înfrunte. Zoologia ocultă este foarte complicată şi nivelurile de dezvoltare ale sufletelor-grup sunt foarte diferite.

C.: — Cărei Ierarhii îi corespund zeii greci şi germani?

R.S.: — Ierarhiei Îngerilor. Este vorba de entităţi care şi-au exercitat acţiunea în era Atlantidei. La început omul a trăit împreună cu aceste fiinţe, care apoi s-au retras, dar nu au devenit „zei" decăt în vremurile de după Atlantida. În Atlantida zeii trăiau printre oameni. Oamenii au urmat o cale de evoluţie descendentă, zeii o cale ascendentă. În fiecare Ierarhie există nenumărate gradaţii, nuanţe.

C.: — Ce se va întâmpla cu lumea animală? Va ajunge la o dezvoltare superioară?

R.S.: — Sufletele-grup ale animalelor se dezvoltă, progresează; vor fi altfel de fiinţe pe Jupiter. Nu vor fi fiinţe omeneşti în sensul de astăzi al cuvântului, dar sufletele-grup ale animalelor vor ajunge totuşi pe Jupiter la un anumit fel de umanitate. Dar animalul individual nu va avea parte de o dezvoltare superioară, căci acesta se află în acelaşi raport cu sufletul-grup ca şi ciotul unui arbore cu lăstarul tânăt; el piere, aşa cum piere ciotul, pe când sufletul-grup se înalţă.

C.: — Ce importanţă trebuie să acordăm aşa-numitei educaţii prenatale?

R.S.: — Mama ar trebui să aibă grijă de multe lucruri în timpul sarcinii. În ziua de azi, neştiind aceasta, ea nu se îngrijeşte să ia anumite măsuri importante. În decursul primelor zece luni (lunare) ale vieii sale pământeşti, copilului poate să-i lipsească ceva care ar fi foarte bun pentru el. Astăzi zeii au misiunea de a se îngriji de aceasta; mai târziu această sarcina le va reveni oamenilor, când ei vor atinge maturitatea necesară. În marea lor înţelepciune, zeii au scos de sub influenţa omului aceste zece luni (lunare) ale dezvoltării copilului. Oamenii ar trebui să fie bucuroşi că nu pot interveni în dezvoltarea prenatală. Cel mai bun lucru pentru copil este ca viaţa pe care o duce mama lui să corespundă unui ideal în domeniul gândirii, simţirii şi voinţei.

C.: — Ce raport există între ştiinţa spirituală şi ştiinţa modernă?

R.S.: — Faptele constatate ştiinţific aduc dovezi în favoarea ştiinţei spirituale, în schimb teoriile ştinţifice nu ne duc spre domeniul ştiinţei spirituale, ci, dimpotrivă, ne poartă pe căi ocolite. Nu vreau să lovim în ştiinţa actuală, căreia îi apreciem strădaniile; dar trebuie să arătăm clar şi precis ce ne desparte de ea, căile care ajung la cunoaşterea spirituală şi cele care o ocolesc.

C.: — Legăturile de rudenie au vreun raport cu Karma?

R.S.: — Faptul că cineva se naşte într-o anumită familie este desigur determinat de Karma; poate fi rezultatul unei Karma anterioare. Dar omul îşi poate crea şi noi raporturi karmice, prin ceea ce face în prezent. Persoanele între care există cu adevărat o legătură se  reîntâlnesc  mereu,  întotdeauna.  Karma  anterioară  se  manifestă  prin  faptul  că  ne naştem într-un anumit anturaj, dar nu suntem legaţi pe veci de rudele noastre prin sânge. Legăturile psihice care rezultă din cele familiale sunt cele care atrag sufletele unul spre altul. Dar aceste aspecte se modifică în cursul diferitelor cicluri pe care le parcurge omenirea; înrudirea de sânge începe să aibă mai puţină importanţă decât în trecut şi o va

pierde din ce în ce mai mult chiar pe cea de acum. Legăturile de sânge vor slăbi tot mai mult în decursul evoluţiei.

C.: — Ce ne mai puteţi spune despre „lupta din ceruri"?

R.S.: — Cu prilejul acelei lupte nu cele mai rele, cele mai incapabile dintre Dyntmis au fost cele „trimise în serviciu comandat". Pentru ca discipolii Misterelor să înţeleagă acest lucru, adesea iniţiaţii purtau măşti ale Puterilor potrivnice. Fiinţa intelientă trebuie să se izbească de o alta fiinţă inteligentă, dar care se află pe o cale greşită.

C.: — Care este raportul dintre negativ şi pozitiv?

R.S.: — Omenirea va trebui să-şi dea seama din ce în ce mai bine că meschinăria, nebunia etc. nu sunt importante decât pentru lumea fizică şi că vor dispărea odată cu oamenii:  dimpotrivă,  binele,  fiind  pozitiv,  va  persista  în  veci.  În  această  privinţă ocultismul se orientează, în vederea cunoaşterii, după marile legi cosmice, de exemplu, cea care reglementează înmulţirea peştilor în mare. Icrele lor pier în masă; deci un element negativ însoţeste în mod necesar ceea ce este în devenire, dar aceasta nu trebuie să ne împiedice să acţionăm întotdeauna în mod pozitiv. Oricât de numeroase ar fi puterile potrivnice, ceea ce este de făcut trebuie să fie făcut.

C.: — Care este rostul suferinţei?

R.S.:  —  Suferinţa  este  un  fenomen  care  însoţeşte  cu  necesitate  orice  dezvoltare superioară. Fără ea cunoasterea nu este cu putinţă. Într-o zi omul îşi va spune: sunt recunoscător pentru fericirea pe care mi-a dat-o lumea aceasta, dar dacă ar trebui să aleg între bucurie şi durere, mi-aş păstra durerea; nu mă pot lipsi de ea pentru a cunoaşte. După un anumit timp, orice suferinţă ni se înfăţişează ca indispensabilă, căci trebuie să o considerăm ca făcînd parte din evoluţie. Nu există evoluţie fără suferinţă, aşa cum nu există un triunghi fără unghiuri. Când ne vom uni cu Christos ne vom da seama că suferinţele îndurate au fost condiţii preliminare pentru a ajunge la aceasta. Pentru a fi în armonie cu Christos, este nevoie de suferinţă; aceasta este un factor neapărat necesar în evoluţie.

Trecând peste propriul egoism, omul iese din starea sa de inerţie, de inhibiţie. De aici un lucru bun: o forţă care se naşte din insuficienţa proprie. Datorită acţiunii mele imperfecte, adică  a  eşecului  meu,  sunt  încurajat,  mulţumesc  lui  Dumnezeu,  să-mi  continui strădaniile. Strădania mea omenească nu este sortită fără speranţă eşecului. Doar cel care de bună voie se abate de la chemarea proprie fiinţei omenesti nu va fi mântuit. Suferinţa este unul dintre elementele acelei sinteze pe care o reprezintă desfăşurarea existenţei.



Düsseldorf, 22 aprilie 1909

C.: — Ce ne puteţi spune despre reîncarnare?

R.S.: — De fapt, noţiunea de reîncarnare face parte dintr-o doctrină foarte veche a şcolilor oculte. Ea nu a apărut decât relativ recent în scrieri. Este unul dintre cele mai elementare învăţăminte oculte. Dimpotrivă, faptele legate de reîncarnare nu sunt simple (vedeţi  expunerile  privind  corpurile  eterice  ale  vechilor  Rishi  şi  altele).  Secretul reapariţiei Eului era păstrat cu grijă.

În primii ani ai mişcării teosofice se spuneau lucruri ciudate în acest domeniu: la aceeasi masă, într-o cafenea, se puteau întâlni reîncarnările impăratului Iosef, a lui Seneca etc. Astfel de afirmaţii creează  confuzie.În acest  domeniu, trebuie  să ne spunem: mi  se transmit numeroase idei, dar n-aş putea să le aprofundez într-atât încât să le înteleg. De fapt încă nu înţeleg nimic. Mai ales trebuie să ne ferim de afirmaţii categorice.

C.: — Ce ne puteţi spune despre conceptele „moarte" şi „a muri"?

R.S.: — În cartea lui Iov, nevasta acestuia îl îndeamnă să nu mai fie bun. Găsim acolo următoarea expresie: „Leapădă-te de Dumnezeul tău şi mori"*. Aceste cuvinte cuprind o întreagă lume. Nu le putem înţelege decât dacă ştim ce semnificaţie avea pe atunci „unirea cu Dumnezeu". Ea făcea cu putinţă o viaţă pe care moartea nu o poate distruge, dacă această unire s-a realizat. „A muri" nu exprimă procesul material, trebuie să ne gandim la acest termen cu altfel de simţire.

* În trad. românească a Bibliei: „Atunci nevasta lui a zis către el: „Te ţii mereu în statornicia ta? Blesteamă pe Dumnezeu şi mori!" (Iov, cap. 2, 9).

Sfântul Apostol Pavel zicea: „A venit Legea şi am murit"*. Trebuie să vedem clar ce înseamnă aici conceptul „Lege".

* În trad. românească a Bibliei: „Iar eu cândva trăiam fără Lege, dar după ce a venit porunca, păcatul a prins viaţă; Iar eu am murit. Şi porunca, dată spre viaţă, mi s-a aflat a fi spre moarte". (Romani, 7, 9-10).

Prin „moarte" se înţelege despărţirea de ceea ce nu poate fi omorât. În unele perioade se înţelegea prin aceasta căderea sufletului într-o stare de constienţă inferioară; când un suflet se încarnează, conştiinţa se întunecă. Dar sufletul poate trăi în aşa fel încât să nu fie nevoit niciodată să intre în întuneric. Întunecarea este pentru el ca o moarte care se produce atunci când se naşte trupul. Sufletele care nu au făcut nimic pentru ele intră în această nouă moarte, adică în această reîncarnare.

Magiştrii vor să ne arate cât de neîndestulătoare, rigidă şi cât se poate de îndepărtată de adevărata stare de lucruri este gândirea modernă.

Dragostea creştină nu înseamnă numai ajutor pentru cei ce cad în greşeală; există o dragoste creştină activă, care îi apără pe cei din jur de înţelegerea greşită. Înţelepciunea Orientului cuprinde o teorie a cunoaşterii atât de profundă, încât materialiamul nostru kantian nu poate să o înţeleagă. Pentru a accede la adevărata doctrină a cunoaşterii, ar trebui  să  spunem:  fără  ochi,  nu  există  lumină  (deci  lumea  este  ceea  ce  noi  ne reprezentăm), dar şi: fără lumină ochiul nu există.

Nu este deloc întâmplător faptul că ochiul percepe lumina: ea este cea care a creat ochiul, ochiul îşi datorează existenţa luminii. Soarele se obiectivează în lumină.

Pentru ocultism, ochiul din microcosmos corespunde cu Soarele din macrocosmos. La fel, există o corespondenţă între glas (în microcosmos) şi foc (în macrocosmos). Este justificată comparaţia între apariţia materiei cuprinsă în forme şi formarea figurilor sub acţiunea sunetului. Aceste două procesc reproduc procesele originare. Forma este un sunet care a încremenit în materie. Sunetul a trebuit mai întâi să-şi facă drum prin focul originar. Lumea minerală, animală ş.a., totul este sunet, sunet care a trecut prin foc. Focul se exprimă în microcosmos prin căldura sângelui. Se manifestă în ea şi de aceea răsună din interior, prin glas, ceea ce corespunde cu formarea materiei prin Logos.

Înţelepciunea cosmică de la origini este superioară gândirii născute în cursul evoluţiei. Această înţelepciune care se manifestă în tot ce ne înconjoară a fost imprimată în timpul Lunii vechi. Menirea Pământului este să dezvolte dragostea. Pe Jupiter din toate câte vor exista va emana o mireasmă de dragoste. Evoluţia Pămânntlui este necesară pentru ca pe Jupiter să existe o dragoste care vine din interior. Există o polarizare între înţelepciune şi greşeală pe Lună, între dragoste şi egoism pe Pământ.

Saturn	–	Foc
Soare	–	Aer	(gaz)
Lună	–	Apă Pămant – Pământ (solid).

În decursul evoluţiei tereste, apa şi aerul au intrat în acţiune în mod independent. Totul s-a condensat pornind de la cele patru elemente. Vaporii de apă sunt strâns legaţi de vegetale. În zilele noastre, nu putem să ne folosim decât de forţele anorganice – de cărbune, de exemptu – pe câtă vreme atlanţii foloseau forţele de natură vegetală. Ştiau, de exemplu, să extragă forţele cuprinse în sămânţă, de care se foloseau pentru propulsia vehiculelor lor. Forţele din sămânţă provin din aer si din apă. Dar modul în care omul făcea să acţioneze acele forţe depindea de moralul său, care era în legătură şi cu vântul şi cu  vremea  de  afară.  Când  aceste  forţe  erau  bine  folosite,  vântul  era  bun  şi  timpul favorabil. Atunci când atlanţii s-au înrăit, ei însişi au fost cauza Potopului.

Tot aşa focul era în legătură cu pământul în vremurile Lemuriei. Aceste elemente se puteau combina în multe feluri.

Ne putem reprezenta spaţiul tridimensional. În doctrina platoniciană există o sentinţă importantă:  „Dumnezeu  geometrizează".  Principiile  fundamentale  ale  geometriei  au calitatea  de  a  deştepta  capacitatea  de  clarviziune.  Se  demonstrează  în  topologie  că punctul situat la infinit spre dreapta este acelaşi cu cel situat la infinit spre stanga. Aceasta înseamnă că până la urmă  Universul  este  o sferă; se revine  întotdeauna  la punctul de plecare. Dacă pornim de la teoremele din geometrie, ele se transformă în concepte-limită. Spaţiul tridimensional revine la punctul de unde a plecat. De acum, în domeniul astral, .A acţionează asupra lui .B fără mijlocitori.

Introducerem materialismul în teosofie dacă, pentru a ajunge la spiritual, ne gândim că materia devine din ce în ce mai subtila. Nu aşa se poate pătrunde în lumea spiritului. Doar prin intermediul unor repezentări cum ar fi .A - .B ajungem să redăm a patra dimensiune. Să luăm ca exemplu viespea, care are o talie atât de fină încât s-ar părea că nu există o legătură între cele două părţi, la fel de mobile, că acestea nu sunt unite decât prin mişcarea lor. Extindeţi acest exemplu asupra mai multor câmpuri de acţiune în spatiul multidimensional.

C.: — Care este semnificaţia numărului 40?

R.S.: — Ce înseamnă „ieşit din găoace"? Se scrie asa: 10. Pentru exoterism este cifra 10, pentru esoterism „ieşit din găoace". Închipuiţi-vă ca unul dintre ciclurile de evoluţie tocmai s-a terminat – de exemplu, Saturn, Soarele, Luna s-au împlinit şi ne-am afla în punctul în care începe evoluţia Pământului. Ceea ce are omul de pe Saturn a devenit oul 0, de pe Soare 00, de pe Lună 000. După ce s-au terminat aceste trei cicluri, începe altul nou: 1000. Acest ciclu străbate cicluri secundare: ciclurile 6, 5, 4, 3; 2, 1. În scriere ocultă, putem scrie şi aşa: 4321000. Când se vorbeste de 1000 de ani în ocultism, se înţelege prin aceasta că trei cicluri au ieşit din ou.

Acest ocultism al numerelor reproduce unele fapte cosmice. Tot ce exisa în Cosmos se reflectă  în  viaţa  fizică  şi  spirituală  a  Pământului.  În  ciclul  actual,  omul  dobânteşte viziunea lumii exterioare, o inversare a oricărei viziuni. În cel de al patrulea ciclu, în faţa conştiinţei apare Maya. De aceea numărul 4 este cel al Mayei şi al Cosmosului. De câte ori apare în Biblie acest număr, ceva este învins în Maya: să posteşti 40 de zile, să rătăceşti 40 de zile în deşert înseamnă o astfel de izbândă; 40=4 ieşiri din găoace. Cel care posteşte 40 de zile a trecut astfel printr-un ciclu ocult. Cu cât stările de conştiinţă sunt mai primare, cu atât mai puţin se poate spune că timpul „ţine mult"; cu cât mergem mai mult înapoi în seria stărilor de conştiinţă, cu atât mai puţin este prezentă plictiseala.

Evoluţia nu are aici început nici sfârşit. Ea parcurge o serie de cicluri fără să se repete, căci întotdeauna apare şi un element nou în acest progres ciclic. Dacă ne gândim ca există un început şi un şfârşit, înseamnă că raţionăm după Maya, tragem o concluzie abstractă din fenomenele fizice.

Evoluţia parţială=făptura; Evoluţia generală=Dumnezeu reprezintă o presupunere falsă.

Omul are ca scop să devină liber; el poate să primească putere din toate Ierarhiile: de la Îngeri, de exemplu în Manas, de la Arhangheli-Budhi ş.a. Pe măsură ce se va dezvolta, Ierarhii mai înalte vor putea interveni, şi prin aceasta el se va dezvolta şi mai mult. Ca microcosmos, omul cuprinde în sine toate Ierarhiile.

